
הכנסת העשרים
מושב שני
<פרוטוקול מס' 189>
מישיבת ועדת הכלכלה
יום ראשון, כ"ו באדר א התשע"ו (06 במרץ 2016), שעה 9:30
<סדר היום:>
<הצעת חוק רישוי שירותים לרכב, התשע"ג-2013 (מ/769)>
נכחו:

<חברי הוועדה:> 
איתן כבל – היו"ר
דוד ביטן

אורי מקלב

יעקב פרי

<מוזמנים:> 
	חוה ראובני
	–
	סגנית בכירה ליועצת המשפטית, משרד התחבורה והבטיחות בדרכים

	דפנה עין דור
	–
	מנהלת אגף כלכלה, משרד התחבורה והבטיחות בדרכים

	אבנר פלור
	–
	משרד התחבורה והבטיחות בדרכים

	משה ויצמן
	–
	מנהל אגף הרכב, משרד התחבורה והבטיחות בדרכים

	אבי גונן
	–
	מהנדס ראשי לרכב, משרד התחבורה והבטיחות בדרכים

	משה קירמאייר
	–
	ראש תחום שירותי תחזוקה והדרכה, משרד התחבורה והבטיחות בדרכים

	יעקב שם טוב
	–
	מהנדס תקינה, משרד התחבורה והבטיחות בדרכים

	לנה גרשקוביץ
	–
	מנהלת תחום כלכלה, משרד התחבורה והבטיחות בדרכים

	אביטל בגין
	–
	עורכת דין, משרד המשפטים

	דני דרגוצקי
	–
	מנהל תחום בכיר הערכה, משרד האוצר

	נטליה מירצ'וב
	–
	מנהלת תחום מפקח ארצי, משרד האוצר

	רקפת ישי
	–
	מנהלת תחום יבוא אישי, משרד האוצר

	דניאלה גרא מרגליות
	–
	רכזת תחבורה, משרד האוצר

	אסתי פלדמן
	–
	עו"ד בלשכה המשפטית, משרד האוצר


	תהילה ורון
	–
	תחום יבוא והיטלי סחר, הלשכה משפטית, משרד הכלכלה והתעשייה

	אנואר חילף
	–
	הממונה על חוקיות היבוא, משרד הכלכלה והתעשייה

	יונתן צוויקל
	–
	עו"ד, רשות ההגבלים העסקיים

	עידית פרוים
	–
	עו"ד, רשות ההגבלים העסקיים

	יפעת בס
	–
	עו"ד, רשות ההגבלים העסקיים

	ירדן מזרחי
	–
	עו"ד, רשות ההגבלים העסקיים

	ניר ימין
	–
	עו"ד, רשות ההגבלים העסקיים

	יהודה רודד
	–
	מנכ"ל, איגוד יבואני הרכב

	סיגלית בן ששון
	–
	יועצת משפטית איגוד יבואני הרכב, איגוד יבואני הרכב

	גד אוחנה
	–
	דוברות, איגוד יבואני הרכב

	נמרוד הגלילי
	–
	מנכ"ל, הארגון להשכרת רכב וליסינג

	דניאל לוי
	–
	מנכ"ל משותף גלובל אוטומקס בע"מ, יבואני כלי רכב

	חיים לוי
	–
	מנכ"ל משותף גלובל אוטומקס בע"מ, יבואני כלי רכב

	ינון עמית
	–
	מנכ"ל משותף גלובל אוטומקס בע"מ, יבואני כלי רכב

	אורית גרין
	–
	עו"ד קבוצת אוטולוקס, יבואני כלי רכב

	אברהם פרז
	–
	קבוצת אוטולוקס, יבואני כלי רכב

	דורון שורר
	–
	יועץ גלובל אוטומקס בע"מ, יבואני כלי רכב

	אמיר גבל
	–
	יועמ"ש כלמוביל, מתווכים ליבוא רכב

	דני בליליוס
	–
	מנכ"ל אוטו חן בע"מ, מתווכים ליבוא רכב

	אסף שובינסקי
	–
	עורך דין אוטו חן בע"מ, מתווכים ליבוא רכב

	יורם בונן
	–
	עו"ד כולמוביל, מתווכים ליבוא רכב

	שמואל השמשוני
	–
	מנכ"ל מוסך סומרום, מתווכים ליבוא רכב

	שיר דיין
	–
	עו"ד כולמוביל, מתווכים ליבוא רכב

	יהודה יגן
	–
	יו"ר ענף רכב באיגוד, איגוד שמאי הביטוח

	אורי גורביץ
	–
	יו"ר וועדה  מקצועית ארצית רכב, איגוד שמאי הביטוח

	שלמה תוסייה כהן
	–
	יועץ משפטי של איגוד שמאי הביטוח, איגוד שמאי הביטוח

	אביב בן אברהם
	–
	מזכיר וועד ענף רכב באיגוד, איגוד שמאי הביטוח

	אריה אשד
	–
	מנכ"ל, איגוד המוסכים

	רונן לוי
	–
	יו"ר, איגוד המוסכים

	דני הולנדר
	–
	חבר מועצה, איגוד המוסכים

	עידן רוט
	–
	דובר, איגוד המוסכים

	אינגריד הר אבן
	–
	יועצת משפטית איגוד המוסכים, איגוד המוסכים

	ירון אליאס
	–
	יועמ"ש, איגוד חברות הביטוח

	יוסי הלוי
	–
	יועמ"ש, איגוד חברות הביטוח

	אורי וינקלר
	–
	נשיא, איגוד לשכות המסחר

	גדעון רייס
	–
	חבר הנהלה, איגוד לשכות המסחר

	דרור משולם
	–
	יבואן צמיגים, איגוד לשכות המסחר

	מרדכי ברנס
	–
	יו"ר, אגודת אשכול

	רון מלכה
	–
	מנהל קשת ליס בע"מ, חברות להשכרת רכב וליסינג

	עינבל קורקוס
	–
	ממונה מכס, רשות המסים

	איריס סעדון
	–
	מנהלת מחלקת יבוא רשות המסים, רשות המסים

	משה שפר
	–
	מנהל מחלקת תחבורה ותקשורת, חברת נתיבי ישראל  - החברה הלאומית לתשתיות תחבורה

	זאב פרידמן
	–
	עו"ד, איגוד צרכנים

	משה בר
	–
	ארגון הנכים


לרשימת השדלנים שנכחו בדיון – ראו בקישור זה.

<ייעוץ משפטי: >
איתי עצמון
<מנהל/ת הוועדה:>
לאה ורון
<רישום פרלמנטרי:>
יפעת קדם
<הצעת חוק רישוי שירותים לרכב, התשע"ג-2013 (מ/769)>
<היו"ר איתן כבל:>
בוקר טוב, שבוע טוב. השר לשעבר אברהם פורז, חברי יעקב פרי, גברתי מנהלת הוועדה, יועץ, דובר, רשמת, אורחים נכבדים, אני שמח להתחיל את השבוע בנושא כל כך חשוב כמו הנושא שאנחנו דנים בו. האינטנסיביות היא באמת מתוך אותה ראייה שהצעת החוק הממשלתית שמונחת בפנינו, ההשפעה הכלכלית שלה על יוקר המחייה לא תתואר. המשימה, אני רוצה להזכיר לכם, היא להוציא את התוצאה הטובה ביותר מתחת ידנו. שאף אחד לא יתבלבל, החוק יעבור. אחת מהשתיים: או שמצטרפים, או שסובלים. כל אחד יבחר לו צד. 

אני קודם כל מודה לכם שיש רצון כן, לפחות מצד חלקם הגדול של האנשים שיושבים כאן, להוציא את התוצאה הטובה ביותר מתחת ידינו. אני רק רוצה לקבוע את הלו"ז של היום. אנחנו נצא להפסקה ב-12:15 או ב- 12:30, תלוי איפה נאחוז באותו רגע. ההפסקה לא תהיה יותר מחצי שעה. הרצון שלי, עוד לא החלטתי בדיוק, שכנראה לקראת 17:00 נסיים את הדיון היום. אני לוקח ברצינות את העובדה שאתם חושבים שזה חוק חשוב. אני מתייחס בהתאם ללחצים שלכם. יש לנו גם אורח נכבד היום, חבר הכנסת לשעבר אברהם פורז, חבר כנסת מאושיות הבית, מי שהיה יושב-ראש ועדת הכלכלה. למדתי ממנו הרבה מאוד. יש נושא שאתה מתחבר אליו כאן, אנחנו נגיע אליו.   
אנחנו לא חוזרים לאחור, אלא אם כן זה נושא אחד או שניים שממש צריך להסתמך עליו. אנחנו דוהרים קדימה. בסוף נרכז את כל העניינים. אני רוצה להסב את תשומת ליבכם לכך שבנושא הריכוזיות נעסוק בהמשך. אני רוצה שניתן לעניין הזה פתרון. איפה אוחזים?
<אבנר פלור:>
אדוני היושב, שתי הערות. החומר מופץ כשבוע לפני הדיון. אנחנו מצפים מהחברים שיושבים פה להגיש לנו מוקדם ככל הניתן את ההסתייגויות ואת ההערות שלהם. קיבלנו בשעות הערב המאוחרות אתמול הערות מאיגוד המוסכים. עוד לא הספקנו לעבור עליהן.  
<היו"ר איתן כבל:>
רונן, זה לא מתאים. אתם ותיקים פה, אתם מכירים את העבודה. אני לא אקבל את זה. אנחנו פה כמו סוג של משפחה שעובדת יחד. גם כשיש כעס ויש ויכוח אני רוצה שהעבודה תרוץ. אני חוזר ואומר, חומר שיגיע פחות מ-3 ימים לפני דיון, ההוראה למנהלת הוועדה היא לגרוס. אנחנו לא משחקים. אם רוצים התייחסות רצינית מצדנו, אנחנו מצפים שההתייחסות תהיה רצינית מצד כל העוסקים במלאכה. הידברות בטרם נגיע לדיונים בוועדה עושה את זה נכון יותר, טוב יותר, גם אם נדרשת אחר כך הכרעה של הוועדה ואפשר לשים את הוויכוחים ולחדד אותם כאן. 

<אבנר פלור:>
עוד נקודה חשובה, אדוני היושב-ראש. בשבוע שעבר ישבנו עם איגוד השמאים. לא הגענו להסכמות של 100%, אבל ישבנו איתם, הבנו מה המחלוקות בינינו. צמצמנו את המחלוקות שהיו בינינו. אנחנו מוכנים מהבחינה הזאת. הבנתי שהם ביקשו לדחות את הנושא הזה.
<לאה ורון:>
אני אפשרתי לא לדון היום בפרק י"א אלא בכל הפרקים האחרים, כי היועץ המשפטי שליווה אותם בכל הדיונים הודיע שהוא נוסע לחו"ל בדיוק ביום ראשון הזה. מאחר ויש עוד פרקים שנותרו שהוועדה יכולה להתקדם בהם ולהמשיך את הדיונים, אפשרתי שלא לדון היום בפרק י"א.

<היו"ר איתן כבל:>
אל"ף, תודה, ובי"ת, אני רק מזכיר פה לכולם שאנחנו, גם אני, גם היועץ המשפטי, גם הנהלת הוועדה, גם מנהלת הוועדה וגם חברי הכנסת תמיד שמחים להידברות טרם הדיון כאן. אני אומר את זה בצורה הכי ברורה. אם היינו צריכים תוך חודש להעביר, היינו מחפשים את הפתרונות האחרים. אני שואף להגיע לסוף המושב עם מקסימום התקדמות. אני כבר אומר, בשבוע, ב-10 הימים הראשונים של הפגרה יהיה כאן בליץ של דיונים כדי "לנקות שולחן". הכוונה שלנו היא לסיים את החוק הזה בשבוע עד 10 ימים הראשונים של הפגרה. לתשומת לב כל הנוכחים,  הסתיים חלק א' של ההודעות. 
<חוה ראובני:>
פרק י': רישוי מוסכים ומנהלים מקצועיים של מוסכים

רישיון להפעלת
100.
(א) מי שהתקיימו בו כל אלה זכאי לקבל רישיון להפעלת מוסך, מאחד 

מוסך


או יותר מהסוגים לפי סעיף קטן (ב) (להלן – סוג המוסך) –
(1) לרשותו מקום המתאים להפעלת אותו סוג מוסך ולחניית כלי
הרכב המטופלים במוסך, והמאפשר תנאי עבודה הולמים לעובדי



המוסך, כפי שקבע השר;

(2) לרשותו ציוד מתאים להפעלת אותו סוג מוסך, כפי שקבע
השר;

(3) לרשותו מנהל מקצועי המתאים להפעלת אותו סוג מוסך שנוכח
בו בשעות מתן השירות לציבור, ורשאי השר לקבוע כי במוסכים מסוג

שקבע, יהיה מנהל מקצועי בהתאם לסוג הרישיון להפעלת מוסך 

כאמור בסעיף קטן (ב); כן רשאי הוא לקבוע היקף עבודה או כמות 

העובדים במוסך, שבהתקיימם יעמדו לרשות אותו מוסך מספר מנהלים

מקצועיים.

(4) לרשותו ממלא מקום אחד לפחות למנהל המקצועי, מבין עובדיו,
שאישר המנהל לפי סעיף 115ב.



(ב) השר יקבע סוגים של רישיונות להפעלת מוסך בהתאם לסוג הפעולות שיתבצעו



במוסך ולסוג הרכב שיטופל במוסך.

<היו"ר איתן כבל:>
הרבה מהמוסכים שאני מכיר לא עונים על סעיף 100. אני מדבר על גישה, על מקום חניה, על תנאי עבודה הולמים לעובדים במקום. אני פונה אליך, רונן. אתה פנית אלי לפני שנים כדי להתמודד עם התופעה של המוסכים החאפרים. אני מניח שרובם של המוסכים החאפרים לא עומדים בסטנדרטים, אבל אני גם מניח שיש כאלה שהם מוסכים מורשים על פי כל דין – אני מכיר כאלה - שהם רחוקים מלעמוד בסעיף 100. 

<רונן לוי:>
הייתה ביקורת של מבקר המדינה. הוא דיבר על כך שצריכים להיות 15 מפקחים. היום אנחנו במצב של כ-3 או כ-5 מפקחים במשרד התחבורה. ככל שיהיו יותר מפקחים, כך אמות המידה ייבדקו ויהיה על זה פיקוח.
<היו"ר איתן כבל:>
בקיצור, אותו סיפור של פיקוח.
<יעקב פרי (יש עתיד):>
האם בסעיף קטן (3) המילה "רשאי" מתייחסת לשר? 
<אבנר פלור:>
הכוונה היא לשר.

<יעקב פרי (יש עתיד):>
השר יכול לקבוע כמה מנהלים מקצועיים יהיו במוסך על פי היקף העבודה, זו הכוונה? 

<אבנר פלור:>
כן, זאת הכוונה.

<יעקב פרי (יש עתיד):>
לפי דעתי יש בעיית ניסוח. זה מקובל עלי, אבל זה לא מנוסח כך.
<איתי עצמון:>
אנחנו נעבד את הנוסח כך שהכוונה תהיה ברורה. המהות היא להסמיך את שר התחבורה לקבוע היקף עבודה או כמות עובדים מסוימת שבהתקיימם יידרש המוסך להעסיק מספר מנהלים מקצועיים.

<יעקב פרי (יש עתיד):>
אני לא מדברר את המוסכים, אבל השאלה היא עד כמה השר צריך להיכנס לתוך זה. אם יש מוסך שלא ישביע את רצונכם, אל תתנו לו רישיון.
<איתי עצמון:>
סמכות השר היא בתקנות.
<היו"ר איתן כבל:>

האם שר צריך בכלל לרדת לרזולוציות כאלו? זה כמו ששר החינוך יקבע את אופי הלימוד בכיתה ב'3 בבית ספר אקסטרני שלומד אחר הצהריים. 
<לאה ורון:>
האם יש לזה מקבילה במפעלי התעשייה?
<אבנר פלור:>
אם השר לא יקבע, בנוהל לא יהיה ניתן. אי אפשר לרדת מחקיקה ראשית לנוהל. אנחנו מדברים פה על דבר מהותי שמחויב להיות בתקנות. אי אפשר לבוא ולהשוות מוסך עם x כניסות של מנהל מקצועי אחד למוסך של x פלוס y כניסות עם מנהל מקצועי אחר. ההשוואה צריכה להיות בהתאם לכניסות למוסך. המנהל המקצועי הוא האוטוריטה המקצועית הגבוהה ביותר. הוא מאשר שכל רכב שיוצא מהמוסך הוא רכב תקין. ככל שיש כמות עבודה גדולה יותר, כך צריכים יותר מנהלים מקצועיים.
<יעקב פרי (יש עתיד):>
תקבעו את זה בתקנות.

<אבנר פלור:>
נכון, זה בתקנות, לכן זה השר. זה משהו מהותי.
<חוה ראובני:>
אנחנו בסופו של דבר דורשים כאן להחמיר.

<היו"ר איתן כבל:>
אתה רוצה שבחקיקה ראשית המס יונח.  

<אבנר פלור:>
כן. זה משהו מהותי.
<יעקב פרי (יש עתיד):>
תעשו נוסח יותר ברור.

<איתי עצמון:>
את כל הצעת החוק ננסח מחדש עם הממונה על הנוסח בלשכה המשפטית.
<רונן לוי:>
היה נהוג פעם מנהל מקצועי בכיר, אם אתם זוכרים, מעל כמות מסוימת של עובדים. עכשיו אתם רוצים לעשות מפתח של עבודה?
<אבנר פלור:>
תראה, אני הצגתי דוגמה, לא אמרתי מה נכתוב בתקנות. נעשה את זה ביחד כשנגיע לזה. מבחינת ההסמכה, אנחנו רוצים שכמות המנהלים המקצועיים תיקבע לפי כמות, לפי כל מיני דרישות שנקבע בתקנות. 

<רונן לוי:>
אפשר לקבוע מנהל מקצועי בכיר, כמו שאנחנו הצענו.
<אבנר פלור:>
יכול להיות.

<חוה ראובני:>
לא מוגדר פה מנהל מקצועי בכיר.  

<היו"ר איתן כבל:>
רונן, דווקא האמינות פה היא לטובתך. 

<לאה ורון:>
התקנות הן באישור הוועדה, אני מבינה.

<היו"ר איתן כבל:>
אתי בנדלר, היועצת המשפטית לוועדה, קבעה שבכל מקום שקובעים כללים זה צריך להיות באישור ועדת הכלכלה. 
<איתי עצמון:>
לא בכל חקיקה.

<היו"ר איתן כבל:>
אלא אם כן החלטנו שלא. הכלל הוא שכן.
<איתי עצמון:>
השאלה אם כל התקנות לפי הסעיף הזה טעונות אישור ועדה, לשיטתך, או שחלק?
<היו"ר איתן כבל:>
אני מבקש מאדוני לעשות עבודה.
<איתי עצמון:>
הוועדה צריכה עכשיו לאשר. 

<היו"ר איתן כבל:>
אני רוצה את זה באישור ועדת הכלכלה.

<איתי עצמון:>
את כל התקנות?

<היו"ר איתן כבל:>
 את כל התקנות. מי בעד סעיף 100?
הצבעה

בעד – פה אחד 

נגד –  אין
נמנעים –  אין
סעיף 100 אושר
<חוה ראובני:>
ביצוע פעולות 
100א.
(א)
לא ייתן אדם שירותי תיקון, התקנה, אחזקה או בדיקה של רכב
ברכב



(בסעיף זה – ביצוע פעולות ברכב), אלא במוסך שניתן לו רישיון





להפעלת מוסך לפי סעיף 100, או במוסך נייד.



(ב)
הוראות סעיף קטן (א) ל איחולו על ביצוע פעולות ברכב, על סוגי




פעולות כאמור או על נסיבות לביצוען, כפי שקבע השר, באישור




הוועדה.
<איתי עצמון:>
אני מבקש להעיר לגבי הסעיף הזה הערה מקדמית. בכנסת הקודמת התקיים דיון לגבי האיסור המאוד מאוד גורף הזה על כל אדם לבצע שירותי תיקון, התקנה, אחזקה או בדיקה של רכב מחוץ למוסך. מכיוון שהאיסור הזה מנוסח כאן בצורה מאוד מאוד גורפת - אני מניח שיש לצידו גם סנקציות - אני הצעתי בקדנציה הקודמת להתנות את תחילתו של סעיף קטן (א), את תחילתו של האיסור בכך שיובאו תקנות לאישור הוועדה שיקבעו את החריגים לאיסור כך שלא ייוצר מצב שכשנכנס החוק לתוקף יחול איסור כל כך גורף. לשיטתי, אני חושב שזה מאוד לא סביר לאור ההגדרה הרחבה של הפעולות האלו – תיקון, התקנה, אחזקה או בדיקה של רכב. אני מניח שהתקנה מתייחסת למוצר תעבורה ברכב, נכון? גם ההגדרה של מוצר תעבורה היא מאוד רחבה. אם אנחנו מתירים את האיסור הזה, לאדם אסור יהיה להתקין את האביזר הכי פשוט ברכב, לשים אותו ברכב בעצמו, אלא רק במוסך. אני חושב שזה מאוד לא סביר.

<יעקב פרי (יש עתיד):>
אם יש לי חבר מכונאי שאני מביא לו לתקן את התקלה שיש לי ברכב, לפי הסעיף הזה הוא עושה עבירה?
<אינגריד הר אבן:>
נכון.

<חוה ראובני:>
אנחנו מקבלים את ההערה של היועץ המשפטי.
<אינגריד הר אבן:>
אנחנו מתנגדים בתוקף לסעיף (ב). אני גם חולקת על הפרשנות המשפטית של היועץ המשפטי לוועדה. קודם כל, צריך להיות ברור שכל פעולה שדורשת רישיון אי אפשר יהיה לעשות אותה בלי רישיון. כמו שמישהו שהוא לא עורך דין לא יכול לייצג מישהו בבית משפט, ככה גם לגבי פעולה ברכב שיש לה היבט בטיחותי, יש לה היבט כלכלי. סעיף (א) מדבר על שירותי תיקון, עו"ד עצמון, לא על זה שאני מתקינה בעצמי רדיו ברכב.  
<איתי עצמון:>
זה לא מה שכתוב.
<אינגריד הר אבן:>
כתוב "לא ייתן אדם שירותי..". המילה "שירותי" זה דרך עיסוק.

<איתי עצמון:>
דרך עיסוק זו הפרשנות שלך, זה לא מה שכתוב בחוק. אנחנו עובדים עם הטקסט שכתוב כרגע בהצעת החוק.

<אינגריד הר אבן:>
לא כתוב שאדם לא יתקין לעצמו מצבר. 
<איתי עצמון:>
הסעיף מנוסח בצורה מאוד גורפת, מאוד רחבה. בוועדה בכנסת הקודמת הייתה הסכמה שלא ראוי לקבוע איסור כל כך גורף.  

<אינגריד הר אבן:>
המילה "שירותי" היא על דרך עיסוק. גם היום אנחנו סובלים מתופעה של אלפי חאפרים שמתקנים בבית, במדרכות, בכפרים, בחניונים. זה, לדעתנו, פתח מאוד מאוד מסוכן. אנחנו מבקשים להשאיר את סעיף (א) כמות שהוא. המילה "שירותי" מכסה רק מי שעושה את זה דרך עיסוק וגובה על זה כסף, או אפילו לא גובה על זה כסף אבל זה משמש כעיסוק.
<יורם בונן:>
הערה אחת לסעיף קטן (ב). מכיוון שחלק גדול מהתיקונים היום כרוך בהתערבות במערכות של הרכב, אנחנו מבקשים שהתקנות בסעיף קטן (ב) יביאו בחשבון את הוראות היצרנים. ליצרנים יש הוראות לגבי תקלות שמצריכות תיקון במוסך. אנחנו מבינים שהסמכות היא סמכות של השר. 

<חוה ראובני:>
זה שיקול הדעת המקצועי שלנו מה לכלול בתקנות האלו. ברור שלא נשים בתקנות האלו החלפת מנוע. אנחנו כן נשים שם תקלה מסוג של התנעה שדורשת כבלים כשהמצבר הלך.  

<רונן לוי:>
אנחנו רוצים למחוק לחלוטין את הסעיף הזה.

<היו"ר איתן כבל:>
אני רואה הזדמנות בחקיקה הזאת לטפל בעניין הזה של כל המוסכים החאפרים. הייתה לי הצעת חוק. עבדתי אז עם רונן וצוותו בכל הנוגע לכל אותם מוסכים פיראטיים שיותר מאחד מהם, לא עלינו, גרמו לתאונות דרכים מאוד מאוד קשות כיוון שהטיפול היה טיפול של חאפרים. זה עוד הרבה מעבר אם הוא עושה את זה על המדרכה או עושה את זה בתוך החצר שלו. זה כבר פיתוח של כל התהליכים האלה.
<רונן לוי:>
רכבי היסעים של ילדים.

<היו"ר איתן כבל:>
ודאי. לצערנו יש יותר מדוגמה אחת. אי רוצה לנצל את ההזדמנות, ואני בטוח שחברי פרי יצטרף אלי בעניין הזה, שהחוק שמונח כאן בפנינו -  אחר כך גם נידרש לעשות פיקוח, כי כל המילים האלו יהיו אות מתה אם לא נפקח על ביצוע החוק - יהיה נהיר, ברור בכל הנוגע לחוסר הסבלנות והסובלנות של המערכת כלפי מוסכים חאפרים שאינם מורשים. אני אודה לך אם תוכל לתת לי עכשיו נתון בשלוף כמה מוסכים חאפרים פועלים ברחבי ישראל. אם לא, אני אבקש לדיון הבא.
<אבנר פלור:>
אין לנו נתונים לגבי מה יש בכל בית, אבל על פי המידע שיש בידנו, על פי האכיפה שאנחנו מבצעים - ישנם 4 מפקחים שמבצעים אכיפה על מוסכים בלתי מורשים - ישנם בין 300 ל-500 מוסכים בלתי מורשים.
<היו"ר איתן כבל:>
ה-4 האלה מגיעים אל המוסכים האלה פעם בקדנציה?
<אבנר פלור:>
לא, הם לא מגיעים אליהם פעם בקדנציה. 

<לאה ורון:>
כמה מפקחים יש לכם סך הכל?
<היו"ר איתן כבל:>
אבנר, אתה לא יודע אם המוסך מורשה או לא מורשה עד שאתה מגיע אליו. 4 הם על הכל.
<משה ויצמן:>
4 מפקחים הם רק למוסכים בלתי מורשים. יש עוד 6 למכוני רישוי ולמוסכים מורשים. יש בין 9 ל-10 מפקחים על כל עולם המוסכים.
<היו"ר איתן כבל:>
כמה מוסכים יש סך הכל?
<אבנר פלור:>
יש למעלה מ-5000 מורשים.
<היו"ר איתן כבל:>

תחלק 5000 ב-10. 

<אבנר פלור:>

כמו שנאמר כאן, ישנה תכנית לקלוט 8 מפקחים נוספים. זו פעם ראשונה שיש חוק שכולל  את הנושא הזה של המוסכים הבלתי מורשים, את הנושא של העיצומים הכספיים, את הנושא של העונשין. 

<היו"ר איתן כבל:>
מתי הופעתי אצלכם ואמרתם לי שאוטוטו החוק יוצא לדרך? לפני 10 שנים. 

<אבנר פלור:>
האכיפה שלנו כוללת את כל הנושא של החקיקה, העיצומים, העונשין.

<היו"ר איתן כבל:>

עוד לא ראיתי פקח, אנחנו רק מדברים. הניסיון הוא רע. כשבאתי אליך ואל חווה בחדר אצל עוזי כשהוא היה מנכ"ל, אמרו לי שאוטוטו. אתם רואים את ההסתערות שלי על החוק. אני אומר את זה כמסר לשר, אני גם אשוחח איתו על זה. נושא המוסכים והטיפול במוסכים הפיראטיים זו לבנה מרכזית בחוק, זו הזדמנות שחיכינו לה שנים רבות. כמו שאני מכבד אתכם ונמצא פה ביום ראשון מהבוקר עד שעות ערב שוב ושוב, שוב ושוב - זה מתוך התייחסות רצינית - כך אני מבקש שבכל מה שנוגע לבקשות שלנו מכם ומהשר ההתייחסות תהיה רצינית לא פחות. גברתי, תקראי בבקשה את מה שאנחנו מבקשים.
<לאה ורון:>
להעביר לישיבת הוועדה הבאה פירוט בכתב על האכיפה שבוצעה במהלך 2015: כמה ביקורי פקחים התבצעו בכל חודש במהלך 2015, כמה תביעות הוגשו, כמה הרשעות התקבלו.
<אינגריד הר אבן:>
יש בעיה שלא קשורה לכמות הפקחים. אל"ף, העובדה שהרבה מהפיראטיים עובדים בשבתות,  ובי"ת, המיקום שלהם הוא במגזר הערבי. הפקחים לא נכנסים לשם. אפשר להביא 400 פקחים, אבל  עדיין הבעיה של השבתות והמגזר הערבי לא נפתרת. 

<רון מלכה:>
אתה צריך לשלוח לשם חבר'ה כמו יס"מ. זה לא רק הפקח. הפקח יכול להיות הדמות המקצועית, אבל אתה צריך לעטוף אותו במעטפת שתאפשר לו פיקוח. זה לא רק נוגע לאזרחים ערבים במדינת ישראל. אני רוצה לראות אותם נכנסים לעיר יהודית. זה לא משנה אם הוא יהודי, ערבי, מוסלמי, נוצרי. זאת צריכה להיות יחידת אכיפה. זה נוגע לכל רוחב המקצועות. 

<היו"ר איתן כבל:>
עד סיום הדיונים אני תובע שתציגו בפני הוועדה תכנית פעולה בנוגע להתמודדות עם כל העניין של המוסכים הפיראטיים. זה חלק בלתי נפרד מהחוק. זה נוגע, דרך אגב, לטיפול שלנו במאבק בתאונות הדרכים. זה חלק בלתי נפרד מאותה שרשרת של טיפול. אם אני לא אראה תכנית עד סוף החקיקה, אני אשקול את צעדנו. אני אומר את זה בצורה הכי רצינית. אנחנו הכי מכבדים. אנחנו רוצים שתכבדו אותנו בהתאם.
<אבנר פלור:>
כמו שאמרת, אנחנו נגיש את התכנית של 2015. אנחנו כן נכנסים ליישובים ערביים, אנחנו כן עובדים בשיתוף עם המשטרה. זה נראה פה כאילו אנחנו לא עושים. זה לא מדויק. אי אפשר לתקוף על משהו שלא ראו. יש 10 מפקחים שעובדים.
<היו"ר איתן כבל:>

אבנר, זה רק 10. גם אם הם יעבדו סביב השעון, לא ינוחו, יהיו ביונים, הם עדיין 10. יש למעלה מ-5000 מוסכים. זה לא ממקום של לתקוף אותך או את המשרד, זה ענייני.  תחלק 5000 ב-10.
<משה ויצמן:>
זה לא עובד ככה, זו לא השיטה.
<היו"ר איתן כבל:>
אני יודע שיש כמות אדירה של מוסכים פיראטיים. סיפור המוסכים הפיראטיים הוא רעה חולה שצריך לטפל בה. מה ביקשתי?

<אבנר פלור:>
אין 3000 מוסכים בלתי מורשים. צריך להכניס את הדברים לפרופורציה.

<היו"ר איתן כבל:>
אנחנו רוצים בפתיחת הדיון הבא שתתנו לנו את כל הפירוט. אני רוצה תכנית התמודדות ל-2016 וצפונה.

<אבנר פלור:>
התכוונתי ל-2015. 

<היו"ר איתן כבל:>
תיתן לנו דיווח על 2015. לגבי 2015 לא תוכל לעשות כלום, היא כבר הייתה. אני מדבר על 2016 וצפונה. עד סוף הטיפול בחוק יש לך את הזמן להעביר לנו הצעה להתמודדות.

<איתי עצמון:>
אני רוצה להבין את החלטת הוועדה לגבי סעיף 100א. בסעיף קטן (א) אנחנו נוסיף את המילים "שירותי התקנה של מוצרי תעבורה ברכב", כי כרגע כתוב רק התקנה. לעניין סעיף קטן (ב), תחילתו תהיה ביום תחילתן של התקנות שיובאו לאישור הוועדה לפי אותו סעיף קטן, דהיינו שאם לא הותקנו תקנות, לא יחול האיסור הקבוע בסעיף קטן (א), שהוא כאמור איסור מאוד גורף.
<אבנר פלור:>
האם אפשר להגביל בזמן?
<איתי עצמון:>
מה פרק הזמן שאתם נדרשים היום לצורך הכנת התקנות?
<אבנר פלור:>
4 חודשים לסעיף הזה.
<איתי עצמון:>
מיום תחילתו או מיום פרסומו של החוק?
<אבנר פלור:>
מיום פרסומו של החוק.
<אינגריד הר אבן:>
אנחנו מבקשים שלא תהיה התניה על תוקף סעיף קטן (א) עד התקנות של סעיף קטן (ב), כי אז תהיה לקונה. 
<איתי עצמון:>
לא תהיה לקונה. בסעיף קטן (א) של סעיף 100א, אחרי המילה "התקנה" אנחנו נוסיף את המילים "של מוצרי תעבורה ברכב". לעניין סעיף קטן (ב), שאלה בעצם החריגים לאיסור שקבוע בסעיף קטן (א), החריגים אמורים להיקבע בתקנות באישור הוועדה. כל עוד לא הותקנו התקנות האלו, האיסור לא יחול. התקנות לפי סעיף קטן (ב) יובאו לאישור הוועדה בתוך 4 חודשים מיום פרסומו של החוק ברשומות.  

<היו"ר איתן כבל:>
האם כל פעולה שאני מבצע, כמו החלפת נורה ברכב - -?
<איתי עצמון:>
זה דבר שאמור להיות בתקנות. החריגים האלה ייקבעו בתקנות. עד שלא יהיו תקנות האיסור לא יחול.
<רונן לוי:>
האם הגדרת מוצרי תעבורה בחוק הזה מוגבלת לסל ספציפי של מוצרי תעבורה?
<איתי עצמון:>
היא מאוד מאוד רחבה.
<היו"ר איתן כבל:>
אני זוכר אותה כרחבה מאוד.

<רונן לוי:>
אתה צריך להסביר אם לנו, המוסכים החוקיים, יהיו דברים שנוכל לעשות באופן לא חוקי.
<חוה ראובני:>
אם יש לך רישיון, סעיף 100א לא מעניין אותך.
<דני הולנדר:>
לשאלתך לגבי המנורה, גם כדי להחליף מנורה באוטו אתה צריך מוסך כי אתה יכול לשרוף את המנורה.
<היו"ר איתן כבל:>
נגיע לזה בתקנות. נעסוק בזה בבוא העת בתקנות. מי בעד סעיף 100א, ירים את ידו?
הצבעה

בעד –  פה אחד
נגד –  אין
נמנעים –  אין
סעיף 100א(א)(ב) אושר עם התיקונים
<זאב פרידמן:>
אדוני היושב-ראש, אני מאוד לא רגוע עם ההגדרה של מוצר תעבורה, משום שמדובר כאן רק באותם דברים שמיועדים לשמש להרכבה, לתחזוקה ולפעולת תקינה.

<לאה ורון:>
עו"ד פרידמן, הסעיף אושר.

<היו"ר איתן כבל:>
שב עם אבנר ועם חווה. אם לא שכנעו אותך ועדיין נראה שיש לקונה בעניין הזה, אנא שוב אלי.

<חוה ראובני:>
רישיון למוסך
101.
(א) מי שנתקיימו בו כל אלה זכאי לקבל רישיון למוסך מומחה:
מומחה



(1) הוא בעל רישיון להפעלת מוסך לפי סעיף 100;
(2) הוא בעל יכולת מקצועית מתאימה וציוד מתאים לטפל
בתוצר הרכב שלגביו הוגשה הבקשה כפי שקבע השר.

<היו"ר איתן כבל:>
מי בעד?

הצבעה

בעד – פה אחד 

נגד –  אין
נמנעים –  אין
סעיף 101 אושר
<חוה ראובני:>
חובת שילוט
102.
(א) בעל רישיון להפעלת מוסך יציב שלט בולט לעין במקום הנראה

במוסך


לעיני הלקוחות במוסך, שיכלול את הפרטים האלה:

(1) שם המוסך ומספר רישיונו;
(2) סוג המוסך בהתאם לרישיון שניתן לו לפי סעיף 100;
(3) אם הוא מוסך מומחה – התוצר שבו הוא מתמחה בהתאם
לרישיון שניתן לו לפי סעיף 101;

(4) המחיר הכולל של שעת עבודה במוסך, שיוצג בשקלים חדשים.
(ב) השר, באישור הוועדה, יקבע את הגודל המזערי של השלט כאמור בסעיף קטן 

(א) ואת גודל האותיות המזערי אשר יופיעו עליו, והוא רשאי לקבוע בדרך 

האמורה הוראות נוספות לעניין שלט כאמור, ובכלל זה פרטים נוספים שייכללו 


בו.


(ג) בעל רישיון להפעלת מוסך לא יציג במוסך שלט הכולל פרטים שאינם תואמים


לרישיון להפעלת המוסך שניתן לו.

<היו"ר איתן כבל:>
מי בעד?

הצבעה

בעד – פה אחד 

נגד –  אין
נמנעים –  אין
סעיף 102 אושר
<חוה ראובני:>
סוגי מוצרי 
103.
(א) בעל רישיון להפעלת מוסך יציע ללקוח, לשם ביצוע פעולה ברכב, יותר
תעבורה


מסוג אחד של מוצר תעבורה, זולת אם אין בישראל יותר מסוג אחד כאמור.




(ב) הוראות סעיף קטן (א) לא יחולו על ביצוע פעולה ברכב, במסגרת 




אחריות בשיעור כאמור בסעיף קטן 42(ג) או במסגרת תקלת בטיחות סדרתית.




(ג) בסעיף זה – 
"סוג", של מוצר תעבורה – מוצר תעבורה מקורי, מוצר 



תעבורה תחליפי או מוצר תעבורה משופץ;




"מוצר תעבורה משופץ" – מוצר תעבורה משומש, בין אם הוא מוצר תעבורה




מקורי ובין אם הוא מוצר תעבורה תחליפי, שעובד, נבדק והוכשר לשימוש 




ברכב.

<רונן לוי:>
אנחנו רצינו להחליף את המילים "זולת אם אין בישראל" במילים "בר השגה". 
<היו"ר איתן כבל:>

מה שרונן אומר זה שלא נמצא את עצמנו על כל חליף שיצטרכו לנסוע לכל מיני מקומות. 
<איתי עצמון:>
רק אם פעל במאמץ סביר כדי להשיג יותר מסוג אחד.
<יורם בונן:>
אנחנו חושבים שהסעיף הזה מיותר.
<יעקב פרי (יש עתיד):>
כי אתם מעדיפים שזה יהיה מוצר מקורי.
<יורם בונן:>
לא. מי שאנחנו חושבים שצריך לקבוע זה הצרכן. זאת בדיוק הנקודה. ההחלטה האם לשים את המקורי או החליפי היא החלטה של הצרכן. 

<יעקב פרי (יש עתיד):>

אני כצרכן או רוב הצרכנים הם הדיוטות בעניין הזה. בשבילי בר הסמכא הוא מנהל המוסך. אני מדבר על רובנו. כשהוא בא ואומר: תשמע, אני נותן לך לבחור מבין 3, אלה המחירים, אז אני כמעט אוטומטית אגיד לו "מה אתה ממליץ".
<יורם בונן:>
זה בסדר. הסעיף הזה לא פותר את זה. להיפך, הוא רק מגדיל את הדילמה. ההחלטה באלה חלפים לעשות שימוש היא החלטה מקצועית והחלטת כלכלית. למה להתערב בהחלטה של מוסך? הוא אומר ללקוחות שלו: אצלי רק מקורי, או אצלי רק חליפי. אם לא נראה לצרכן, הוא ילך למוסך אחר. 

<היו"ר איתן כבל:>
אתה מגביל פה את התחרות.

<יורם בונן:>
הפוך, אדוני. 

<היו"ר איתן כבל:>
זאת לא תחרות.

<יורם בונן:>
אני חושב שיש למוסך זכות או אפשרות למתג את עצמו כמוסך שמשתמש אך ורק בחלקים מסוג מסוים.  לגבי סעיף קטן (ב), אנחנו מבקשים שתהיה הפניה גם למקרים שהשר קבע לפי סעיף 52.

<חוה ראובני:>
52 טרם אושר.
<יורם בונן:>
הצעתם בסעיף 52 לקבוע סוגי מקרים שבהם ניתן יהיה לעשות שימוש רק בחלפים מקוריים כיוון שהמוסך או היבואן הוא זה שנושא בתיקון.
<זאב פרידמן:>
הייתי מאוד מודה אם היו מנסחים את זה כך שהוא יציע ללקוח ויפרט את ההבדלים ביניהם. 
<משה בר:>
אני רוצה להעלות דבר לגבי החלקים האורגינאליים. לי יש מרצדס ספרינטר. אני לא יכול לתקן את זה בשום מקום, רק במוסך. למה אני צריך לקבל את העונש הזה? אותי חייבו לקנות רכב כזה כי אני נכה. אני חושב שהמוסכים עושים מה שבא להם, בייחוד החברות. צריכים לתת לנכה להחליט. המוסך יכול לבוא ולהגיד לי: תראה, החלק נמצא באילת, אנחנו לא יכולים להביא לך. תנו לי את הזכות להביא את החלק. אני אשלם על המשלוח, אני אשלם על החלק, רק תתקנו לי את זה. 
<רונן לוי:>
הסעיף הזה מגן על מוסכי השירות של היבואנים. יש דרכים אחרות כדי להכריח אותם להחליף.

<היו"ר איתן כבל:>
זה סעיף מאוד מאוד חשוב לתחרות, אין ויכוח בכלל. אני לא מייצר פה מוסכים. גם אם זה מוסך אקסקלוסיבי שהחליט שהוא מוסך שהוא רק של חלפים שיודעים לזמר קריוקי, אותי זה לא מעניין.  

<יעקב פרי (יש עתיד):>
אם הוא לא עושה את זה, הוא עובר על החוק.
<היו"ר איתן כבל:>
אני רוצה שהוא יציג ללקוח את כל האופציות שעומדות בפניו. זה עניין גם של כיס. לפעמים אני כבול לא כי כבלו אותי. אני מניח שרובנו דומים. כשיש לי את המוסך המורשה, הסיכוי שאני אתקן את הרכב של רעייתי במוסך שהוא לא המוסך התקני שואף ל-0. אני מניח שרוב האנשים פועלים בצורה הזאת. חלק מהתהליך שאנחנו מבקשים לעשות בחוק זה לאפשר לאנשים אופציות, שהם לא יהיו כבולים, שגם המוסך המיוחד ידע לתת את המגוון הרחב של האופציות.
<אבנר פלור:>
לגבי המרחק יש בעיה. איך נגביל את הצעת המחיר במרחק שהחלק נמצא בו? אני לא יודע איך אני עושה את זה.  

<רונן לוי:>
יש פירוש לעניין של בר השגה. בר השגה אומר שאני יכול להשיג אותו. אם בדקתי, חקרתי אבל לא השגתי, כאשר אחר יגיד שהוא מצא, זה הופך אותי לפלילי.
<היו"ר איתן כבל:>
הכוונה היא שהמוסך ביצע את הפעולה הסבירה. אם אני מטופל במוסך מסוים, שבעל המוסך יעשה כמיטב יכולתו להשיג עבורי את החלף הנדרש. 
<חוה ראובני:>
מה שקובע זה אם ניתן להשיגו באותה העת שהרכב נמצא בתיקון. זה צריך להיות חד משמעי, אחרת לא נוכל.
<לאה ורון:>
עדיין צריך להכניס את ההערה של עורך דין עצמון על כך שזה במאמץ סביר.
<איתי עצמון:>
אני חושב שנוסיף בסיפא של סעיף קטן (א) את המילים "זולת אם לא ניתן להשיג במאמץ סביר באותה עת יותר מסוג אחד של מוצר כאמור".

<חוה ראובני:>
יהיה לנו קושי להטיל עיצום כספי על מאמץ סביר. 
<איתי עצמון:>
יכול להיות שזאת לא הוראה שמתאימה לאכיפה באמצעות עיצום כספי.
<אבנר פלור:>
השאלה איך אני בודק מה זה סביר. 

<איתי עצמון:>
לגבי הסעיף שנוסח עכשיו, יש לכם יכולת לאכוף?
<אבנר פלור:>
המטרה שלנו שיהיה מאגר של חלקי חילוף עם השוואת מחירים. זה בעצם המטרה שלנו. אנחנו יוצאים מנקודת הנחה שלא משנה איפה המיקום של המוסך, הוא אמור להיכנס לאותו אתר, הוא אמור לבדוק ולתת לאותו צרכן את מרבית החלקים שקיימים במדינת ישראל מבחינת מקורי, משומש. אם ניכנס לעניין של סביר או לא סביר, תהיה בעיית פיקוח מאוד מאוד גדולה.
<חוה ראובני:>
ואם זה במיקום רחוק, הוא יגיד שזה ייקח זמן עד שזה יגיע אליו.
<רונן לוי:>
אתה הגדרת משופץ. מה אם אין משופץ באותו רגע, הוא לא השיג וגם אין מאגר?
<אבנר פלור:>
אם אין אז אין, ואז הנוסח הקיים היום הוא בסדר.
<היו"ר איתן כבל:>
זה עניין ניסוחי. העיקרון הוא שהוא צריך להציע מוצר תעבורה.
<איתי עצמון:>
השאלה מה החריג לחובה הזאת של בעל רישיון להפעלת מוסך זו שאלה מהותית.

<היו"ר איתן כבל:>
אם הוא הכניס את האוטו, הוא לא יחזיר לו את האוטו אחרי חודשיים כשהוא ימצא את המוצר.  האוטו במוסך אמור להיות יומיים שלושה. אני לא מדבר אתכם על פעם בכמה זמן שמגיע איזה חלף שצריך לייבא מאיזה שהוא מקום. לא צריך להפוך כל דבר לדרמה. 
<יעקב פרי (יש עתיד):>
שינסחו מחדש.

<איתי עצמון:>
זה לא עניין של נוסח, זה עניין מהותי.

<אביטל בגין:>
אפשר למנות את הפעולות שאנחנו מצפים ממנו לעשות, כמו למשל אחרי שבדק במאגר או במערכת המחשב, אחרי שהוא בדק שהחלף נמצא במרחק של כך כך וקילומטרים, כל מיני מדדים כאלה שיראו לנו את הפעולה שלו, לא את התוצאה.
<משה בר:>
אם לא ניתן להביא את החלק מידית, אפשר לבוא לנהג ולהגיד: שמע, החלק הזה קשה להשגה, זה ייקח עוד יומיים, עוד שבוע, או שתייבא אותו לבד. כשמכניסים היום את המספר של החלק ואת שם החלק למחשב, זה יכול להראות איפה החלק נמצא בכל העולם. אנחנו לא בדור האבן, אפשר לעשות את זה. זה עניין של עוד מספר ימים. 

<היו"ר איתן כבל:>
משה, החלק שאתה מכניס לתוך המחשב זה החלק הפשוט. הבעיה היא על אותם חלקים שאתה לא מוצא באותו רגע.
<משה בר:>
כשאתה לא מוצא, אין ברירה.
<יורם בונן:>
האם לדעת משרד התחבורה יש חובה להציע לצרכן חלק מקורי? 
<היו"ר איתן כבל:>
אתה צריך להציג בפניו את מכלול החלפים. 
<יורם בונן:>
אם מציעים לך כשאתה נכנס חליפי משופץ, זה אומר שאין מקורי. לא חייבים להציע לך מקורי. המוסך מציע הכל. אם כלקוח אני רוצה מקורי, יכול המוסך להגיד: תשמע, יש לי חליפי, יש לי משופץ. השאלה אם חייבים להציע לו גם מקורי.
<אבנר פלור:>
לא חייבים. 

<חוה ראובני:>
אם הוא רוצה מקורי, שילך למוסך אחר. אנחנו לא רוצים לכבול אותו דווקא לסוג אחד.

<היו"ר איתן כבל:>
הוא לא חייב שיהיו בפניו כל האופציות, אבל לפחות שתיים הוא חייב שיהיו. אם בעל מוסך אומר לי: אם אתה שואל את דעתי המקצועית, תלך על המקורי, אין סיכוי שאני לא לוקח מקורי. אני מכיר את עצמי, אני לא יודע להגיד על אחרים. אתה כיוונת אותי לתהליך מסוים שאני לא רוצה אותו.  

<זאב פרידמן:>
אדוני היושב-ראש, עדיין השאלה הזאת מבליטה באופן מיוחד למה צריך להסביר את המהות של כל חלק, כי אחרת אפשר לעשות מניפולציות בכך שאפשר להציג לצרכן שני חלפים אבל לא לומר לו מה ההבדל ביניהם. 

<איתי עצמון:>
הנושא עלה מספר פעמים לאורך הדיונים. כמובן שהחובות לפי חוק חובת הצרכן חלות, אבל יכול להיות שאפשר להגיד שבלי לגרוע מההוראות האלו בעל רישיון להפעלת מוסך יציע יותר מסוג אחד ויסביר את מהות ההבדלים בין המוצרים. זה לא גורע מהחובות הכלליות לפי חוק הגנת הצרכן. בנוסח יהיה כתוב שבעל רישיון להפעלת מוסך יציע ללקוח לשם ביצוע פעולה ברכב יותר מסוג אחד של מוצר, ויסביר ללקוח את ההבדלים בין סוגי המוצרים, כמובן בלי לגרוע מהחובות שחלות על עוסק לפי חוק הגנת הצרכן לגילוי מלא ונאות ללקוח על טיב הנכס.  
<יורם בונן:>
אתם יודעים את ההתדיינויות שיהיו על הדבר הזה לגבי מה הוא הסביר לו ומה הוא לא הסביר, האם בכתב או לא בכתב?

<היו"ר איתן כבל:>
אפשר לתקוף את זה מכל זווית. 

<חוה ראובני:>
עו"ד בגין הציעה לפרוט את זה לפרוטות של פעולות שיבוצעו. אנחנו חשבנו על לבדוק במאגר לפי סעיף 99, שזה לא מנוסח כמובן, על לבדוק במוסכים מומחים של אותו תוצר, לבדוק במוסכי שירות אצל יבואני חלפים.

<היו"ר איתן כבל:>
העניין ברור. תכינו נוסח. 

<איתי עצמון:>
סעיף קטן (א) לא יאושר בינתיים.

<היו"ר איתן כבל:>
מי בעד סעיף 103(ב) ו-(ג)?

הצבעה

בעד – פה אחד 

נגד – אין
נמנעים – אין 

סעיף 103(ב) ו-(ג) אושרו
<חוה ראובני:>
הצעת מחיר
104.
(א) בעל רישיון להפעלת מוסך ייתן הצעת המחיר בכתב על הפעולות




שהמושך מציע כי יבוצעו ברכב, על מספר שעות העבודה הצפויות ועל




מוצרי התעבורה המוצעים לפי סעיף 103 (בסעיף זה – הצעת מחיר);




השר רשאי לקבוע הוראות לעניין פרטים נוספים שייכללו בהצעת 




המחיר.




(ב) בעל רישיון להפעלת מוסך יספק ללקוח את מוצרי התעבורה 




שפורסמו בהצעת המחיר והוסכמו עם הלקוח.




(ג) בעל רישיון יעביר למנהל לפי דרישתו, ולא יאוחר משבעה ימים




מיום שנמסרה לידיו הדרישה, וכן במועדים ובאופן שקבע השר, 




הצעות מחיר או חשבוניות שניתנו ללקוחות. 

<אבנר פלור:>
זה גם אחד הסעיפים החשובים בפרק הזה. כל הזמן מדברים על נושא של היסטוריית רכב, לדעת את הטיפולים, את התחזוקה. סעיף (ג) נותן לנו את הסמכות לבקש מאותם מוסכים שמטפלים ברכב את כל העבר שלו. 

<רונן לוי:>
אין לנו בעיה שיהיה תיעוד, אבל יש לנו בעיה עם העניין של בכתב. כשאתה חושף את הרכב ומגלה עוד דברים, אתה צריך לתת הצעת מחיר נוספת מעבר להצעת המחיר הראשונה. החובה הזאת בכתב תעכב את העבודה. 
<לאה ורון:>
אי אפשר במסרון, במייל?

<רונן לוי:>
אפשר, אבל זה לא אותו דבר. מה, הוא יתחיל לשלוח מסרונים? 
<אבנר פלור:>
אם אפשר מבחינה משפטית את התיעוד הטלפוני, כי הוא אומר שהם מציעים.

<חוה ראובני:>
אני חושבת שצריך לדבר על שני מצבים שונים. הצעת מחיר ראשונית ובסיסית חייבת להיות בכתב. יכול להיות שיש מצב, וסביר שזה יקרה, שתוך כדי עבודה על הרכב יתברר שיש עוד משהו. 
<היו"ר איתן כבל:>
המוסכים תמיד מוצאים.
<חוה ראובני:>
התקבלה הצעה היום בבוקר שתהיה אפשרות לעדכן הצעת מחיר, כמובן עם תיעוד ובהסכמה עם הלקוח.
<רונן לוי:>
אם אנחנו נתחיל לשלוח באמצע אישורים בכתב, נתחיל לחכות לאישורים בכתב, אנחנו רק נתקע את כל העבודה.

<אורי מקלב (יהדות התורה):>
הלקוח יביע את הסכמתו.

<היו"ר איתן כבל:>
כמעט לכל אחד יש היום מייל וטלפון נייד. כמו שאמרת, חוה, העניין הוא ההצעה הראשונית. אני רוצה להזכיר לכם שרכב זה המוצר השני אחרי דירה מבחינת הוצאה. אני מניח שאם אתה צריך ממני אישור, אתה מדבר איתי בטלפון, וכשאני מגיע אתה מוציא לי את זה גם בכתב. אתה לא עושה לי את זה בערך.
<חוה ראובני:>
לפעמים הוא מתקשר כשהרכב כבר בטיפול ומודיע שצריך לעשות עוד משהו.
<יעקב יהודה רודד:>
בסוף זה קיים בחשבונית.
<חוה ראובני:>
זה עדיין לא אומר שהלקוח הסכים לשלם את זה. חשבונית זה בדיעבד. 
<היו"ר איתן כבל:>
רוב הוויכוחים הם לא על החלק שנכנסת איתו, רוב הוויכוחים הם על הצינור שנתת לי שהיה מקולקל. 
<רונן לוי:>
על ההתפתחות.

<היו"ר איתן כבל:>
על איזה אלמנט אני אמור לקבל. איך זה עובד? הוא אומר לי: אח שלי, לא אמרתי דבר כזה, ואז אני אומר: זה מה שהבנתי. כשאני באתי למוסך, בעל המוסך התקשר אלי ואמר לי: תשמע, הסתבר שגם זה וגם זה. הפתרון הוא בכך שאני אדע מה המחיר שאתה גובה על זה. גם אם אתה לא מפרט לי את הכל, שלפחות על המחיר לא יהיה ויכוח לאחר מכן.

<אורי מקלב (יהדות התורה):>
תלוי מה התוספת. אם זה עד 10% מההצעה זה בסדר, אבל אם זה מעבר ל-10% - -  

<חוה ראובני:>
ההצעה של חבר הכנסת יכולה להיות טובה, אבל - - 
<היו"ר איתן כבל:>
היא מייצרת מכשול בפני עיוור, כי פתאום תראה שלכולם יש עניין של 10%.

<חוה ראובני:>
אני מציעה לומר שההצעה המקורית תהיה בכתב, וככל שבמהלך הטיפול יתעורר הצורך בתיקונים נוספים או פעולות נוספות, תינתן הצעה והסכמה שיכול להיות שתהיה גם במדיה אלקטרונית.
<איתי עצמון:>
את מפרשת את המילה "בכתב" לא כמדיה אלקטרונית? 
<חוה ראובני:>
אני לא יודעת. אס אם אס, וואטסאפ זה בכתב?
<היו"ר איתן כבל:>
בתי משפט מקבלים היום את ההודעה במסרון או את ההודעה בוואטסאפ כהודעה קבילה.
<חוה ראובני:>
גם את ההצעה המקורית לשלוח בוואטסאפ? 

<היו"ר איתן כבל:>
לא, יש הבדל.

<חוה ראובני:>
צריך להגדיר את זה.

<היו"ר איתן כבל:>
ההודעה הראשונית חייבת להיות בכתב. אם יש תוספת, אם יש אלמנט שהאזרח צריך להרגיש אותו, שירגיש אותו בכתב. 

<דוד ביטן (הליכוד):>
אישור מוקדם.
<היו"ר איתן כבל:>
במדיה דיגיטלית.

<חוה ראובני:>
יכול ותהיה גם במדיה דיגיטלית.

<איתי עצמון:>
ההצעה הראשונית לא יכולה להיות במדיה דיגיטלית?
<חוה ראובני:>
לא. 

<איתי עצמון:>
זה לא בהכרח ברור.

<היו"ר איתן כבל:>
במייל זה לא יכול להיות?

<חוה ראובני:>
במייל כן.

<היו"ר איתן כבל:>
זה מדיה דיגיטלית. כשאנחנו מדברים על מדיה דיגיטלית, זה צריך להיות מוגבל. מדיה דיגיטלית היא רחבה מאוד. פה, בחלק הראשון שחווה התייחסה אליו, הוא יכול להעביר את זה בכתב או במייל.

<איתי עצמון:>
ההצעה הראשונית יכולה להיות מודפסת או במייל.
<היו"ר איתן כבל:>
נכון, זה המסמך שבו הוא נותן את הפירוט הגדול.  אם הוא שואל אותו - כמה זה יעלה לי עוד, הוא יכול להגיד לו את הסכום. אם הוא ישאל אותו - אני יכול לשלוח לך את זה באס אם אס, זה צריך להיות בהסכמה. 

<חוה ראובני:>
העדכון יכול להיות במדיה דיגיטלית נוספת.
<איתי עצמון:>
ההצעה הראשונית תהיה במסמך מודפס או בדואר אלקטרוני, וההצעה הנוספת על האלמנטים הנוספים יכול שתהיה גם במדיה דיגיטלית, בהסכמת הלקוח.
<היו"ר איתן כבל:>
כן, ואז פתרת את כל הבעיה. 

<חוה ראובני:>
צריך גם לכלול בהצעת המחיר את זמן האחריות למוצר התעבורה ולתיקון.
<איתי עצמון:>
איזה תיקון?
<חוה ראובני:>
אחריות על התיקון שעושה המוסך.
<איתי עצמון:>
היקף האחריות.

<חוה ראובני:>
היקף האחריות על מוצר התעבורה ועל התיקון.

<יעקב יהודה רודד:>
לפי דעתי חסר בסעיף הזה כמה זמן צריך לשמור את התיעוד. כל מה שייקבע זה טוב, רק צריך לקבוע.

<היו"ר איתן כבל:>
אם החשבונית מפורטת, זה צריך להספיק. אני לא רוצה לעשות עוד רגולציה.
<רונן לוי:>
פעם שעברה דיברנו על שנתיים.

<חוה ראובני:>
היום המצב הוא 18 חודש.

<היו"ר איתן כבל:>
צריך לשמור הצעת מחיר במשך שנה, לא צריך יותר מזה. חשבונית צריכה להיות מפורטת. היא תוחזק על פי הכללים של מס הכנסה, שזה 7 שנים.
<חוה ראובני:>
כתוב שהצעת המחיר תישמר במשך שנה  מיום שניתנה.
<היו"ר איתן כבל:>
אני לא צריך יותר מזה.

<רונן לוי:>
אנחנו נחשפנו בשבוע שעבר למוסכי ההסדר שמספקים להם את החלקים. המוסכים האלה מוציאים חשבוניות רק על עבודה. אם אני בא מתוקף חוק גילוי נאות לקנות אוטו ממישהו, אני לא יודע איזה חלקים החליפו לו. איך אתם פותרים את הבעיה הזאת?
<אבנר פלור:>
כתוב פה שהצעת המחיר והחשבונית צריכות לכלול את כל - - 
<רונן לוי:>
חברות ביטוח מקבלות חשבונית רק על עבודה, כי הן הביאו את החלקים למוסך. השמאים כותבים רק את הדבר הזה. אם בא בן אדם לקנות את האוטו, יכול להיות שיהיו 50 חלקים שהותקנו באוטו, אבל במסגרת חוק גילוי נאות הוא לא יודע שהם הותקנו. כשהוא בא למוסך, הוא מקבל שם מידע רק על 1000 שקל של עבודה. זה פוגע ביד שנייה. מעקרים את חוק גילוי נאות דרך השיטה הזאת. איך אתה פותר את הבעיה הזאת? מדובר פה בהרבה מכוניות.

<היו"ר איתן כבל:>
זה בסעיף הזה?

<חוה ראובני:>
חוק גילוי נאות מחייב מוסך לשמור מידע על רכב שתוקן או טופל במשך 7 שנים מיום התיקון, מיום הטיפול או מיום שהמידע הגיע לידיו. 
<רונן לוי:>
בחשבונית יש רק סכום.

<חוה ראובני:>
אני הקראתי עכשיו את הסעיף שנוגע למוסכים בחוק גילוי נאות, את סעיף 3(א). אנחנו מדברים על מוסכים, לא על חברות ביטוח. זה הסעיף של מוסכים. גם מבטח צריך לשמור 7 שנים. הצעת מחיר זה לא מידע על טיפול ותיקון. יש חובה בחשבונית לשים את הפירוט של מוצרי התעבורה שהותקנו.
<אבנר פלור:>
מה שרונן מעלה, אדוני היושב-ראש, אומר שאנחנו מבקשים הצעת מחיר בחשבונית. בחשבונית אין את כל הפרטים שיש בהצעת המחיר. הצעת המחיר יותר מפורטת.

<היו"ר איתן כבל:>
אני רוצה שיהיה כתוב על מה אתה משלם. הצעה זו הצעה. בסוף, אחרי שהוא ביצע לך את העבודה, הוא כותב: החלפתי גלגל –x  שקלים.
<דוד ביטן (הליכוד):>
אתה אמרת שאם הוא רוצה תוספת, הוא שולח באס אם אס. איך הוא שומר את זה? יש פה בעיה.
<איתי עצמון:>
חובת השמירה תהיה לגבי המסמך - -
<היו"ר איתן כבל:>
זה שהוא מעביר לו את ההודעה השנייה על האלמנט באס אם אס או בכלי דיגיטלי אחר, זה לא אומר שכשהוא יגיע אליו הוא לא ייצר לו את כל הפירוט. 
<דוד ביטן (הליכוד):>
את הפירוט הוא מייצר בחשבונית, לא בהצעה. הוא לא מתקן את ההצעה.
<היו"ר איתן כבל:>
הוא מגיע למוסך, מכניס את האוטו, מקבל את הצעת המחיר, מאשר אותה, אחר כך הולך וממשיך בשגרת יומו. בעל המוסך מתקשר אליו, אומר לו: תשמע, אחרי שהלכת התחלנו לעבוד על הרכב, מסתבר שצריך א',ב',ג',ד'. אמרנו שבכל מקרה הוא יחליט, בהסכמת הלקוח, על איזו מדיה דיגיטלית הוא מעביר אליו.
<דוד ביטן (הליכוד):>
אם הוא הגיש הצעת מחיר אבל אחר כך הוא רואה שצריך להוסיף עוד 2000 שקל, הוא שולח לו הודעה באס אם אס על כך. הלקוח משיב לו באס אם אס שהוא מסכים. זה לא צריך לבוא להצעת מחיר מתוקנת, הוא יביא לו את זה בחשבונית. הנושא הזה של לשמור שנה - - 

<איתי עצמון:>
זה חל על ההצעה הראשונית.

<דוד ביטן (הליכוד):>
זה בעייתי.  

<אבנר פלור:>
בסעיף 14 בחוק, שזה מה שכבר אישרנו, יש את הפרטים שהחשבונית אמורה לכלול. במסגרת חקיקת המשנה נכניס את הפרטים שהחשבונית אמורה לכלול. 

<דוד ביטן (הליכוד):>
באי-מייל אין בעיה, אבל אס אם אס זה בעייתי. 

<היו"ר איתן כבל:>
הוא צריך לתקן את הצעת המחיר הכתובה. כשהוא בא לשלם את החשבון ומקבל חשבונית, הוא מוסיף לו את הנספח, הוא מראה לו. הוא חייב להציג בפניו את המדיה הדיגיטלית. הם מאשרים האחד לשני שאכן יש הסכמה על העניין הזה. הוא מצרף נספח למסמך הכתוב. 

<דוד ביטן (הליכוד):>
היום באס אם אס אתה יכול להעביר למייל ולהוציא את זה מודפס. יש כל מיני שיטות.
<היו"ר איתן כבל:>
הסכנה שזה יימחק יותר גדולה מאשר אם אתה מעביר את זה במייל.
<זאב פרידמן:>
אנחנו לא מסתכלים רק על הלקוח עצמו, אלא גם על הלקוח הבא שבא לקנות את הרכב. המידע המתועד הזה משמש אחר כך להגדיר על פי חוק את מכירת הרכב המשומש, הזכאות למידע, מה בוצע ברכב. באותם מצבים שבהם לא מדווחים לא מתועדים חלקי החילוף, כמו למשל כשחברת הביטוח מביאה את חלקי החילוף. הלקוח הבא לא יידע מה נעשה ברכב, הוא רואה חשבונית על עבודה בלבד. המידע שמסופק איננו מספיק. צריך לדאוג שזה יישמר. 
<אורי מקלב (יהדות התורה):>
המוסך עצמו מקבל רשימה של החלפים.
<חוה ראובני:>
איפה כתוב בחוק גילוי נאות שהוא חייב להגיד לו כל מוצר תעבורה שהותקן ברכב?  

<רונן לוי:>
לחברת ביטוח מותר להתקין כל חלק בלי שבעל האוטו ידע?
<חוה ראובני:>
אפשר להפנות את תשומת הלב לסעיף 14. החשבוניות יהיו מפורטות.  
<אינגריד הר אבן:>
יש לך פה בעיה בהגדרת הלקוח. בשיטה של מוסכי הסדר לא ברור מי הלקוח, האם הלקוח הוא בעל הרכב או הלקוח הוא חברת הביטוח שמשלמת על התיקון. כדי למנוע בדיוק את הלקונות האלו, אנחנו מבקשים שהחובה על הצעת המחיר תחול גם לא כשבעל הרכב הוא זה שמשלם על התיקון.

<רונן לוי:>
למה שבעל הרכב לא ידע איך מתקנים לו את האוטו?

<דוד ביטן (הליכוד):>
אני נתקלתי בבעיה שחשבו שיש כיסוי ביטוחי, נתנו הצעה, התחילו לתקן, אבל אז גילו שאין כיסוי ביטוחי וזה חל על האדם. חשוב לקבל את ההצעה כדי שבמצבים כאלה הוא ידע כמה זה עולה לו.
<אינגריד הר אבן:>
אני מציעה שחובת המסירה תהיה לבעל הרכב.
<משה בר:>
אם אומרים ללקוח שהתיקון ייקח שעה, כאשר בפועל התיקון לוקח שעתיים, שהוא יוכל לראות את הסרטון המצולם אם באמת עבדו על הרכב שעתיים. 
<היו"ר איתן כבל:>
אני לא מאלה שמתלהבים שיהיו צילומים בכל מקום.

<אורי מקלב (יהדות התורה):>
הגילוי הנאות לא נמצא בתוך החשבונית. הלקוח  מקבל חשבונית על כך שהתיקון עלה 10 אלפים שקל. הוא לא יודע מה החליפו לו. לפי החלקים הוא ידע מה היה בתוך הרכב. אנחנו רוצים לחזק את הביטחון הצרכני. דווקא בנקודה הזאת מאוד חשוב הגילוי הנאות. אם למוסך יש את הרשימה, המוסך חייב לתת ללקוח את כל הרשימה של כל החלקים, גם אם זה לא נמצא בחשבונית.
<אבנר פלור:>
בכדי לתת מענה, לדעתי, לכל מה שעלה פה, הצעת המחיר הסופית אמורה להיות מצורפת לחשבונית. זה ייתן מענה.
<אינגריד הר אבן:>
זה לא ייתן מענה למוסך הסדר שבעל הרכב לא מקבל את החשבונית אלא חברת הביטוח.

<היו"ר איתן כבל:>

יש כאן שתי מדרגות. יש את המדרגה שבא הלקוח עצמו בא פיזית למוסך ומתקן. לא על זה מדברים, זה ברור. המדרגה השנייה היא של חברת הביטוח שמתקנת את הרכב ומשלמת. אנחנו כל הזמן אומרים שאנחנו דואגים לזה שיקנה את הרכב ממנו. אנחנו מבקשים שגם חברת הביטוח תציג את הפירוט של הפעולות.
<חוה ראובני:>
אפשר להכניס את זה בדרישות מהחשבונית.
<היו"ר איתן כבל:>
אני רוצה פתרון. אני רוצה שייכתב.

<דוד ביטן (הליכוד):>
אם מס הכנסה יבוא ויגיד שהוא רוצה גם את הצעות המחיר, תהיה סתירה בין זה לזה.
<איתי עצמון:>
יש סעיף כללי של שמירת דינים. הוראות החוק האלו לא גורעות מהוראות כל דין אחר. יהיו הוראות כלליות.

<היו"ר איתן כבל:>
אני מבקש את שתי המדרגות האלו, את הרגיל ואת חברת ביטוח. 

<חוה ראובני:>
אני לא מבינה מה רוצים מחברת הביטוח.
<היו"ר איתן כבל:>
אנחנו רוצים שחברת הביטוח תיתן את הפירוט של הטיפול כמו שהלקוח מקבל. חברת הביטוח היא זו שמתקנת עבורו את הרכב, זה לא שאני הלכתי למוסך.
<אבנר פלור:>
בכל מקרה מדובר במוסך. חברת הביטוח עושה טיפול במוסך. החוק מתייחס למוסך.
<אורי מקלב (יהדות התורה):>
שחברת הביטוח תעביר למוסך. המוסך יהיה חייב לתת את זה ללקוח.
<היו"ר איתן כבל:>
רונן לא המציא. הנחת העבודה שרונן נמצא בחזית. הוא אומר שבמציאות המתקיימת זה אחרת. 

<אבנר פלור:>
מה אתם מציעים?
<יעקב יהודה רודד:>
אנחנו מציעים שהחלקים שסופקו על ידי חברות הביטוח יוכנסו בחשבונית שמוציא המוסך בערך 0. 
<אינגריד הר אבן:>
אבל החשבונית יוצאת לחברת הביטוח, לא לבעל הרכב.
<היו"ר איתן כבל:>
רעיון טוב.

<דוד ביטן (הליכוד):>
צריך לתקן את סעיף 14. 

<אבנר פלור:>
את סעיף 14 יש סמכות להתקין בתקנות.

<אינגריד הר אבן:>
אנחנו נצטרך להוסיף בסעיף החשבונית שצריך לכלול פרטים על החלפים שסופקו על ידי חברת הביטוח ואת חובת מסירת חשבונית לבעל הרכב, לא רק לחברת הביטוח. 
<חוה ראובני:>
זה בסעיף 14. 

<היו"ר איתן כבל:>
העניין ברור. הטענה שהעלה רונן היא טענה נכונה, צריך למצוא את הניסוח הנכון. אנחנו רוצים שללקוח יהיה את הפירוט המקסימאלי כך שהוא ידע מי נגד מי בכל הנוגע לטיפול ברכב שלו. 

<אבנר פלור:>
בסעיף 14, שכבר אושר, כתוב: "אלא אם כן כלל בחשבונית שעליו למסור ללקוח לפי כל דין פרטים שקבע השר". הרעיון שלו כבר כתוב.
<אורי מקלב (יהדות התורה):>
אולי השר לא יקבע. 

<היו"ר איתן כבל:>
את סעיף 14 כבר ידענו קודם. כל העניין כאן הוא להוסיף נדבך נוסף. אנחנו רוצים שהדברים יהיו מובנים.
<חוה ראובני:>
דהיינו שעותק מהצעת המחיר, גם כשהתיקון הוא על חשבון חברת ביטוח, יימסר ללקוח. 
<אינגריד הר אבן:>
ויכלול גם חלפים שמסופקים על ידי חברת הביטוח.
<היו"ר איתן כבל:>
מי בעד 104?
הצבעה

בעד – פה אחד 

נגד –  אין
נמנעים –  אין
סעיף 104 אושר עם התיקונים הנדרשים
<חוה ראובני:>
התקנת מוצר
105. לא יתקין בעל רישיון להפעלת מוסך ברכב מוצר תעבורה שאינו מתאים לרכב. 
תעבורה ברכב

המתאים 

הרכב

<זאב פרידמן:>
מה ההגדרה של "מוצר תעבורה שאינו מתאים לרכב"?
<היו"ר איתן כבל:>
מה זה חשוב? הוא לא מתאים. 

<דוד ביטן (הליכוד):>
יש בשביל זה בתי משפט.

<זאב פרידמן:>
אדוני היושב-ראש, יש כל כך הרבה מקרים שבהם חלפים יכולים לא להתאים ועושים התאמות שאסור לעשות אותן. 
<היו"ר איתן כבל:>
אני לא יכול להכניס לחוק נוכלות. כשיש נוכלות זה מגיע לבתי משפט. אני יודע לתת את הפלטפורמה. מי בעד 105?
הצבעה

בעד – פה אחד 

נגד –  אין
נמנעים –  אין
סעיף 105 אושר
<חוה ראובני:>
איסור העברת
106.
לא ימסור מוסך שירות של יבואן ליבואן רכב מסחרי מידע על אודות
מידע ליבואן רכב
שימוש שעשה במוצר תעבורה שלא נרכש מיבואן הרכב עמו הוא קשור

מסחרי


בהסכם.
זה בהתאמה לסעיפים 45 וגם 52 שטרם אושרו. אנחנו מבקשים למנוע את השליטה של יבואני הרכב על מוצרי תעבורה שבהם משתמשים מוסכי השירות שלהם. אנחנו רוצים שגם בתוך מוסכי השירות של היבואנים תהיה תחרות בתחום מוצרי התעבורה על מגוון הסוגים.
<יעקב פרי (יש עתיד):>
מה החשש, שהמוסך ימסור ליבואן הרכב איזו שהיא אינפורמציה או פרטים על מוצר שאיננו מוצר של יבואן הרכב? ממה אנחנו חוששים?
<חוה ראובני:>
אנחנו חוששים מהלחצים שמפעילים היבואנים.
<אורי מקלב (יהדות התורה):>
למה לא ימסור? לא יבקש. למה אתם הולכים בנגטיב?
<חוה ראובני:>
יש חובה גם מהצד השני על היבואנים עצמם.
<היו"ר איתן כבל:>
מי בעד סעיף 106?

הצבעה

בעד – פה אחד
נגד –  אין
נמנעים –  אין
סעיף 106 אושר
<חוה ראובני:>
רישיון להפעלת
107.
(א) מי שנתקיימו בו כל אלה זכאי לקבל רישיון להפעלת מוסך נייד:

מוסך נייד

(1) לרשותו רכב שיש בו מקום לנשיאת ציוד מתאים להפעלת מוסך

נייד והציוד עומד בדרישות שקבע השר;

(2) הוא מנהל מקצועי של מוסך שרישיונו מתיר לו לבצע פעולות ברכב
המבוצעות במוסך נייד לפי סעיף קטן (ב), או שהוא מעסיק מנהל מקצועי 

של מוסך שיש לו רישיון כאמור ועומד לרשות המוסך הנייד בכל שעות

פעילותו של המוסך.



(ב) בעל רישיון להפעלת מוסך נייד ייתן רק שירותים של תיקוני חירום לרכב



ושל חילוץ של רכב עד להגעתו למוסך, כפי שקבע השר.



(ג) בעל רישיון להפעלת מוסך נייד ירשום או יסמן על גבי הרכב המשמש כמוסך



נייד את המילים "מוסך נייד" ואת מספר הרישיון של המוסך.



(ד) על מוסך נייר ועל בעל רישיון להפעלת מוסך נייד יחולו הוראות סעיפים 



105 ו-106, בשינויים המחויבים. 

<אברהם פורז:>
לי יש הערה לסעיף (ב). אני נמצא פה בשם חברה שנקראת "אוטלוקס". חברת "אוטולוקס" היא יבואן גדול של צמיגים, היא מפעילה פנצ'ריות במקומות שונים בארץ. בעולם מקובל, לפי תקינה אירופאית ואמריקנית, שמבצעים תחזוקה של צמיגים לאו דווקא במוסך. בחניון לילה של חברת משאיות עומדות עשרות משאיות. המודל הוא שמגיעה ניידת, בודקת בלילה – זה כדי לא להשבית את המשאיות ביום - צמיגים שהם פגומים במידה זו או אחרת, מפרקת אותם, מרכיבה צמיגים חדשים במקום, אחרי שהיא עושה להם איזון. זה היה יכול להיות גם בחניון של חברי הכנסת, במצב שחברה אחת נותנת לחברי הכנסת מכוניות בליסינג או לעובדי הכנסת. חברה יכולה לבוא כדי לא להשבית את העבודה ולבצע את הפעולה הזאת. לפי נוסח הסעיף זה אסור, משום שפה מדובר במוסך נייד רק במצב חירום. אין פה עניין של מצב חירום, אלא מדובר בתחזוקה שוטפת. זה מאוד חשוב לבטיחות. אני לא יודע מי מכם נתקל אי פעם בצמיג שהתפוצץ לו. אני מציע לכם לא להיות מעורבים בזה, בעיקר אם זה בצמיג האחורי. זה נורא ואיום, זו סכנה איומה. זה יכול לקרות כשיש צמיג יבש או כשהצמיג קיבל מכה. תחזוקה מונעת זה עניין בטיחותי. הייתי מבקש להחריג בסעיף הזה את מה שאמרתי כרגע, זאת אומרת, טיפול מונע בצמיגים.
<איתי עצמון:>
או להוסיף שמוסך נייד יהיה רשאי לתת לא רק שירותים של תיקוני חירום וחילוץ, אלא גם תחזוקה מונעת או תחזוקה בטיחותית.
<רונן לוי:>
כבר התקיימו דיונים על זה במשרד התחבורה, גם על ידי החברים שלנו. אנחנו מתנגדים לעניין הזה. הרעיון שהוצע על ידי החברה הזאת אומר שהם ילכו לחברות ליסינג, הם ירכזו אצלן את המכוניות. מה שיקרה זה שחברות ליסינג לא יתקנו את הצמיגים שלהם, אלא יוסיפו להשתמש בצמיגים עד שהניידת הזאת תגיע. זה גם מה שהם רוצים לעשות. אנחנו מאוד מתנגדים לזה. אם יש בעיה בצמיג, צריך ללכת לפנצ'ריה, למקום נייח. 

<היו"ר איתן כבל:>
לא יודע, פתאום הטיעונים שלך מזכירים לי את היבואנים באיזו שהיא דרך. דומה.

<רונן לוי:>
ממש לא. יש לנו חשש שתתחיל תעשייה פיראטית בתחום הצמיגים.
<יעקב פרי (יש עתיד):>
זה קורה היום, רונן, שאותו חניון של משאיות יקבל תחזוקה.
<היו"ר איתן כבל:>
חברים יקרים, אני לא מקבל בשום פנים ואופן את החשש שחברת ליסינג לא תכניס את האוטו לטיפול. מהיכרותנו רבת השנים יכולת להביא טיעון יותר מוצלח. הוא לא היה מתקבל, אבל הוא יכול היה להיות יותר מוצלח. כשהיום מגיע אליך המתקן בצידי הדרך, בדרך כלל הוא מחליף לך את הצמיג הרזרבי שיש לך ברכב, ואז אתה צריך ללכת לפנצ'ר מאכר כדי לתקן את זה בצורה מסודרת עם הצמיג התקני. מר פורז אומר שיש טכנולוגיה כזאת שהוא לא עוצר לך בצידי הדרך.
<אברהם פורז:>
לא בצידי הדרך, רק בחניונים.
<היו"ר איתן כבל:>
אנחנו מדברים על חניונים מוסדרים של כלי רכב מסוגים שונים. זה יכול להיות מרכב קל עד משאיות ואוטובוסים שנמצאים בחניונים. הוא יודע לבצע שם את הפעולה כאילו היה הרכב בפנצ'ריה. מבחינתי אין מניעה.
<דוד ביטן (הליכוד):>
רק צמיגים?
<היו"ר איתן כבל:>
אנחנו מדברים רק על צמיגים. אני חושב שזה רעיון טוב, אין איתו שום מניעה.
<אורי מקלב (יהדות התורה):>
אדוני היושב-ראש, בזה אני חלוק על רונן. אם הייתי יכול, הייתי מחייב חברות ליסיגנ וחברות משאיות לקחת מוסך נייד כזה ולעבור על הצמיגים. מה שקורה היום זה רק אחרי שמתפוצץ עוברים. אני מדבר איך אנחנו לא מחילים את סעיף 104 על המוסכים ניידים. בסעיף 105 ובסעיף 106 הוספנו. את הצעות המחיר אנחנו לא מחילים על אותם מוסכים ניידים. לפני שהוא מתקן, שיגיד לאותו אחד.  
<היו"ר איתן כבל:>
פה הוא לא מתקן. זה לא מול אדם בודד. זה לא שירות חירום. 
<אורי מקלב (יהדות התורה):>
זה יכול להיות גם אדם פרטי.

<חוה ראובני:>
ההצעה כאן היא ללכת הרבה מעבר לחירום. 

<אבנר פלור:>
צריך לשנות את ההגדרה.

<אורי מקלב (יהדות התורה):>
גם אדם פרטי יכול להזמין כזה - - 

<היו"ר איתן כבל:>
זה לא תיקון בשול הדרך. 

<חוה ראובני:>
השאלה היא שאלה מהותית, לא שאלה של נוסח. התפישה של מוסך נייד היא תפישה של טיפול במצבי חירום. המצב שמר פורז מדבר עליו, שתבוא ניידת ותעשה בדיקה על רכבים בשעת הלילה, הוא רעיון מצוין, אבל אם נמצא ליקוי, שילכו למוסך כדי שיתקן אותו. אנחנו חוששים שיוצרים כאן מסלול שממש מזמין מוסכים פיראטיים, מזמין מצב שיתחילו תיקונים בחצרות הבתים.

<היו"ר איתן כבל:>
יכול להיות שאת צודקת בעניין הזה שצריך לתת לזה גדר יותר מתוחם, אני בעד. צריך למצוא את הניסוח הנכון. אם תבואו ותגידו לי כגורם מקצועי: עם כל הכבוד להחלפת הפנצ'ר, אי אפשר לתת להם הסמכה כמו מוסך מקצועי, אז הדבר היחיד שיכול לשכנע אותי הוא מקצועית מהותית, לא מעבר. אם זה לא מקצועית מהותית, אין שום מניעה. אנחנו מדברים רק מקצועית מהותית, זה הכל.
<דוד ביטן (הליכוד):>
אם ננסח את זה באופן ברור, אולי החששות שלך - - 
<אבנר פלור:>

הנושא הזה נבדק לפני למעלה משנה. 
<יעקב פרי (יש עתיד):>
מה נבדק?

<אבנר פלור:>
אותה בקשה לגבי הצמיגים. מה שעלה שם בין היתר, ואני מסכים עם אדוני היושב-ראש, זה שהוא צריך להיות אחד לאחד כמו מוסך נייח. במקרה הספציפי הזה הוא לא אחד לאחד כמו מוסך נייח. אם אני לוקח מוסך נייח לצמיגים, אז אותה ניידת היא לא אחד לאחד. אנחנו בדקנו את זה. זה לא מוסך אחד לאחד. יחד עם זאת, אם אדוני היושב-ראש רוצה, אנחנו נבדוק את זה ונביא את הממצאים בשבוע הבא.
<דוד ביטן (הליכוד):>
אנחנו צריכים להגדיר בהגדרה שאם יש לי אוטו ליד הבית ויש לי בעיה, אני אוכל להזמין אותם כדי שיתקנו. 

<היו"ר איתן כבל:>
העניין ברור.

<אברהם פורז:>
מדובר בחברה שיש לה עשרות מוסכים נייחים. זה שירות נוסף שרוצים לתת. מבחינה טכנולוגית הצמיג מקבל איזון וטיפול כאילו הוא היה במוסך נייח, אין שום הבדל. יש ניידת כזאת שיש לה את כל הציוד. מוציאים את הצמיג הישן, שמים חדש ומאזנים. 

<דוד ביטן (הליכוד):>
המקום פה חשוב.

<אברהם פורז:>
רק בחניונים. 

<היו"ר איתן כבל:>
העיקרון הוא שאם זה אחד לאחד אין שום מניעה. זה לא משנה אם המכונה שמחליפה את  הצמיג ועושה את האיזון עומדת על אוטו, או שמורידים אותה מאוטו.
<אברהם פורז:>
מה שטוב לאירופה ולארצות הברית צריך להיות גם טוב פה.
<היו"ר איתן כבל:>
אני מוכן שלקראת התקנות נלך לבדוק את זה. העיקרון הוא שאנחנו יכולים לבצע את זה בחניונים מוסדרים. זה לא שעכשיו כל אחד יעמוד ליד הבית שלו, ישים את הרכב שלו כדי שיחליפו לו. דרך אגב, אני לא יודע אם זה רעיון רע. אתם יודעים מה זה בשבילי כשבאה הניידת ב-24:00 בלילה? אני יודע שאני לא יכול לעלות למחרת לירושלים. היה לי כבר מקרה כזה. חצי יום למחרת הייתי צריך לבזבז על זה, כי אני לא יכול להיכנס לכל פנצ'ר מאכר באזור, אני צריך לנסוע לפנצ'ר מאכר של הליסינג שלי בפתח תקווה. תיסעו אתם בבוקר לפתח תקווה. אני לא פותח את זה לכולם, יש פה גדר מאוד מסוים.
<איתי עצמון:>
סעיף קטן (ב) קובע שההגדרה של השירותים שיתנו המוסכים הניידים תהיה בתקנות שיקבע השר. כל הדיון שהוועדה קיימה עכשיו יכול להתמצות לדיון שיהיה בתקנות, צריך רק לשנות את הסעיף המסמיך. אפשר לקבוע, כפי שאני מבין שחברי הכנסת רוצים לכתוב, שבעל רישיון להפעלת מוסך נייד ייתן, נוסף על שירותים של תיקוני חירום וחילוץ, גם שירותי תחזוקה לצמיגים ברמה ובתנאים שאינם פחותים מהרמה שנדרשת מבעל רישיון למוסך. ברור שיהיה צריך לתקן בדיון מחדש את ההגדרה של מוסך נייד. אני מדבר כרגע על הסעיף המסמיך. כל השירותים שנותנים מוסכים ניידים ייקבעו בתקנות. זה הסיפור.

<היו"ר איתן כבל:>
מאה אחוז.

<רונן לוי:>
אנחנו מתנגדים שזה יהיה תחת מוסכים ניידים.
<היו"ר איתן כבל:>
רונן, ההערה שלך התקבלה, זה לא יהיה תחת מוסך נייד.

<חוה ראובני:>
זה עדיין יהיה תחת מוסך נייד, אבל אחד התנאים יהיה שהוא עובד בקשר עם מוסך - -  

<אבנר פלור:>
אמרת, אדוני היושב-ראש, שזה יהיה אחד לאחד כמו מוסך נייח. אני מדבר על הפן המקצועי של כוח האדם, של המכשור, של הטיפול, לא על השירותים.

<היו"ר איתן כבל:>
אבנר, אני יודע מה ההגדרה. ההגדרה היא שאתם כגורם מקצועי בדקתם ואישרתם שהניידת הזאת יודעת לתת את המענה המקצועי הנדרש. 
<יעקב פרי (יש עתיד):>
רק לצמיגים.

<היו"ר איתן כבל:>
כן, רק לצמיגים.
<אורי מקלב (יהדות התורה):>
המוסך הנייד לא נותן אחד לאחד.

<איתי עצמון:>
דרישות הבטיחות צריכות להיות דומות, אבל זה לא יכול להיות אחד לאחד.

<דני הולנדר:>
כמו שאני כמנהל מקצועי שנמצא בתוך המוסך אחראי להכל, איך ניידת - - ?
<היו"ר איתן כבל:>
מה, זה לדעת משיח, רוח הקודש? הנקודה היא שלפני שהוא נוגע ברכב הוא נותן לו את כל ההצעה. כל הפעולות הנדרשות הן בדיוק אותו דבר. זה לא טיפול בשול הדרך. אם זה לא יהיה איש מקצוע, הוא לא יוכל לעשות את זה?
<דני הולנדר:>
זה צמיגים, זה בטיחותי.

<היו"ר איתן כבל:>
אני מודה לאדוני שאתם סוחבים על הגדר בעניין הזה את ענייני הבטיחות. 
<איתי עצמון:>
סעיף קטן (ב) ינוסח כך: "בעל רישיון להפעלת מוסך נייד ייתן רק שירותים של תיקוני חירום לרכב ושל חילוץ של רכב עד להגעתו למוסך, וכן שירותי תחזוקה לצמיגים בהתאם לדרישות בטיחות, הכל כפי שקבע השר".  כל הנושא הזה ייקבע בתקנות. האם אדוני מבקש שהם יהיו באישור ועדה? 
<היו"ר איתן כבל:>
כן, שיהיו באישור הוועדה.
<איתי עצמון:>
אני מפנה שוב את תשומת הלב לכך שנידרש בדיון מחדש לתקן את הגדרת מוסך נייד, מכיוון שההגדרה קובעת היום שמוסך נייד משמש למתן שירותים של תיקוני חירום ושל חילוץ. את זה נצטרך לתקן.

<היו"ר איתן כבל:>
מי בעד סעיף 107?

הצבעה

בעד – פה אחד 

נגד – אין
נמנעים – אין 

סעיף 107 אושר עם התיקונים, התוספות והשינויים הנדרשים. 
<חוה ראובני:>
סימן ב': רישיון לניהול מקצועי של מוסך
רישיון לניהול
108.
(א) מי שנתקיימו בו כל אלה וזכאי לקבל רישיון לניהול מקצועי של מוסך:

מקצועי של מוסך

(1) הוא תושב ישראל;
(2) הוא בעל רישיון נהיגה בתוקף מסוג שקבע השר;
(3) הוא אחד מאלה:
(1) מהנדס הרשום במדור שקבע השר בהתייעצות עם שר 
הכלכלה;

(2) הנדסאי הרשום במדור שקבע השר בהתייעצות עם שר
הכלכלה;

(3) טכנאי מוסמך הרשום במדור שקבע השר בהתייעצות עם 
שר הכלכלה, שסיים בהצלחה קורס ניהול עסקי במסגרת לימודי

ההסכמה כטכנאי או במסגרת קורס ניהול מקצועי;

(4) בעל תעודת מקצוע, במקצוע ובסוג, כפי שקבע השר, לאחר
התייעצות עם שר הכלכלה, וכן תעודת גמר בקורס ניהול עסקי

וקורס ניהול מקצועי, כפי שקבע השר;

(4) הוא עמד בהצלחה בבחינות עיוניות ומעשיות לפי סעיף 109.
(ב) השר רשאי לקבוע סוגים של רישיונות לניהול מקצועי של מוסך בהתאם

לסוג המוסך. 

(ג) בסעיף זה, "קורס ניהול מקצועי" – קורס לניהול מקצועי של מוסך שתכנית
הלימודים שלו אושרה בידי המנהל, לאחר התייעצות עם מנהל האגף להכשרה

מקצועית והמועצה המייעצת לעניין מנהלים מקצועיים של מוסכים.

<אורי מקלב (יהדות התורה):>
איזה קורס עסקי? 
<חוה ראובני:>
באותו אופן.

<איתי עצמון:>
תיווסף גם הגדרה לקורס לניהול עסקי?
<חוה ראובני:>
כן.

<היו"ר איתן כבל:>
חשוב.
<רונן לוי:>
ב-3(ד) אנחנו רוצים להוסיף אחרי המילים "בעל תעודת מקצוע, במקצוע ובסוג" את המילים "או בעל תעודת גמר בקורס מקביל". צריך לאפשר למנהל איזו שהיא גמישות, אם הוא רוצה שינויים כאלה ואחרים, או שהוא רוצה להוסיף על מקצוע מסוים. קרה לנו עם האופנועים, עם הדו-גלגלי. היינו צריכים למצוא מקום שמסמיך את היכולת של אותם מנהלים מקצועיים לתקן גם צמיגים. היה איזה שהוא קורס שנעשה. משרד התחבורה עשה שהוא קורס. הצלחנו לאחד את המקצוע הזה. צריך שתהיה איזו שהיא גמישות למנהל לעשות שינויים בהקשר הזה, כי דברים משתנים. 
<היו"ר איתן כבל:>
איך אתה מכניס את זה?
<רונן לוי:>
בעל תעודת גמר בקורס מקביל. 

<אבנר פלור:>
אני לא יודע מה זה מקביל. 

<היו"ר איתן כבל:>
אנחנו נצביע על הסעיף. תוסיפו את התוספת של רונן.  
<איתי עצמון:>
תהיה תעודת גמר בקורס ניהול מקצועי, כפי שקבע השר, כלומר, יהיו תקנות. האם המנהל יהיה רשאי לקבוע קורסים נוספים מעבר למה שקיים היום בתקנות?
<יעקב פרי (יש עתיד):>
יש קורסים שמשרד התחבורה עושה שהן השתלמויות. הוא אחר כך מסמיך אותך.
<היו"ר איתן כבל:>
זה ייחשב לך.
<יעקב פרי (יש עתיד):>
זה ייחשב לך כמו שעשית את הקורס. משרד התחבורה צריך לנסח את זה.
<היו"ר איתן כבל:>
אנחנו מדברים רק על גורם שהוא גורם מוכר שיתבצעו בו - - 
<יעקב פרי (יש עתיד):>
מה שחשוב זה שבסוף הקורס אתה מקבל הסמכה.

<היו"ר איתן כבל:>
בדיוק. זה לא המסלול הרגיל. נניח ואיגוד המוסכים קיבל אישור לבצע קורס שנותן הסמכה לצמיג מיוחד שיובא לאחרונה. זה יתווסף לרשימות שלנו.

<איתי עצמון:>
אני חושב שזה כבר כתוב. אני מפנה להגדרה של קורס ניהול מקצועי: קורס לניהול מקצועי שתכנית הלימודים שלו אושר בידי המנהל לאחר התייעצות וכו'. כך או כך יש סמכות למנהל לאשר את התכנית.
<לאה ורון:>
לא מדובר על תכנית. 
<היו"ר איתן כבל:>
זה מחוץ לתכנית.

<לאה ורון:>
מדובר באיחוד של קורסים, או בלימוד של קורס לניהול שהמנהל יכיר בו.
<היו"ר איתן כבל:>
שהוא לא חלק מהניהול הרגיל, הוא מעבר.

<לאה ורון:>
צריך לאפשר להם מרחב פעולה.

<רונן לוי:>
נניח ומחר ייכנס רכב חשמלי מיוחד שמשרד התחבורה ירצה להסמיך. 
<משה קירמאייר:>
אנחנו מדברים על תנאי הסף. תנאי הסף זה להביא סיווג מקצועי ממשרד הכלכלה או מההסתדרות. תנאי הסף זה להראות 5 שנים ומעלה ותק. אנחנו רוצים לעמם את זה, לכן בנינו קורס מקביל במקום סיווג מקצועי, כדי שתוכל להיכנס לקורס ההסמכה. כל נושא הוותק עושה הרבה בעיות בשוק. לא בדיוק ישר כל הנושא הזה.  
<היו"ר איתן כבל:>
זה כמו מכינה.

<יעקב פרי (יש עתיד):>
יש שלב של השתלמות שלא בהכרח נותנת הסמכה, זאת אומרת, אתה יכול להשתלם בבורג מסוים, אבל אחר כך אתה צריך ללכת לקורס מסוים שייתן לך הסמכה.
<היו"ר איתן כבל:>
בינתיים תמצאו את הניסוח המדויק.

<יורם בונן:>
אפשר לקבוע הכשרה אחרת שקבע השר.

<רונן לוי:>
אני מציע את הניסוח הבא ב-108(א)(3)(ד): בעל תעודת מקצוע, במקצוע ובסוג, או תעודת גמר של הכשרה שקבע השר - - 

<היו"ר איתן כבל:>
אני מציע שתשבו ביניכם על-מנת לסכם את הנוסח. מי בעד סעיף 108 עם התוספות וההערות?

הצבעה

בעד – פה אחד 

נגד –  אין
נמנעים –  אין
סעיף 108 אושר
<חוה ראובני:>
בחינות לקבלת
109.
(א) השר, על פי הצעת מועצת מנהלי המוסכים, יקבע את תכנית הבחינות

רישיון לעיסוק

כאמור בסעיף 108(א)(4), ורשאי הוא לקבוע כי מי שמנוי בסעיף 108(א)(3)(א)

בניהול מקצועי 

או (ב) יהיה פטור מהבחינות, כולן או חלקן, בתנאים כפי שיקבע.

של מוסך 




(ב) השר יקבע את סדרי הבחינות, דרך קבלת תוצאות הבחינה והשגה על



תוצאותיה.

<היו"ר איתן כבל:>
מי בעד סעיף 109?
הצבעה

בעד – פה אחד 

נגד –  אין
נמנעים –  אין
סעיף 109 אושר
<חוה ראובני:>
הוראות מקצועיות 110.
(א) בעל רישיון להפעלת מוסך ומנהל מקצועי של מוסך יפעלו בהתאם
לעניין ביצוע

להוראות היצרן והוראות מקצועיות שנתן המנהל בעניינים שלגביהם

פעולות ברכב

לא ניתנו הוראות היצרן לעניין ביצוע פעולות ברכב, ואולם אם הוראות




היצרן כוללות את פרקי הזמן הדרושים לביצוע פעולות ברכב, יראו 




בהם כפרקי זמן מרביים.



(ב) השר רשאי לקבוע הוראות לעניין ביצוע פעולות ברכב שיחייבו בעל



רישיון להפעלת מוסך ומנהל מקצועי של מוסך.

<איתי עצמון:>
אני מבקש להעיר לגבי התוספת שמסומנת ב"עקוב אחר שינויים" בסעיף קטן (א). התוספת הזאת עוד יותר לא ברורה בעיני, גם כשקוראים את סעיף קטן (ב). המוסכים ומנהלים מקצועיים של מוסכים אמורים לפעול לפי הוראות היצרן. יכול להיות שיש עניינים שאין לגביהם הוראות יצרן. בסעיף קטן (ב) אתם מבקשים להסמיך את השר לקבוע הוראות לעניין ביצוע פעולות ברכב שיחייבו את המוסכים. מה היחס בין כל מכלול ההוראות האלו? הוראות מקצועיות הן הוראות נוהל?
<חוה ראובני:>
הוראות מקצועיות זה בתחום המקצועי הישיר, איפה שאין הוראות של יצרן, בין אם זה משהו שלגביו הוא לא נתן הוראות, בין אם זה בסוגי רכב ייחודיים כמו רכבי אספנות. אין לנו הוראות יצרן לגבי תחזוקה של רכב בן 40, 50 ויותר. 

<איתי עצמון:>
מה ההוראות לפי סעיף קטן (ב)?

<חוה ראובני:>
הכוונה למסגרת של כללים לגבי אופי פעולה שהיא מעבר לזה.

<רונן לוי:>
משרד התחבורה הוציא בזמנו הנחיות על כך שאסור לחבר שתי מכוניות לרכב אחד. יצרן לא אומר לחבר או לא לחבר. יש דברים שיצרן לא מדבר עליהם. משרד התחבורה צריך לתת את הסמכות למנהל להגיד למוסכים: את זה ואת זה אסור לכם לעשות.
<היו"ר איתן כבל:>
מה ההבדל בין (א) ל-(ב)?
<אבנר פלור:>
(א) מתייחס לרכב עצמו, מה ההוראות וההנחיות שאנחנו רוצים בתחזוקה של הרכב, בטיפול של הרכב, ו-(ב) נוגע להנחיות שאנחנו מנחים את בעל המוסך, את המנהל המקצועי בנושאים של המוסך עצמו, אם זה בציוד, במכשור, בכל מיני דברים שאנחנו אמורים שתהיה הסמכה.  

<איתי עצמון:>
השאלה שאני הוטרדתי לגביה היא המעמד הנורמטיבי של ההוראות האלו. משמוסמך השר להתקין תקנות או הוראות בנות פועל תחיקתי שאמורות לחול על כל המוסכים או על סוגים של מוסכים, מה יהיה המעמד הנורמטיבי והפרסום של הוראות הנוהל האלו? אני מציע איזה שהוא תיקון כדי לחדד מעט את הנושא. אני מציע לקבוע שהמנהל יהיה רשאי לתת הוראות מקצועיות לבעל רישיון להפעלת מוסך, למנהל מקצועי של מוסך לעניין רכב מדגם או מסוג מסוים, בעניינים שאין לגביהם הוראות של היצרן, ובלבד שלא ייתן הוראות בנות פועל תחיקתי או הוראות בעניינים שלגביהם השר מוסמך להתקין תקנות. אם השר מוסמך להתקין תקנות, התקנות הן אלו שיחולו. ככל שמדובר בהוראות שהן יותר בעלות אופי פרטני, הוראות לגבי סוג מסוים - - 
<דוד ביטן (הליכוד):>
עד שיהיו תקנות הוא גם יכול לתת. 

<איתי עצמון:>
בנושאים מסוימים. החשש שלי הוא שהוא לא יתקין, הכל יהיה בנהלים.
<אבנר פלור:>
השאלה היא עד איפה השר. אתה מבין, יש פה דברים מקצועיים.
<איתי עצמון:>
החוק מסמיך את השר להתקין תקנות בשורה ארוכה מאוד של נושאים. אם הכל יהיה בנהלים, השר לא יתקין תקנות. זאת לה המטרה של הצעת החוק.
<רונן לוי:>
זה כמו שלמפקחת על הביטוח יש יכולת להוציא הנחיות. פה העניינים המקצועיים כל הזמן מתפתחים. הרכב כל הזמן מתפתח, אתה לא יכול להגביל אותו.
<דוד ביטן (הליכוד):>
הוא און-ליין משתנה כל הזמן.
<היו"ר איתן כבל:>
העיקרון ברור. ההסבר שלך, התוספות שלך והחידוד של רונן נותנים את התמונה השלמה. צריך לתת לזה את הניסוח. אחד הדברים הברורים בהתפתחות טכנולוגית זה שכל הזמן השר צריך להיות קשוב, לראות שינויים והתפתחויות שנובעות. לא כדאי לסגור את זה.
<יורם בונן:>
רק רציתי להעיר לגבי הסייג שהציע איתי. אני חושב שאם תסייג הוראות בנות פועל תחיקתי זה יעקר את הנהלים מתוכן, כי זה לא שהוא נותן הוראה פרטנית למוסך, הוא בכל זאת רוצה שזה יחול על מוסכים דרך כלל. אתה צודק מבחינת המדרג, אבל לגבי אותם דברים שלא יוסדרו בתקנות, אלה כן יהיו הוראות בנות פועל תחיקתי. 
<איתי עצמון:>
השאלה אם השר מוסמך להתקין לגביהם תקנות. אם הוא מוסמך להתקין תקנות, שיתכבד ויתקין תקנות, כי אחרת המנהל יעקוף את כל הסמכות של השר להתקין תקנות, הוא יקבע את הכל בנהלים. השאלה איפה אתה שם את קו הגבול.
<דוד ביטן (הליכוד):>
יש דברים שנעשים און ליין.

<איתי עצמון:>
סעיף קטן (ב) מדבר על ביצוע פעולות ברכב. זה מאוד רחב פה וגם פה. איפה קו הגבול?

<רונן לוי:>
בפעולות ברכב צריך כל הזמן את הדינמיקה.

<דוד ביטן (הליכוד):>
כל עוד השר לא יתייחס בתקנות הוא יכול לעשות.
<אבנר פלור:>
זה לא שכל שני וחמישי נוציא עדכונים ונהלים. אנחנו צמודים למה שהיצרן קובע.
<איתי עצמון:>
החוק מחוקק לדורות, לא לעכשיו.
<אבנר פלור:>
אין שום סיבה שסתם נבוא ונוציא נהלים. במקרים מיוחדים וחריגים, כמו המקרה של כריות אוויר שאסור להתקין משומשות, יש מקום לתת.
<היו"ר איתן כבל:>
אני מבין את מה שאתם אומרים. הניסוח מסורבל, הוא לא יותר מידי רחב. 

<דוד ביטן (הליכוד):>
תוסיף את העניין שכל עוד אין תקנות או שהשר לא התייחס בתקנות - -

<איתי עצמון:>
אז הוא לא מתייחס.

<דוד ביטן (הליכוד):>
אנחנו רוצים שהם ידעו מה לעשות.

<איתי עצמון:>
זאת שאלה של הסדרה נורמטיבית נאותה.

<יורם בונן:>
אולי אפשר להסמיך את המנהל לקבוע בנהלים הוראות מקצועיות. 

<איתי עצמון:>

מה זה "הוראות מקצועיות"?
<אבנר פלור:>
אני אתן דוגמה. השר מחייב בתקנות התקנת מערכות בטיחות באוטובוסים ובמשאיות. יש שם הגדרה. בשביל היישום אנחנו צריכים להוציא הוראת נוהל לגבי איפה להתקין, מי יכול להתקין. אם הייתי בא ועושה תקנות לא הייתי יוצא מזה. אלה דברים שהם מאוד מאוד מקצועיים. זה ירידה לפרטים.
<איתי עצמון:>
אבנר, יכול להיות שבעוד 10 שנים יהיה מנהל אחר שיחליט לקבוע בנהלים, לא לחכות לתקנות. זה שכרגע אתה חושב שעדיף לך לעשות את זה בנהלים, זאת לא תשובה מספיק טובה. החוק יישאר כתוב, הסמכות תישאר כתובה. קו הגבול בין הוראות שקובע השר להוראות שקובע המנהל הוא מאוד מטושטש. 

<חוה ראובני:>
השאלה היא הרזולוציה, כי בסוף זה הוראות מקצועיות של איך מחברים דבר לדבר, איך מתקינים. 

<לאה ורון:>
בשני המקרים אתם כותבים את המילים "בעניין ביצוע פעולות ברכב". זה מטריה מאוד גדולה ורחבה. לא ברור מתי זה ומתי זה.
<אבי גונן:>
הרכבים שמגיעים היום מגיעים בטכנולוגיות מאוד מתקדמות. יש נטייה להרבה מערכות שמשתלבות ברכב להתחבר ל-CAN BUS, שזאת מערכת תקשורת. ההתערבות ב-CAN BUS יכולה לפעמים לתת ברקסים בלי רצון הנהג. אנחנו קבענו היום כללים איך צריך להתחבר, איך מותר להתחבר. 

<היו"ר איתן כבל:>
אבי, אנחנו לא מתווכחים, אנחנו בסך הכל מנסים למצוא את הניסוח המתאים.
<דוד ביטן (הליכוד):>
אולי השר יקבע את הנושאים בתקנות, אבל בנהלים הספציפיים ניתן סמכות - - 

<איתי עצמון:>
ההוראות המינהליות לצורך יישום התקנות שיקבע השר. 

<אבנר פלור:>
כן, לתת לנו גמישות.

<איתי עצמון:>
ההוראות המקצועיות של המנהל יהיו לצורך יישום התקנות שיקבע השר. אני מציע שהוראות המנהל יפורסמו באתר האינטרנט של המשרד ויופצו למוסכים שמורשים לבצע את הפעולות.
<היו"ר איתן כבל:>
מאה אחוז. מי בעד סעיף 110 עם התיקונים והתוספת החכמה של חבר הכנסת ביטן?
הצבעה

בעד – פה אחד 

נגד – אין 

נמנעים – אין 

סעיף 110 אושר
<חוה ראובני:>
פיקוח על עובדי 111.
מנהל מקצועי של מוסך יפקח על עבודתם של העובדים העוסקים בטיפול
המוסך


בכלי הרכב במוסך, ובכלל זה על עמידתם בהוראות לפי סעיפים 103 עד




105 ובהוראות המקצועיות לפי סעיף 110.


אני מזכירה ש-103 עד 105 זה להציע סוגים של מוצרי תעבורה, זה לתת הצעת מחיר ולהתקין מוצרים שמתאימים לרכב.
<זאב פרידמן:>
אני רוצה להתייחס לסעיף הזה ולסעיף שאחריו. בצו הפיקוח מופיע היום שהאחראי על מה שקורה ברכב זה המנהל של המוסך. המושג של האחריות על המנהל נשמטה מהסעיפים האלה. דיברתי קודם עם חווה, אני לא יודע אם היא מסכימה או לא, אבל אני חושב שאת אותה אחריות צריך להותיר בשני הסעיפים האלה.  

<אינגריד הר אבן:>
זאב מצטרף לעמדתי ואני לעמדתו. בצו היה לנו סעיף שאמר שעבודה במפעל תיעשה במיומנות, מקצועיות ובאחריות המנהל המקצועי. אנחנו לא בורחים מאחריות, אנחנו רוצים את האחריות. האחריות היא גם סמכות. אנחנו רוצים להחזיר את הסעיף הזה.

<חוה ראובני:>
אנחנו לא מתנגדים. זה שייך לסעיף 112. 
בדיקת תקינותו
112.
מנהל מקצועי של מוסך יאשר את תקינותן של הפעולות שבוצעו ברכב

של רכב


שטופל במוסך לפני מסירתו ללקוח.

צו המוסכים קובע בסעיף 17(א) שעבודה במפעל תיעשה במיומנות מקצועיות ובאחריות המנהל המקצועי. זו אמירה מפורשת שהמנהל המקצועי אחראי. 

<דוד ביטן (הליכוד):>
פה הוא מפקח, שם הוא מאשר. 

<איתי עצמון:>
את מבקשת להוסיף את המיומנות המקצועית.
<דוד ביטן (הליכוד):>
ואחריות, לא רק מיומנות.

<היו"ר איתן כבל:>
תמצאו את הניסוח. מי בעד סעיפים 111 ו-112 עם התיקונים?

הצבעה

בעד – פה אחד 

נגד –  אין
נמנעים –  אין
סעיפים 111,112 אושרו
<חוה ראובני:>
דיווח על ליקויים  113.
מנהל מקצועי של מוסך ידווח למנהל או לרשות הרישוי על ליקויים

ברכב


בטיחותיים ברכב שהובא למוסך שלא תוקנו, העלולים לסכן את 




התנועה או את הבטיחות, הכל בהתאם להוראות שקבע השר, 




באישור הוועדה.

<אבנר פלור:>
זה קיים גם היום.

<היו"ר איתן כבל:>
מי בעד סעיף 113?

הצבעה

בעד – פה אחד 

נגד –  אין
נמנעים –  אין
סעיף 113 אושר
<חוה ראובני:>
חובת נוכחות
115.
(א) המנהל המקצועי יהיה נוכח במוסך במשך שעות מתן השירות לציבור,
במוסך


זולת אם נכח במוסך ממלא מקומו שאישר המנהל לפי סעיף 115ב.

<לאה ורון:>
למה זה רק בשעות שהוא נותן שירות לציבור?
<חוה ראובני:>
בזמן מתן השירות, לא בזמן שהציבור נמצא שם פיזית. 
<אבנר פלור:>
בעל הרכב לא חייב להיות שם. .

<חוה ראובני:>


(ב) על אף האמור בסעיף קטן (א), לא ייתן בעל רישיון להפעלת מוסך



שירות רכב אם המנהל המקצועי של המוסך נעדר מהמוסך לתקופה



עולה על 45 ימים בשנה, בין ברצף ובין במצטבר.


זה נובע מהעובדה שהדרישות מממלא המקום הן פחותות מהמנהל המקצועי של המוסך. לא יכול להיות שעל הנייר יש מנהל מקצועי אחד, כשבפועל מי שמנהל מקצועי זה ממלא המקום. עד 45 יום היעדרויות בשנה גג.
<רונן לוי:>

את העניין הזה של נעדר ל-45 יום אנחנו רוצים להגדיל לתקופה של חצי שנה. בענף הצמיגים קשה להשיג היום מנהל מקצועי. אם המנהל המקצועי חלה, נעלם, צריך להשיג אחד אחר. צריך את הזמן הנורמאלי לאתר ולהשיג מנהל מקצועי חדש, לכן 45 יום זה לא ישים. אני לא מכיר מוסך שהצליח להשיג מנהל מקצועי תוך 45 יום אחרי אחד שפרש. אנחנו חושבים שבסעיף 116 צריך להחליף או להוסיף מנהל מקצועי חצי שנה לאחר הדיווח.
<יעקב פרי (יש עתיד):>
מה קורה במהלך החצי שנה, לטעמך?
<רונן לוי:>
במהלך החצי שנה יש ממלא מקום.
<דוד ביטן (הליכוד):>
אני מציע להוסיף שהמנהל יכול לאשר אורכה בעקבות פנייה ובנסיבות מיוחדות. 

<אבנר פלור:>
מעבר ל-45 ימים?

<דוד ביטן (הליכוד):>
כן. אם הם פרסמו והם לא משיגים, או אדם הלך לניתוח ממושך. 

<אבנר פלור:>
המנהל המקצועי או הממלא מקום חשוב שיהיו במוסך. 
<היו"ר איתן כבל:>
60 פלוס אופציה לאורכה.

<איתי עצמון:>
המנהל יהיה רשאי להאריך את המועד הזה בנסיבות מסוימות מעבר לתקופה של 60 ימים.

<דוד ביטן (הליכוד):>
נותנים לך את שיקול הדעת.

<אבנר פלור:>
אבל לא יותר מ-6 חודשים.

<דוד ביטן (הליכוד):>
אתה קובע אם אתה נותן או לא נותן.
<אבנר פלור:>
אני לא רוצה יותר מידי שיקול דעת. 
<יעקב פרי (יש עתיד):>
אבנר, אתה צריך להיות מציאותי.  

<אבנר פלור:>
צריך הגבלה עד כמה אני נותן.
<אורי מקלב (יהדות התורה):>
שנה.

<היו"ר איתן כבל:>
אני חושב שלא יותר מ-6 חודשים.

<אבנר פלור:>
6 חודשים מספיק?

<רונן לוי:>
לא תמיד, תלוי בנסיבות.
<היו"ר איתן כבל:>
אני לא יודע לתת תשובות לכל מקרה קיצון. אני יודע לקבוע את הנורמה. אתה נותן לו את הסמכות. הסמכות שלו גם ככה היא מאוד מאוד רחבה. אני מודע לבעיה שאנחנו חותכים לגמרי. לפעמים אתה לא רוצה להחליף אותו, כיוון שהוא בעל מקצוע מאוד טוב ומיוחד.
<דוד ביטן (הליכוד):>
המנהל המקצועי חייב להיות אחד?
<אבנר פלור:>
עקרונית כן, אבל יכול להיות יותר.

<דוד ביטן (הליכוד):>
אם אדם חלה בסרטן והוא שנה ייעדר, למה אי אפשר לאשר 2?

<אבנר פלור:>
אין בעיה. אפשר לאשר גם 3.

<חוה ראובני:>
המינימום הוא אחד. האם מדובר בחצי שנה או בחצי שנה נוספת?

<איתי עצמון:>
חצי  שנה נוספת.
<דוד ביטן (הליכוד):>
הם יכולים למנות את ממלא המקום למנהל.

<היו"ר איתן כבל:>
זה לא נותן לו אוטומט 60 יום פלוס. הנחת העבודה שהוא בא אליו לבדוק. נתנו לו את מרחב המחיה שבו הוא יכול לפעול. גם במקרה שיש סיטואציה לא נעימה, מישהו צריך לנהל את המוסך, עם כל הכבוד לכל הבעיות שיכולות להיות, ואנחנו מאחלים לכולם שהכל יהיה בסדר. מי בעד סעיף 115 עם התוספות והשינויים, ירים את ידו?
הצבעה
בעד – פה אחד 

נגד –  אין
נמנעים –  אין
סעיף 115 אושר
מסירת מידע
115א.
(א) מנהל מקצועי של מוסך יפרסם באתר האינטרנט של המוסך, אם קיים,



מידע אודות מחיר שעת העבודה במוסך, כולל מס ערך מוסף, ואת המחיר




הכולל לצרכן של מוצרי התעבורה שהוא מתקין, והכל כפי שקבע השר, 




באישור הוועדה; 

<היו"ר איתן כבל:>
למה זה "אם קיים"?

<חוה ראובני:>

לא לכל מוסך יש אתר אינטרנט. 
<היו"ר איתן כבל:>
אני טוען שאתר אינטרנט היום זה כמו שלט בחוץ.

<אבנר פלור:>
שמישהו ירכז להם את זה. 

<רונן לוי:>
אנחנו יודעים שלמעל 3000 מוסכים אין  אתרים.  

<היו"ר איתן כבל:>
אני חושב שאתר אינטרנט נותן פעם אחת שקיפות, פעם שנייה נותן לנו כלקוחות את היכולת להבין מה קורה במרחב. כשאתה יושב בבית אתה רוצה לראות איפה אתה רוצה לטפל במזגן שלך. אתה יכול להיכנס ולראות את הדברים האלה. לי ברור שתוך כמה שנים אין מצב שלמישהו שירצה להיות במשחק לא יהיה אתר. לחש פה איתי שנבנה פה מנגנון הפוך, ניתן פה פטור. אם מישהו בא והצליח להוכיח באותות ובמופתים שלא מתאים לו, שהוא לא רוצה, שהוא לא יכול, יינתן לו פטור לתקופה. 
<איתי עצמון:>
אני מציע שהמנהל, בהחלטה מנומקת בכתב, יהיה רשאי לפטור בעל רישיון להפעלת מוסך מהחובה להפעיל אתר אינטרנט, לרבות בשל היקף פעילותו של המוסך. השאלה אם הפטור אמור להיות לתקופה או בכלל.
<אבנר פלור:>
בסעיף 99 כתבנו את המילים "או באמצעות אתר אינטרנט של עוסק אחר". פה אני לא יכול להגיד עוסק אחר. השאלה אם אפשר גם פה שיהיה אתר כללי שהוא יוכל פרסם לשם השקיפות.
<דוד ביטן (הליכוד):>
תעשו אתר שלכם.

<היו"ר איתן כבל:>
אם יקום איזה גוף שישלמו לו על מנת שיעלה את כל המוסכים הקטנים, כמו שוק "קח תן" - אני לא רוצה למנוע את זה.

<דוד ביטן (הליכוד):>
תוריד את המילים "אם קיים".
<איתי עצמון:>
או באתר של עוסק אחר?

<דוד ביטן (הליכוד):>
לא עוסק אחר, באתר מיוחד שהוקם על ידי המשרד.
<היו"ר איתן כבל:>
לא על ידי המשרד. גוף שירצה להקים. 

<דוד ביטן (הליכוד):>
אתר ייעודי וחליפי.
<אבנר פלור:>
גם וגם.
<איתי עצמון:>
אנחנו נמחק את המילים "אם קיים" כך שזה יהיה באתר אינטרנט של המוסך או באתר אינטרנט של עוסק אחר, ונוסיף את סמכות המנהל לתת פטור.  

<היו"ר איתן כבל:>
יש היום גופים כאלה שבאים ואומרים: אני עושה לוחות קיר כאלה שבהם אני מפרסם. 

<חוה ראובני:>

(ב) מנהל מקצועי של מוסך יעביר את המידע כאמור בסעיף (א) למנהל


במועדים שיקבע השר. 


אנחנו רוצים להקים אצלנו מערכת של השוואות מחירים.

<רונן לוי:>
שיועיל משרד התחבורה ויקים. מה זה קשור אלינו? למה החוק מחייב אותנו לעשות משהו שאנחנו לא יכולים? אין בעולם, וכבודו יכול להיכנס לאתרי המוסכים בכל העולם, אתר אחד של מוסך שמפרסם מחיר של מוצרי תעבורה. המוסך משיג מוצרי תעבורה בכל מקום. יש מאות מיליונים של מוצרי תעבורה ומחירים. מי שצריך לעשות את זה ולהציג את המחירים של החלפים, כמו שקורה בכל העולם, זה מי שמשווק אותם, אם זה היבואנים, היצרנים. 
<יורם בונן:>
אני לא כל כך מבין למה החובות כאן מוטלות על המנהל המקצועי של המוסך, אלה עניינים כספיים. זה לא האתר שלו, זה האתר של המוסך. יש ישות משפטית שנקראת המוסך. החובה צריכה להיות על המוסך, לא על המנהל המקצועי.
<חוה ראובני:>
צודק.

<איתי עצמון:>
כלומר, במקום מנהל  מקצועי של המוסך, בעל רישיון להפעלת מוסך. 

<אורי מקלב (יהדות התורה):>
הייתי משאיר רק את סעיף (ב). ככל שיש לו את המידע הוא צריך להעביר. אני רוצה שיהיו לו הרבה הצעות מחיר של כל מיני מוצרי תעבורה, כדי שעם זה הוא יוכל לפעול בהשוואת מחירים. כדי להגיע לדבר הזה לא צריך את המוסכים, אבל אי אפשר לעשות את זה בלעדיהם. 
<דוד ביטן (הליכוד):>
הם רוצים לעשות את זה כחובה.
<אורי מקלב (יהדות התורה):>
הוא לא יכול לחייב את מה שאין לו.  
<דוד ביטן (הליכוד):>
יכולים לעשות אתר חליפי. 
<אורי מקלב (יהדות התורה):>
אנחנו מדברים על כל מוצרי התעבורה. 

<היו"ר איתן כבל:>
אני מציע שתעשו משהו לטובת הציבור. ההיפך, זה יקבל משנה תוקף. אני מציע שהמשרד שלכם יעלה אתר לצורך פרסום המידע. אם זה יהיה בצורה כזאת, כל בעל מוסך יחשוב פעמיים אם הוא עושה פויילישטיקים בעניין הזה.
<אבנר פלור:>
השאלה מה הם יכולים להעביר למנהל. רונן אומר שאת המחיר הכולל של מוצרי התעבורה הוא לא יכול להעביר.  

<רונן לוי:>
לא אמרתי את זה.

<היו"ר איתן כבל:>
הוא אמר שכדי לבצע את הפעולה הזאת העלות הנדרשת היא עלות מאוד מאוד גבוה. 
<דני הולנדר:>
העניין של האתרים כרוך בהוצאות. זה רק מחזק את העובדה שעכשיו להקים דבר כזה גם על אלה שאנחנו רוכשים מיבואן יעלה הרבה מאוד כסף. 
<היו"ר איתן כבל:>
למשרד, לדעתי, יש יכולת להרים אתר כזה. נרוויח שתי ציפורים, כיוון שזה יגרום לכך שהמידע שיועבר יהיה מידע יותר מדויק, נגיש.
<רונן לוי:>
זה גם יעזור לנו.

<זאב פרידמן:>
אדוני היושב-ראש, זה גם יקל על הצרכנים, משום שתהיה להם כתובת אחת לקבל את כל המידע.  

<היו"ר איתן כבל:>
דרך אגב, בעולמי הצרכנות המקבילים הולכים לכיוון הזה של לייצר מקום אחד שבו אתה יכול לעשות את ההשוואות השונות.  

<חוה ראובני:>
אנחנו בעד זה. עצם העובדה שלמפקח על הביטוח יש אתר שהוא משווה מחירי ביטוח, לא בא במקום זה שחברות הביטוח עצמן מפרסמות את המידע. זה בנוסף.

<היו"ר איתן כבל:>
לא הבנת אותי. יש את החובה שמתקיימת, שאני משאיר אותה עם האתרים, לפרסם את הכל. אומר רונן שבכל הקשור לפרסום המגוון הבלתי נגמר של החלפים - יש לו כל כך הרבה סוגים של חלפים - העלויות המושתות על המוסך הן עלויות גבוהות מאוד. זה כל העניין. זה לא אמור לבטל.
<רונן לוי:>
אנחנו נשמח אם משרד התחבורה יפתח כזה אתר.
<אבנר פלור:>
בסעיף 99 מופיע הפרסום של האתר לגבי מוצרי תעבורה. מה המוסך יפרסם באתר האינטרנט שלו לפי הסעיף הזה?
<היו"ר איתן כבל:>
מה זה מאגר מרכז חלפי רכב?
<רונן לוי:>
מגרש שמפרק מכוניות ומוכר את מוצרי התעבורה המשומשים זה דבר אחד. יכול להיות שהוא גם מייבא. הוא ספק גדול של חלקי חילוף למוסכים. כאלה גדולים יכולים לעשות. הם הספקים של המוסכים. את האוטו שנכנס למוסך אני בודק ואני מציע לגביו שתי הצעות מחיר.
<אבנר פלור:>
מה אתה מציע לו?

<רונן לוי:>
מה שאני משיג. עכשיו נכנס יונדאי, דקה אחר כך נכנס קאיה, דקה אחרי זה נכנס סובארו. איך אתה רוצה שאני אשלוט על כולם? איפה אני אעשה את כל המחירים, גם החליפי, גם המקורי? אני פונה לספקים שאנחנו עובדים איתם, הם יודעים לתת לי הצעות מחיר. אין לי את כל ה-data הזה.

<אבנר פלור:>
נבדוק את זה.

<היו"ר איתן כבל:>
אתרי האינטרנט וכל מה שדיברנו עליו קודם נשאר. אבנר, אני חושב שהדבר הנכון הוא שאתם כמשרד תטפלו בזה. אני חושב שגם ציבורית וצרכנית זה נכון. כתוב שבפני עיוור לא תיתן מכשול. פה אני מכשיל אותו בהגדרה. אם זה ייכתב זאת תהיה כמעט אות מתה, כי כל היום אתה תרדוף אחרי מוסכים בשאלה אם הם העלו את הבורג ההוא, האם הם הביאו את זה מ-3 מקומות או ממקום אחד.
<דוד ביטן (הליכוד):>
יכול להיות שצריך לבטל את הסעיף הזה בכלל.
<אבנר פלור:>
גם אנחנו חושבים. אנחנו נחזור  אליך, אדוני היושב-ראש.
<דוד ביטן (הליכוד):>
מי שרוצה לבדוק הולך לכמה מוסכים.
<היו"ר איתן כבל:>
זאת הבעיה. אנחנו רוצים לעזור לאזרח. 

<דוד ביטן (הליכוד):>
לא בטוח שאתה עוזר לו, כי יש השוואות מחירים.

<היו"ר איתן כבל:>
בכל דבר אתה עושה את זה.

<דוד ביטן (הליכוד):>
לא כשזה מונח מול העיניים.

<היו"ר איתן כבל:>
הנחת העבודה היא שבמשרד יושבים אנשים נבונים. אתה חושב ששופרסל או כל אחד מהגופים שיש היום לא יושב כל היום? נכון, אתה עושה לו אולי עבודה יותר קלה.

<דוד ביטן (הליכוד):>
יש הבדל בין גופים מוסדיים למוסכים קטנים. 

<רונן לוי:>
מוסך שיש לו 3 עובדים יכול ליהנות מזה?

<היו"ר איתן כבל:>
אני לא רוצה סתם לייצר מצב של אות מתה.

<דוד ביטן (הליכוד):>
מי שרוצה לפרסם יפרסם, מי שלא לא. שלא תהיה חובה.

<אבנר פלור:>
נבחן את האפשרות לביטול הסעיף.

<היו"ר איתן כבל:>
סעיף 115א לא אושר.

<חוה ראובני:>
אישור ממלא מקום
115ב
(א) המנהל לא יאשר לאדם כממלא מקום למנהל מקצועי של מוסך,
למנהל מקצועי של

לשם קיום התנאי כאמור בסעיף 100(א)(4), אלא אם כן אותו אדם

מוסך



הוא בעל רישיון לניהול מקצועי של מוסך, או שהתקיימו באותו אדם\





כל אלה:

(1) הוא בעל תעודת מקצוע, במקצוע ובסוג כפי שקבע השר,
לאחר התייעצות עם שר הכלכלה (בסעיף זה – תעודת המקצוע);

(2) תעודת המקצוע המתאימה לסוגי הרישיונות לפי סעיפים 
100, 101-108;

(3) הוא בעל ניסיון בעבודה במוסך בהתאם לתעודת המקצוע
בתקופה שלא תפחת מחמש שנים;

(4) המנהל המקצועי הצהיר בכתב כי לאותו אדם יש יכולת 
מקצועית, ניסיון והכשרה מספיקים כדי למלא את מקומו.




(ב) השר רשאי לקבוע נסיבות מיוחדות שבהן ממלא מקום של מנהל 




מקצועי של מוסך יהיה פטור מלמלא אחר התנאים כאמור בסעיף קטן 




(א)(1) עד (3), כולם או חלקם, בהתחשב בין היתר בסוג המוסך, במספר




העובדה במוסך, בהיקף העבודה המתבצעת במוסך או בסוג הפעולות




ברכב המתבצעות בו. 

הודעה על מילוי 

116.
נעדר מנהל מקצועי של מוסך מעבודתו במוסך, יודיע על כך בעל רישיון
מקומו של מנהל


להפעלת מוסך למנהל, בכתב וללא דיחוי, וימסור לו את שם ממלא 

מקצועי של מוסך

מקומו; הודעה לפי סעיף זה יכול שתימסר באמצעות דואר אלקטרוני.

<אורי מקלב (יהדות התורה):>
למה פחות מהמנהל המקצועי?
<חוה ראובני:>
הדרישות פחותות. הוא לא עובר בחינות, הוא לא עובר קורס הכשרה ייעודית.
<יורם בונן:>
יש לי הערה לסעיף 115ב(א)(1). צריך לשקול אם לעשות את אותו תיקון שנעשה קודם לגבי ההכשרה הנוספת. 

<איתי עצמון:>
הכשרה אחרת.

<יורם בונן:>
אני לא בטוח שכאן זה חיוני, בגלל סעיף קטן (ב). זה לשיקול הוועדה. לגבי 116, הנוסח "נעדר מנהל מקצועי" נראה לי רחב מידי. אולי צריך שזה יהיה מעל פרק זמן מסוים. מה הפירוש המילה "נעדר"? הוא יצא רגע וחזר?
<דפנה עין דור:>
זה בתנאי שהוא מינה ממלא מקום.  

<איתי עצמון:>
מה אם הוא יוצא לשעה?

<אבנר פלור:>
הכוונה היא לא כשהוא הולך להפסקת צהריים. איזה נוסח אתה מציע?

<יורם בונן:>
מעל 24 שעות?
<חוה ראובני:>
מעל יום עבודה.
<היו"ר איתן כבל:>
 אני מתכוון להיעדרות שכבר פוגעת בפעילות המקצועית של המוסך. אני לא יודע להגדיר את זה. 

<דוד ביטן (הליכוד):>
מנהל מקצועי נעדר יום אחד כי הוא היה חולה.

<היו"ר איתן כבל:>
לא קרה כלום.

<דוד ביטן (הליכוד):>
 הוא צריך שממלא המקום יהיה מאושר מקודם, כי אחרת הוא צריך לפנות אליך ולקבל איזה שהוא אישור, נכון?

<אבנר פלור:>
כן.

<דוד ביטן (הליכוד):>
 אם הוא לא פנה מראש כדי לאשר, מה המצב?

<חוה ראובני:>
לפי סעיף 100 זה מאושר בשלב הרישיון.

<דוד ביטן (הליכוד):>
אם יש ממלא מקום קבוע, מה הבעיה? 
<חוה ראובני:>
בתנאי שהוא נעדר 60 יום.

<דוד ביטן (הליכוד):>

לפי תנאי השירות חייב להיות לו ממלא מקום קבוע, אחרת הוא צריך לסגור את המוסך.
<היו"ר איתן כבל:>
גם סגן הרמטכ"ל יכול להחליף את הרמטכ"ל לתקופת זמן מוגבלת. הוא לא נהייה רמטכ"ל.  זה כמו בסעיף שבו אמרנו שיש 60 ימים. 60 ימים זה זמן סביר. 

<דוד ביטן (הליכוד):>
אם יש לו קבוע, זה לא משנה כמה זמן.

<דפנה עין דור:>
איך הוא סופר את מספר הימים שהוא נעדר? אם הוא לא דיווח לנו, הוא סופר את זה בלב. 
<היו"ר איתן כבל:>
אני אומר שאחרי 60 יום הוא יצטרך לדווח.  

<לאה ורון:>
לשם זה יש לכם פקחים.

<דוד ביטן (הליכוד):>
לפי הניסוח של הסעיף הקודם הוא חייב להודיע על כל יום שהוא נעדר, אין פה ויכוח. הוא לא צריך להודיע על 4 שעות. יש חובת הודעה.
<היו"ר איתן כבל:>
הנחת העבודה היא שאתה צריך לקצוב את הנקודה המקסימאלית שעד אליה הוא נעדר, כי הנחת העבודה היא שיש ממלא מקום קבוע שנכנס במקומו. אם הוא נעדר 60 יום מהעבודה, הוא צריך לדווח. 
<איתי עצמון:>
כל בעל רישיון להפעלת מוסך יצטרך להודיע מראש מי ממלא המקום הקבוע?
<חוה ראובני:>
זה היה בסעיף 100.

<איתי עצמון:>
אם זה כך, מה הבעיה?

<אבנר פלור:>
אנחנו מטילים את האחריות על בעל רישיון למוסך.
<דוד ביטן (הליכוד):>
המילים "ללא דיחוי" מיותרות.
<היו"ר איתן כבל:>
הודענו שיש ממלא מקום, אנחנו יודעים מי ממלא המקום. אם חלפו 60 יום ועדיין המנהל לא חזר לעבודתו, יודיעו - - 
<דוד ביטן (הליכוד):>
יש פה בעיה. החוק מדבר על 60 יום עם אפשרות להאריך, נכון? זה אומר שהוא לא מדווח על הימים האלה בכלל. חובת הדיווח חייבת להיות בחוק, אבל בלי לכתוב את המילים "ללא דיחוי".
<היו"ר איתן כבל:>
העניין הזה של מדווח או לא מדווח הוא נכון לגבי כל עניין. 
<דוד ביטן (הליכוד):>
אתה רוצה שהוא יודיע בסוף ה-60 יום?
<היו"ר איתן כבל:>
כן.

<דוד ביטן (הליכוד):>

אני חושב שצריך דיווח כל חודש.

<היו"ר איתן כבל:>
זה מיותר. 
<דוד ביטן (הליכוד):>
אם עכשיו הוא לא היה, הוא לא יודיע להם.
<חוה ראובני:>
אנחנו מציעים שבעל המוסך ישמור תיעוד על ימי ההיעדרות שלו מהמוסך. 
<היו"ר איתן כבל:>
מה זה "תיעוד"? מה, הוא יצלם את עצמו בבית שוכב?
<חוה ראובני:>
שיתעד שהוא מעביר כרטיס.
<היו"ר איתן כבל:>
אין שעון נוכחות במוסך. 
<חוה ראובני:>
אני לא יודעת אם יש.

<רונן לוי:>
יש ויש.

<היו"ר איתן כבל:>
אצל כולם יש?  אני מודיע לך שאצל רובם המכריע אין.

<חוה ראובני:>
המנהל המקצועי יהיה חייב ברישום היעדרויות. נניח שלקוח היה ביום מסוים, קיבל שירות לא טוב, ויצא משם עם רכב לא תקין. כשמגיעה אלי תלונה, איך אני אדע למי לפנות אם אני לא אדע מי היה באותו יום?

<דוד ביטן (הליכוד):>
צריכה להיות חובת רישום.

<רונן לוי:>
אנחנו מסכימים על פרק זמן לא יותר מידי ארוך, כדי שלא יתחילו הונאות בהעברות לטסטים. 

<היו"ר איתן כבל:>
צודק. 

<רונן לוי:>
אנחנו מסכימים שזה יהיה פרק זמן סביר, אבל זה צריך להיות שינוי משמעותי. אם הוא יצא עכשיו לרופא שיניים - - 
<דוד ביטן (הליכוד):>
מדובר בחוק על יום, לא על שעה. רק אם הוא לא נמצא כל היום אתה מדווח עליו. אם לא, אז לא.
<רונן לוי:>
מדברים על שני מקרים שונים. מקרה אחד שהוא פרש, יצא לפרק זמן ארוך.

<היו"ר איתן כבל:>
חברים יקרים, אנחנו מייצרים מפלצת בסעיף הזה. כשמדברים על רגולציה מיותרת, זה כשבירוקרטיה מתחבאת לה תחת סעיף רגולציה. אתה בונה פה מפלצת. זה הרבה מעבר לכך שאתה גוזר גזירה שהציבור לא יכול לעמוד בה. אני אתחיל להגיד לו: תשמע, תרשום, תלך? אם עם עובד המדינה כשהוא מחתים כרטיס אתה לא מצליח ויש לך בלגן עם זה, קל וחומר עם מוסכים שפרוסים לך באלפים.  
<דוד ביטן (הליכוד):>
מה אתה רוצה?

<היו"ר איתן כבל:>
אני לא יודע. אני טוען שהסעיף הזה מיותר. אם אני תובע אותך, ממילא חובת ההוכחה מוטלת עליך. חובה עליך להוכיח שהוא היה במקום העבודה, או שהיה ממלא המקום שלו באותו זמן .  

<חוה ראובני:>
איך אני אדע שלא חרגו מה-60 ימים?
<היו"ר איתן כבל:>
זה כמו שאתם לא יודעים הרבה דברים. בשביל זה שיהיו יותר מ-10 פקחים.

<דוד ביטן (הליכוד):>
אם ה-60 יום חורג ל-90 יום, זה אות מתה. 

<יורם בונן:>
אני מציע, אל"ף, דיווח תקופתי, ובי"ת, אם אתה מגיע לסף של ה-60 יום, תודיע.
<דוד ביטן (הליכוד):>
צריך להיות רישום.

<היו"ר איתן כבל:>
זו בירוקרטיה. 

<דוד ביטן (הליכוד):>
העניין הוא מהותי, כיוון שלמנהל המקצועי הזה יש אחריות. הוא הסמכות. 
<היו"ר איתן כבל:>
אני מעלה להצבעה את סעיף 115ב. מי בעד?

הצבעה

בעד – פה אחד 

נגד – אין
נמנעים – אין 

 סעיף 115ב אושר

ל-116 נחזור אחרי ההפסקה. תנסו להיות יצירתיים.
<(הישיבה נפסקה בשעה 12:35 ונתחדשה בשעה 13:10.)>
<דוד ביטן (הליכוד):>
אני מבקש שבסעיף 116, במקום המילים "ללא דיחוי" יהיה כתוב "תוך זמן סביר", ושתהיה חובה על המוסך לעשות איזה שהוא רישום שהמנהל יוכל לקבל אותו אם הוא יהיה מעוניין בכך. החוק מדבר על היעדרות של 45 ימים, הוא לא מדבר על חלקים מיום.  
<איתי עצמון:>
תוך כמה זמן יידרש המוסך לשמור את הרישום הזה?
<אבנר פלור:>
איך ששומרים היום את החומרים. מדובר בשנה?
<יורם בונן:>
שנה.

<אבנר פלור:>
בלי להעביר למנהל.
<דוד ביטן (הליכוד):>
בלי להעביר. אם אתה תבקש, הוא ייתן לך. מי בעד סעיף 116 עם התיקון?

הצבעה
בעד –  פה אחד
נגד –  אין
נמנעים –  אין
סעיף 116 אושר
<חוה ראובני:>
המועצה המייעצת
117.
(א) השר ימנה מועצה מייעצת לעניין מנהלים מקצועיים של מוסכים
לעניין מנהלים 


(בסימן זה – המועצה) שחבריה הם כמפורט להלן, וביניהם תיכלל

מקצועיים של


אישה אחת לפחות;

מוסכים

(1) שלושה עובדים של המשרד, בעלי ידע וניסיון מתאימים

לתפקידי המועצה, ואחד מהם יהיה היושב-ראש;

(2) עובד של משרד הכלכלה, לפי המלצת שר הכלכלה;
(3) שני חברים בעלי רישיון מנהל מקצועי של מוסך, לפי המלצה
של הארגון המייצג את המספר הגדול ביותר של בעלי המוסכים.



(ב) השר ימנה ממלא מקום לכל אחד מחברי המועצה, שיתקיימו



בהם תנאי הכשירות לפי סימן זה.



(ג) חברי המועצה יתמנו לתקופה של שלוש שנים וניתן לשוב ולמנותם



לשתי תקופות כהונה נוספות.


ד) הודעה על מינוי חברי המועצה תפורסם ברשומות ובאתר האינטרנט



של המשרד; ההרכב העדכני של המועצה יפורסם באתר האינטרנט



של המשרד.



ה) על המועצה ועל חבריה יחולו הוראות סעיפים 53א עד 53ה, לעניין



סייג למינוי חבר מועצה, פקיעת כהונה, ניגוד עניינים, החלת דינים



על חברי המועצה שאינם עובדי המדינה ותוקף פעולות, והכל בשינויים



המחויבים.

<יעקב פרי (יש עתיד):>
למה מספר זוגי, למה 6 חברים? בדרך כלל נוהגים לעשות מועצות שיהיה בהם מספר בלתי זוגי, כי בין כה וכה אתם נותנים לממשלה רוב. יש 3 עובדים של המשרד, עובד של משרד הכלכלה, ו-2 של המוסכים.
<דוד ביטן (הליכוד):>
הם מקבלים את זה שיהיה זוגי.

<חוה ראובני:>
תפקידי המועצה

118.
(א) המועצה תייעץ למנהל או לשר, לפי העניין, בעניינים אלה:
המייעצת לעניין

מנהלים מקצועיים


(1) תכנית בחינות להסמכת מנהלים מקצועיים של מוסך,

של מוסכים



תכנית לימודים לקורס ניהול מקצועי של מוסך ותכניות

וסמכויותיה



להשתלמויות מקצועיות;





2) קביעת הוראות מקצועיות לפי סעיף 110;





3) קביעת כללים כאמור בסעיף 17(ב) ו-(ג).




(ב) המועצה תבחן את המועמדים לקבלת רישיון מנהל מקצועי של מוסך,




בעצמה או על ידי בוחנים שמינתה לכך לפי הוראות סעיף קטן (ג), ותודיע




למנהל על עמידת המועמדים במבחנים כאמור בסעיף 108(א)(4).





(ג) השר יקבע הוראות לעניין דרישות כשירות וניסיון מקצועי של בוחנים





כאמור; על בוחנים כאמור בסעיף קטן (ב), שאינם עובדי המדינה, יחולו





הוראות חוק העונשין, התשל"ז-1977, לעניין עובדי ציבור.


לאור הערת חבר הכנסת פרי, אולי נציע שימונה גם נציג ציבור.

<איתי עצמון:>
שמה המומחיות שלו?
<דפנה עין דור:>
כמו במועצה מייעצת, נציג ארגון הצרכנים.

<איתי עצמון:>

בפסקה (3) נוסיף עוד חבר. 

<לאה ורון:>
3 חברים בעלי רישיון מנהל מקצועי של מוסך.

<דפנה עין דור:>
צריך להוסיף 2 נשים.
<דוד ביטן (הליכוד):>
אולי אישה אחת. כמה נשים מומחיות בתחום הזה? אין הרבה מומחיות בתחום. 

<רונן לוי:>
יש לנו כמה מנהלות מוסך מצוינות.
<דוד ביטן (הליכוד):>
אתה רוצה 2? 

<רונן לוי:>
אחת.

<דוד ביטן (הליכוד):>
נעשה 3, כאשר לפחות אחת היא אישה. כל אחד ימנה אישה, לא רק המשרד ימנה.

<רונן לוי:>
עוד נציגה אחת למוסכים שתהיה אישה. 

<יורם בונן:>
כשנדון הסעיף לגבי המועצה המייעצת לייבוא רכב, ההצעה של משרד התחבורה לא כללה נציגים של היבואנים. כאן יש נציגים של המוסכים. אנחנו לא מתנגדים שיהיו  כאן נציגים של המוסכים. 
<דוד ביטן (הליכוד):>
אתה רוצה שתהיה שוויוניות.

<יורם בונן:>
עמדת הוועדה הייתה שאם ייכללו גם במועצות האחרות - - 

<דוד ביטן (הליכוד):>
אני לא זוכר את העמדה.
<איתי עצמון:>
מעבר לפן הפורמאלי של הסעיף לעניין מועצת יבואני רכב שאושר, השוני בין המועצות הוא בכל זאת, אני חושב, מצדיק איזה שהוא שינוי גם בעניין הזה. המועצה לעניין יבואנים אמורה לטפל בתלונות של צרכנים. כאן המועצה אמורה למלא תפקידים שקשורים ממש להסדרת העיסוק במקצוע.
<דוד ביטן (הליכוד):>
יש הבדל בין המועצות.
<איתי עצמון:>
יש הבדל משמעותי בין התפקידים. 

יש לי הערה לגבי סעיף 118. אני מוכרח לומר שאני לא מכיר מודל שבו מועצה מייעצת  ממלאת תפקיד אופרטיבי של בחינת מועמדים לקבלת רישיון שמוסדר על ידי המדינה. איך היא יכולה לעשות את זה?  

<דוד ביטן (הליכוד):>
על ידי בוחנים.

<איתי עצמון:>
בעצמה, או על ידי בוחנים. המועצה מתכנסת ובוחנת מועמד מועמד? איך בדיוק התהליך הזה עובד? 
<יורם בונן:>
מה שמשמיט את הבסיס גם מתחת לנימוק הקודם.

<משה קירמאייר:>
המועצה לא בוחנת, היא מסמיכה את הבוחנים לבחור מטעמה.
<לאה ורון:>
זה מה שכתוב בחוק.

<דוד ביטן (הליכוד):>
אז תכתוב, כי כתוב שהיא תבחן בעצמה או על ידי בוחנים. צודק היועץ המשפטי, שיהיה כתוב שהיא תבחן באמצעות בוחנים. מי מאשר?
<איתי עצמון:>
זאת השאלה הבאה. לעניין מינוי הבוחנים, אני לא כל כך מבין איך המועצה היא זאת שמסמיכה את הבוחנים. השר יקבע את דרישות הכשירות של הבוחנים בתקנות, אבל איך המועצה תבחר או תמנה את אותם בוחנים? אני חושב שזאת סמכות שצריכה להיות של המנהל, לא של מועצה שהתפקיד שלה הוא יותר תפקיד מייעץ. 

<אבנר פלור:>
הכוונה שהם ממליצים, כאשר מי שקובע זה המנהל. 

<דפנה עין דור:>
בסוף של סעיף קטן (ב).

<דוד ביטן (הליכוד):>
למה צריך את התהליך הזה?

<איתי עצמון:>
יש שתי שאלות. יש את עניין המועמדים - -

<דוד ביטן (הליכוד):>
היא צריכה לקבוע את הכללים. מי שבודק זה אתה. אתה רוצה למנות מישהו שיבחן ויביא לך לאישור? אין בעיה. למה זה צריך לבוא למועצה בכלל?

<אבנר פלור:>
שהם יקבעו את הכללים.

<דוד ביטן (הליכוד):>
אתה תעשה את זה באמצעות בוחנים.
<איתי עצמון:>
אני שואל לגבי הבוחנים. יש כאן דרישות כשירות שאמור לקבוע השר בתקנות לעניין הבוחנים. מי מסמיך או ממנה את הבוחנים האלה?
<דוד ביטן (הליכוד):>
זה באמצעות מכרז?
<אבנר פלור:>
לא. 

<דוד ביטן (הליכוד):>
אז מה זה הבוחנים האלה? הם עובדי המשרד?
<אבנר פלור:>
זה מחוץ למשרד.
<איתי עצמון:>
מי מסמיך אותם? מי בודק אם הם יעמדו בדרישות הכשירות שיקבע השר בתקנות?
<משה קירמאייר:>
המועצה. 
<איתי עצמון:>
המועצה תתכנס ותבחן מועמד מועמד?

<דוד ביטן (הליכוד):>
במכרז? 

<משה קירמאייר:>
במצב הקיים יש ועדת הסמכה שהיא משהו שדומה למועצה. 
<יעקב פרי (יש עתיד):>
זאת ועדת הסמכה של המשרד?

<משה קירמאייר:>
כן, זאת ועדת הסמכה של המשרד. 

<יעקב פרי (יש עתיד):>
 אין בה גורמים שאינם עובדי משרד התחבורה.
<משה קירמאייר:>
יש את איגוד המוסכים או נציגים של ההסתדרות. במצב של היום יש ועדת הסמכה שבנויה מיושב-ראש ועדה שהוא עובד משרד התחבורה, משני חברים ממשרד התחבורה, ומשני נציגים של איגוד המוסכים או ההסתדרות. 

<דוד ביטן (הליכוד):>
על כמה בוחנים מדובר?
<משה קירמאייר:>
כ-50 בוחנים. 
<דוד ביטן (הליכוד):>
זה הרבה.

<משה קירמאייר:>
יש הרבה מקצועות.
<דוד ביטן (הליכוד):>
לכמה זמן הם מתמנים?
<משה קירמאייר:>
ל-3 שנים.
<דוד ביטן (הליכוד):>
אז אין בעיה.

<איתי עצמון:>
מה אם יגישו לכם 200 אנשים – הם כמובן עומדים באותן דרישות כשירות שנקבעו בתקנות - מועמדויות לתפקידי בוחנים?  
<משה קירמאייר:>
ממיינים אותם.

<לאה ורון:>
תשב המועצה ותקבע.
<דוד ביטן (הליכוד):>
50 זה לא הרבה. פעם אחת היא יושבת וגומרת.
<יורם בונן:>
בעקבות ההסבר של איתי, מי הגוף שדן בתלונות על מוסכים?
<דוד ביטן (הליכוד):>
אני חושב שהמנהל.
<אבנר פלור:>
פה לא. זה רק מקצועי.

<איתי עצמון:>
זה לא כתוב באף סעיף.

<דוד ביטן (הליכוד):>
משרד התחבורה דן.
<איתי עצמון:>
צריך יהיה לעגן את זה בחקיקה. 
<דוד ביטן (הליכוד):>
אתה צודק, אין את זה בשום מקום. נוסיף סעיף.

<איתי עצמון:>
מה בעניין טיפול בתלונות צרכנים?
<דוד ביטן (הליכוד):>
אני חושב שצריך.

<איתי עצמון:>
לגבי יבואנים יש סעיף.

<דוד ביטן (הליכוד):>
למה שלא תכניסו פה שהמנהל ידון ותהיה זכות ערעור למועצה?
<חוה ראובני:>
המנהל צריך לבדוק. 
<דוד ביטן (הליכוד):>
למה ביבואנים זה לא המנהל?

<חוה ראובני:>
ביבואנים זה הרבה יותר מתלונות ציבור. המועצה המייעצת של היבואנים דנה גם בסירוב לתת רישיון רכב, התלייתו וביטולו. יכול להיות שיבואן אחד ישב לדון בתוקף הרישיון של היבואן המתחרה שלו. פה אנחנו מדברים בייעוץ, לא בהחלטות פרטניות. זה הרבה יותר רחב.
<איתי עצמון:>
אני מבין שבסעיף 118 אין תיקונים.
<דוד ביטן (הליכוד):>
אין תיקונים. תיקונים יש ב-117. נוסיף את סעיף 116א.

<איתי עצמון:>
או מיקום אחר.

<דוד ביטן (הליכוד):>
 או מיקום אחר, שבו יהיה כתוב שבתלונות כנגד מוסכים ידון המנהל ויחליט. 

<אביטל בגין:>
המנהל בוודאי מוסמך לקבל תלונות ולהחליט על פיהן. על פיהן הוא גם יכול לקבל את ההחלטות השונות שלו. דווקא כשאתה מוציא מהמנהל ומעביר למועצה - - 

<דוד ביטן (הליכוד):>
לא מעביר, משאיר.

<אביטל בגין:>
צריך להגיד את זה במפורש. אם זה לא עובר לגוף אחר, לא צריך להגיד את זה למנהל.
<איתי עצמון:>
בחקיקה יש מספר דוגמאות לכך שהמנהל יברר או יטפל בתלונות של צרכנים.

<דוד ביטן (הליכוד):>
את יודעת למה צריך את זה? בגלל שבנושא של היבואנים זאת סמכות של המועצה. פה לא כתוב בכלל.

<איתי עצמון:>
גם שם הסמכות היא של המנהל, לפי המלצת המועצה. זה הסעיף שאושר.
<אביטל בגין:>
המקום היעיל, הנכון ובעל המומחיות הוא המנהל.
<איתי עצמון:>
אפשר לפנות לרשות להגנת הצרכן ולהגיד שהוא לא מטפל בתלונות של צרכנים. 
<דוד ביטן (הליכוד):>
אנחנו נלך על ההמלצה של היועץ המשפטי שלנו. תנסחו את זה אחר כך. מי בעד הסעיף שהוספנו?
הצבעה

בעד – פה אחד 

נגד –  אין
נמנעים –  אין
הסעיף שהוסף אושר
<חוה ראובני:>
סדרי הדיון

119.
(א) יושב ראש המועצה יקבע את מועדי ישיבות המועצה, ואת סדר 
במועצה המייעצת

יומן.

לעניין מנהלים 

מקצועיים של


(ב) החלטות המועצה יתקבלו ברוב קולות הנוכחים בישיבה, ובלבד

מוסכים



שנכחו בישיבה לפחות שלושה חברים וביניהם נציג מכל אחד 





מהנציגים כאמור בפסקאות (1) עד (3) שבסעיף 117(א); במקרה של





קולות שקולים בהצבעה, יהיה ליושב ראש המועצה קול נוסף.





(ג) המועצה רשאית למנות מבין חבריה ועדות משנה לכל עניין הנוגע





לתפקידיה לפי חוק זה; המלצות ועדות המשנה יובאו לאישור





מליאת המועצה.

(4) השר רשאי לקבוע הוראות בדבר סדרי עבודתה ודיוניה של
המועצה; המועצה תקבע לעצמה את סדרי עבודתה ודיוניה, כל עוד




לא נקבעו לפי חוק זה.
<לאה ורון:>
אני חושבת שהנציג של משרד הכלכלה חייב להיות בכל הישיבות.

<חוה ראובני:>
יש ממלא מקום.

<איתי עצמון:>
חובה למנות ממלא מקום.

<דוד ביטן (הליכוד):>
מי בעד?

הצבעה

בעד – פה אחד 

נגד –  אין
נמנעים –  אין
סעיף 119 אושר
<חוה ראובני:>
פרק י"ב: פיקוח ואכיפה

הסמכת מפקחים
156.
(א) השר רשאי להסמיך מפקחים, מבין עובדי המשרד, שיהיו נתונות





להם סמכויות לפי פרק זה, כולן או חלקן, לשם פיקוח על ביצוע 





הוראות אלה, כולן או חלקן:

(1) ההוראות לפי חוק זה;
(2) הוראות לפי חוק הגנת הצרכן, התשמ"א-1981 (בסעיף זה – 
חוק הגנת הצרכן), לעניין רכב ומוצר תעבורה.



(ב) לא יוסמך מפקח לפי הוראות סעיף קטן (א), אלא אם כן מתקיימים



בו כל אלה:

(1) משטרת ישראל הודיעה, לא יאוחר משלושה חודשים מיום 
קבלת פרטי העובד, כי היא אינה מתנגד להסמכתו מטעמים של

ביטחון הציבור, לרבות בשל עברו הפלילי;

(2) הוא קיבל הכשרה מתאימה בתחום הסמכויות שיהיו נתונות
לו לפי פרק זה, כפי שהורה השר בהסכמת השר לביטחון הפנים,

וכן הכשרה מתאימה בנושאים הנוגעים לחוק זה ולדיני הגנת

הצרכן, כפי שהורה המנהל;

(3) הוא עומד בתנאי כשירות נוספים, ככל שהורה השר 
בהסכמת השר לביטחון הפנים.



(ג) הודעה על הסמכת מפקח לפי סעיף זה תפורסם ברשומות.

(5) אין בהוראות סעיף קטן (א) כדי לגרוע מסמכויות הפיקוח 
והאכיפה של הרשות להגנת הצרכן והסחר ההוגן לפי חוק הגנת

הצרכן, לעניין רכב ומוצר תעבורה.
<יעקב פרי (יש עתיד):>
מה עניינו של השר לביטחון פנים?

<חוה ראובני:>
התפישה הכללית במשפט הישראלי היא שהמשטרה היא גורם הפיקוח והאכיפה. שמירת הראייה הרוחבית הזאת אומרת שגם אם אנחנו מסמיכים מפקחים נוספים שיהיו גורמים אוכפים, כפי שנראה בהמשך הפרק, עדיין נדרשת המעורבות ונדרש התיאום איתם. הניסיון מלמד שבדיקה מול משטרת ישראל היא בין היתר לעניין עבר פלילי. 

<יעקב פרי (יש עתיד):>
3 חודשים זה נצח. 
<אביטל בגין:>
זה הסעיף הסטנדרטי.

<איתי עצמון:>
זה מופיע בעשרות דברי חקיקה.

<יעקב פרי (יש עתיד):>
כדי לראות עבר פלילי צריך ללחוץ על מקש מחשב.

<חוה ראובני:>
כן, אבל ברירת המחדל היא אישור. אנחנו לא רוצים שהתפלק – סילחו לי על הביטוי – איזה אישור שאף אחד לא התכוון אליו רק כי מישהו לא הספיק.
<דוד ביטן (הליכוד):>
מי בעד סעיף 156?
הצבעה

בעד – פה אחד 

נגד –  אין
נמנעים –  אין
סעיף 156 אושר
<חוה ראובני:>
סמכויות פיקוח
157.
לשם פיקוח על ביצוע ההוראות כאמור בסעיף 156(א), רשאי מפקח – 

(1) לדרוש מכל אדם למסור לו את שמו ומענו ולהציג לפניו תעודת
זהות או תעודה רשמית אחרת המזהה אותו;

(2) לדרוש מכל אדם הנוגע בדבר למסור לו כל ידיעה או מסמך 
שיש בהם כדי להבטיח או להקל על ביצוע ההוראות לפי חוק זה,

לרבות תכניות פיתוח וייצור של רכב או של מוצר תעבורה;





בפסקה זו, "מסמך" – לרבות פלט, כהגדרתו בחוק המחשבים,




התשנ"ה-1995;

(3) לערוך בדיקות או מדידות של חומרים, רכב ומוצרי תעבורה,
לבדוק תהליכי ייצור של רכב ושל מוצרי תעבורה או ליטול דגימות

של חומרים, בכמות הנדרשת למילוי תפקידו, וכן למסור את 

המדידות והדגימות למעבדה, לשמור אותן או לנהוג בהן בדרך

אחרת;

(4) (א) ליטול מוצר תעבורה לשם בדיקתו במעבדה; מוצר תעבורה
שניטל לפי פסקה זו יישמר למשך תקופת הבדיקה, שלא תעלה

על 90 ימים, ובתום התקופה יודיע המפקח למי שניטל ממנו 

המוצר או לבעליו של המוצר (בפסקה זו – בעל מוצר התעבורה)

כי באפשרותו לקחת בחזרה את המוצר ממקום כפי שיודיעו לו.

(ב) על אף האמור בפסקת משנה (א), מפקח לא יהיה חייב להשיב

מוצר תעבורה לידי בעל מוצר התעבורה, אם המוצר אינו עומד

בהוראות כל דין לפי בדיקת המעבדה, או אם מצבו של המוצר 

לאחר בדיקת המעבדה אינו מאפשר לעשות בו שימוש למטרה 

שלשמה יוצר; במקרים כאמור רשאי המפקח לשמור את המוצר,

להשמידו או לנהוג בו בדרך אחרת, בכפוף להוראות פסקת משנה

(ג). 

(ג) בעל מוצר התעבורה הרואה את עצמו נפגע מהחלטת המפקח 

שלא להשיב לידיו את מוצר התעבורה בשל אי עמידת המוצר 

בהוראות כל דין כאמור בפסקת משנה (ב), רשאי להשיג על החלטת

המפקח לפני המנהל, בתוך שלושים ימים מהמועד שבו נמסרה לו

ההחלטה.

(5) להיכנס למקום, לרבות לכלי תחבורה כשהוא נייח, ובלבד שלא
ייכנס למקום המשמש למגורים אלא על פי צו של בית המשפט.
<איתי עצמון:>
יש לי הערה קטנה שאולי לא מחייבת תיקון בנוסח. בפסקה (3) יש הסמכה לקחת דגימות בין היתר של מוצרי תעבורה. צריך אולי להבהיר שפסקה (4) חלה ככל שדגימה אינה מספיקה לצורך הבדיקה, לצורך הפעלת הפיקוח. אני מדגיש שמדובר על סמכות שהיא יחסית יוצאת דופן לעניין סמכויות פיקוח, להבדיל מסמכויות אכיפה. מדברים על עניין של נטילת דוגמאות, להבדיל מלקיחת המוצר עצמו.
<חוה ראובני:>
הרעיון הוא להוסיף ברישא של (4)(א) שמוצר תעבורה, במידה והדגימה לא אפשרה - - 
<איתי עצמון:>
אני חושב שאפשר לכתוב "אינה מספקת לצורך הפעלת הפיקוח בסעיף זה או עריכת הבדיקה".
<יעקב פרי (יש עתיד):>
על איזו מעבדה מדובר?

<משה קירמאייר:>
מעבדה כמו מכון התקנים.

<יעקב פרי (יש עתיד):>
מעבדות מוסמכות.
<דוד ביטן (הליכוד):>
את הבדיקה צריך לאשר?
<אביטל בגין:>
לא, זה לא לצורך אישור. פה אנחנו נמצאים בפרק הפיקוח, כאשר המנהל רוצה לברר האם קוימו ההוראות.
<יורם בונן:>
האם לא נכון בפסקה (1) להוסיף את המילים "כל אדם הנוגע בדבר", כמו שיש בפסקה (2), כי כל אדם נראה לי - - 

<אביטל בגין:>
זה המבנה הקבוע של סמכויות פיקוח. בשביל שתדע אם הוא אדם הנוגע לעניין או לא, אתה קודם כל צריך לדרוש את ההזדהות מכל אדם, רק אז אתה יכול לבקש מסמכים ומידע ממי שנוגע לדבר. 

<יעקב פרי (יש עתיד):>
אחר כך הוא מזהה אם זה אחד שכן יכול.
<יורם בונן:>
רק למען ההגינות, כיוון שברישא כתוב שזה לשם ביצוע סמכויותיו, אז ממילא - - 
<איתי עצמון:>
אנחנו נוסיף בפסקה (4) – אנחנו ננסח את זה בצורה סופית לאחר מכן -  את המילים "ככל שדגימה לפי פסקה (3) אינה מספקת לשם הפעלת הפיקוח, תהיה סמכות ליטול מוצרי תעבורה", כדי להבחין בכל זאת בין סמכויות פיקוח לסמכויות אכיפה.
<אבנר פלור:>
עוד משהו לגבי המעבדה. אנחנו רק רוצים לראות שזו תהיה מעבדה מוסמכת לרכב.

<חוה ראובני:>
זה המונח שמוגדר בסעיף 2.

<איתי עצמון:>
גם בפסקה (3) וגם בפסקה (4).

<רונן לוי:>
אבנר, לא תמיד. אם אתה רוצה לשלוח דגימת דלק או שמן, לא בטוח שצריך - - 

<אבנר פלור:>
מדובר במעבדת רכב.

<דוד ביטן (הליכוד):>
גם שמן זה למעבדת רכב? אני מציע שתכתוב מעבדה מוסמכת, לא מעבדת רכב. אם אתה בודק שמנים, זה לא מעבדת רכב. 

<איתי עצמון:>
מוסמכת לפי חוק הרשות להסמכת מעבדות.

<דוד ביטן (הליכוד):>
מכון התקנים מאושר על ידי אותו חוק?

<אבנר פלור:>
מה שנאמר זה שיכולות להיות מעבדות נוספות שהן לא מעבדות לרכב.

<דוד ביטן (הליכוד):>
זה מה שאני אומר. אל תגביל. מי בעד 157 עם התיקונים?
<איתי עצמון:>
עם התוספת בפסקה (4).

הצבעה

בעד – פה אחד 

נגד –  אין
נמנעים –  אין
סעיף 157 אושר
<חוה ראובני:>
סמכויות אכיפה
158.
התעורר חשד לביצוע עבירה לפי חוק זה, רשאי מפקח – 
(1) לחקור כל אדם הקשור לעבירה כאמור, או שעשויות
להיות לו ידיעות הנוגעות לעבירה כאמור; על חקירה  לפי

פסקה זו יחולו הוראות סעיפים 2 ו-3 לפקודת הפרוצדורה

הפלילית (עדות), בשינויים המחויבים;

(2) לתפוס כל חפץ הקשור לעבירה כאמור, על תפיסה לפי
פסקה זו יחולו הוראות הפרק הרביעי לפקודת סדר הדין
הפלילי (מעצר החיפוש) (נוסח חדש), התשכ"ט-1969 (בסעיף

זה – פקודת מעצר וחיפוש), בשינויים המחויבים;

(3) לבקש מבית משפט צו חיפוש לפי סעיף 23 לפקודת מעצר
וחיפוש, ולבצעו; על חיפוש לפי פסקה זו יחולו הוראות סעיפים

24(א)(1), 26 עד 28 ו-45 לפקודת מעצר וחיפוש, בשינויים 

המחויבים.
<איתי עצמון:>
תיקון קל בסעיף 158. בסעיף 158 צריך להוסיף גם לפי חוק הגנת הצרכן לעניין רכב ומוצר תעבורה, מכיוון שהמפקחים מוסמכים לפקח גם על הוראות לפי חוק הגנת הצרכן, ככל שהן נוגעות לרכב ומוצר תעבורה. צריך לכתוב כך: "התעורר חשד לביצוע עבירה על הוראות כאמור בסעיף 156(א)". 
<דוד ביטן (הליכוד):>
מי בעד סעיף 158 עם התיקון שעכשיו התייחסנו אליו?

הצבעה

בעד – פה אחד 

נגד –  אין
נמנעים –  אין
 סעיף 158 אושר
<חוה ראובני:>
זיהוי מפקח
159.
 מפקח לא יעשה שימוש בסמכויות הנתונות לו לפי פרק זה, אלא


בעת מילוי תפקידו ובהתקיים שניים אלה:
(1) הוא עונד באופן גלוי תג המזהה אותו ואת תפקידו, ולובש
מדי מפקח בצבע ובצורה שהורה השר לעניין זה, ובלבד

שהמדים כאמור אינם נחזים להיות מדי משטרה;

(2) יש בידו תעודת מפקח החתומה בידי השר והמעידה
על תפקידו ועל סמכויותיו, שאותה יציג על פי דרישה.

<דוד ביטן (הליכוד):>
מי בעד סעיף 159?

הצבעה

בעד – פה אחד
נגד –  אין
נמנעים – אין
סעיף 159 אושר
<חוה ראובני:>
פרק י"ד: עונשין

עונשין
180.
(א) אלה דינם קנס כאמור בסעיף 61(א)(2) לחוק העונשין – 
(1) בעל רישיון שהעביר רישיון לאחר, בניגוד להוראות
סעיף 9;

(2) בעל רישיון שסירב לתת שירות, בניגוד להוראות סעיף 15;
(3) בעל רישיון לייצור רכב ושיווקו שלא נתן שירותי תחזוקה
או שלא מכר מוצרי תעבורה בהתאם להוראות לפי סעיף 26;

(4) יבואן רכב ישיר שלא נתן שירותי תחזוקה לרכב, בניגוד
להוראות לפי סעיף 40(א);

(5) יבואן רכב עקיף שלא נתן שירותי תחזוקה לרכב שיובא
על ידו, בניגוד להוראות לפי סעיף 40(ב);

(6) יבואן רכב ישיר שלא סיפק מוצרי תעבורה בהתאם להוראות
לפי סעיף 41(א), במועדים האמורים בסעיפים קטנים (ב) או (ב1)

של הסעיף האמור;

(7) יבואן רכב עקיף שלא סיפק מוצרי תעבורה בהתאם להוראות 
סעיף 41(א1), במועדים האמורים בסעיפים קטנים (ב) או (ב1) של

הסעיף האמור;

(8) מתווך ביבוא רכב שהיה צד להסכם רכישת רכב, בניגוד להוראות
סעיף 61;

(9) מנהל מקצועי של מוסך שלא פיקח על עמידת עובדי המוסך 
בהוראות המנויות בסעיף 111, בניגוד להוראות אותו סעיף.

(10) בעל רישיון להפעלת מוסך שהציע ללקוח סוג אחד של מוצר 
תעבורה, בניגוד להוראות סעיף 103(א).

<יורם בונן:>
השאלה היא לא אם משהו הוא בסדר או לא בסדר. נקודת המוצא היא שהוא לא בסדר. גם בהסתכלות חקיקתית רחבה לא כל דבר שהוא בסדר גורר עבירה פלילית. נדמה לי, אדוני, שכאן זה מרחיב באופן שקצת קשה לתאר. אני רוצה להזכיר את הדיון לגבי הסעיפים שהטילו חובות מסוימות על היבואנים. נדמה לי, ואני מקווה שאני מדייק, שהוועדה החליטה להטיל את החובות אבל הייתה בדעה שאת הקושי שהיא ראתה בהטלת החובות האלו היא תביא לידי ביטוי בנושא הפליליות או אי הפליליות. באופן ספציפי, אדוני, אנחנו מכוונים לפסקאות (4) ו-(6). לא אלמן ישראל. אנחנו לא מציעים שמישהו שמפר את הוראות החוק יצא פטור ולא כלום. יש סעיף של עיצומים כספיים.
<היו"ר איתן כבל:>
אתה חושב שהסעיפים האלה כבדים מידי?
<יורם בונן:>
זו הגזמה. כן, זה שימוש יתר במכשיר ההפללה הפלילית. 
<רון מלכה:>
אני חושב שרק קנס ולא עבירה פלילית יגרום, גם בסעיף הבא שנקרא, לנינוחות אצל גופים מסוימים.

<היו"ר איתן כבל:>
אתה רוצה שתהיה עבירה פלילית?
<רון מלכה:>
אני בעד שתהיה עבירה פלילית. אני הולך להכניס את עצמי תחת אותו סד, כי היבואנים העקיפים הם בדיוק באותו סד כמו היבואנים הישירים. בסעיף הבא אתה תראה את זה. היבואנים הישירים הם כיס מאוד עמוק. הם יכולים להחליט שמותר להם להפסיד כך וכך. 

<היו"ר איתן כבל:>
דרך אגב, אני מכיר את זה מעיצומים כספיים שמושתים על חברות הסלולר או על חברות כאלו ואחרות. אלה חוקים שהעברנו פה בוועדה. משתלם להם לשלם את הקנס. מדובר במיליונים, שאנשים לא יתבלבלו.
<רון מלכה:>
אני לא מכיר מקרים שאנשים יהיו מוכנים בשביל עבירה פלילית.  

<רונן לוי:>
אני רק רוצה להעיר לגבי סעיף קטן (9), לגבי מנהל מקצועי של מוסך שלא פיקח על עמידת עובדי המוסך. זה כללי מאוד. היום יש ועדה שקובעת מי מפקח ומי לא מפקח. גם לשמאים יש איזה שהוא מנגנון שימוע. אני מציע שיהיה מנגנון שימוע. פיקח או לא פיקח זה מאוד מאוד רחב.  

<היו"ר איתן כבל:>
זה לא שיושבים עוזי יצחקי וישראל ואומרים "כמה ניתן לו? בוא נוריד לו קצת". יש מערכות שיודעות לתת את התשובה לזה. אני לא אתחיל לבנות עכשיו מנגנוני שימוע.
<חוה ראובני:>
מדובר בהליך פלילי. העונש יהיה בהחלטת בית משפט, אחרי הרשעה, אחרי טיעונים לעונש. 

<היו"ר איתן כבל:>
צודקת חוה.

<חוה ראובני:>
 העמדה לדין היא פועל יוצא של הליך חקירה. החלטת העמדה לדין היא על ידי התביעה המוסמכת. 
<יעקב פרי (יש עתיד):>
אני הבנתי שבכל הסעיפים שמוזכרים פה, כולל (4) ו-(6), אלו עבירות שמוטל עליהן קנס.
<חוה ראובני:>
מתוך עשרות סעיפי חובה או איסור שיש בחוק הזה. שלא כמו שאמר עורך דין בונן, בחרנו 18 בלבד שיהיו עבירות פליליות.

<יעקב פרי (יש עתיד):>
שעליהן מוטל קנס?

<חוה ראובני:>
שהן העמדה לדין, ובית משפט מוסמך להטיל עליהן עונש. 
<אביטל בגין:>
כולל רישום פלילי.

<חוה ראובני:>
אנחנו בחרנו את הסעיפים שנמצאים בליבת ההסדר של החוק. 

<דוד ביטן (הליכוד):>
למה שנתיים, זה נשמע לי המון.
<איתי עצמון:>
עד שנתיים.
<רונן לוי:>
כשל טכני ברכב יכול להיגרם גם מחלקים לא תקינים. זה סעיף דרקוני. בגלל שמפקח לא מבין או לא בירר הוא יועמד לדין פלילי ויוטל עליו קנס. לפחות שיהיה מנגנון שיוודא שלא יהיה הכשל הזה.  

<חוה ראובני:>
אני חושבת שמר לוי מפרש בהרחבה יתרה את פסקה (9). בסעיף 111 נאמר שהמנהל המקצועי של המוסך צריך לפקח על עמידה בהוראות לפי סעיף 103 עד 105. אי הפיקוח על עמידה בהוראות לפי סעיפים 103 עד 105 זו העבירה הפלילית, כאשר 103 עד 105 הן חובות מאוד מאוד ספציפיות: להציע יותר מסוג אחד של מוצרי תעבורה, לתת הצעת מחיר, כפי שדיברנו פה בהרחבה, ושמוצר התעבורה יתאים לרכב. לא מדובר על העמדה לדין פלילי על כשל מקצועי שהתיקון לא הצליח או שהחלף שהגיע ממקור אחר היה פגום. מדובר על 3 החובות האלו.

<רונן לוי:>
זה בדיוק מה שאני מדבר עליו.
<חוה ראובני:>
על התאמה לרכב הוא צריך לפקח. ליבת התפקיד המקצועי שלו היא לדעת מה מתאים.
<רונן לוי:>
אם משרד התחבורה מאשר להביא לפה ברקס סיני שהמוסך מתקין ברכב, אז המוסך ישלם את המחיר של משרד התחבורה אם משהו יקרה. 
<חוה ראובני:>
אם אישרתי מוצר x לרכב y, אז יש עמידה בהתאמה לרכב, גם אם בדיעבד יתברר שמוצרx  לא טוב.

<היו"ר איתן כבל:>
אני לא מחליף את בית המשפט או את מי שבודק את העניין. מה אנחנו עושים פה? מנהלים דיון בבית משפט. אני לא בית משפט. אנחנו כאן צריכים לקבוע את המסגרות בתוכן העניינים האלה צריכים לפעול, ולקבוע אם העונשים כאן מוגזמים או לא. 
<דוד ביטן (הליכוד):>
מי יקבע שהקנס גבוה או שהנסיבות לא היו?
<חוה ראובני:>
בית משפט יכול להטיל על הריגה עונש של 20 שנות מאסר. זה לא אומר שהוא מטיל 20 שנות מאסר. השופט שדן בתיק מקבל החלטה לפי נסיבות התיק. זה בדיוק מה שקורה פה. זו תקרה.
<דוד ביטן (הליכוד):>
הוא מתייחס למקסימום. אם נקבע  10 שנים, הוא לא ייתן חודש.
<אביטל בגין:>
אתה נכנס לסעיף קטן (ב), שקובע שנתיים. הוא לגבי עבירות מאוד ספציפיות. האם אתה חושב ש-61(א)(2) - -?
<דוד ביטן (הליכוד):>
מה אומר 61(א)(2)?

<אביטל בגין:>
בערך 30 אלף שקל.

<יעקב פרי (יש עתיד):>
זה קנס כספי.
<דוד ביטן (הליכוד):>
עד 30 אלף?

<חוה ראובני:>
מקסימום.

<דוד ביטן (הליכוד):>
אם הוא טוען שלא היו צריכים לפסוק 30, היו צריכים לכתוב 10, או שלא התרחשו הנסיבות שאתם טוענים להן.
<חוה ראובני:>
אנחנו מדברים על הליך פלילי. 

<איתי עצמון:>
יש לך הגנות לפי הדין הפלילי.

<חוה ראובני:>
הוא מועמד לדין. 

<דוד ביטן (הליכוד):>
זו החלטה מינהלית.
<איתי עצמון:>
זאת לא החלטה מינהלית.

<דוד ביטן (הליכוד):>
זה לא קנס מינהלי?
<חוה ראובני:>
לא. אנחנו בבית משפט פלילי. מתנהל משפט, מחליטים להרשיע אותו.
<דוד ביטן (הליכוד):>
הקנסות צריכים להיות מינהליים.

<אבנר פלור:>
יש פרק על קנסות מינהליים, אבל זה לא זה. 

<יורם בונן:>
אותן חובות שמדובר בהן הן חובות דרקוניות - גם לטפל בעשרות דגמים שאנחנו לא מייבאים, גם לספק מוצרי תעבורה, גם לעשות דברים שאנחנו לא מייבאים. חברי הוועדה לא התרגשו יותר מידי מעצם הטלת החובה. העמדה הייתה להוריד את העניין הפלילי, אלא אם כן זה רצידיביזם. צריך איזון. בגלל שהחובות כל כך דרקוניות, אז לא כל דבר הוא פלילי, אלא אם זה רצידיביזם. מישהו שבאופן סידרתי לא מקיים את החובות זה סיפור אחר.  

<דוד ביטן (הליכוד):>
את היבואן עצמו אתם מעמדים לדין?
<אביטל בגין:>
את האישיות המשפטית שמבצעת את העבירה, כשלרוב זה יהיה תאגיד. במקרה של היבואנים העמדה לדין היא של התאגיד, אחר כך יש אחריות נושאי משרה.
<היו"ר איתן כבל:>
אל תדאג, לבעלים יש מספיק כסף לקחת את עורכי הדין הכי טובים.
<יורם בונן:>
הפליליות זה לא כסף. לא כל דבר זה קטע פלילי.

<אביטל בגין:>
האחריות הפלילית מוטלת על האישיות המשפטית שביצעה. במקרים האלה רוב הפעמים זה יהיה התאגיד. על המנהל יש סעיף של אחריות נושא משרה בתאגיד, שמטילה עליו הרחבת פיקוח כאשר מתבצעת עבירה. זה הסעיף הבא שיוקרא.
<דוד ביטן (הליכוד):>
למה שלא נעשה את זה כקנס מינהלי?
<אביטל בגין:>
האכיפה של החוק הזה, דרך המלך שלה היא העיצומים הכספיים, לא המסלול של העבירות הפליליות. לשאלה הקודמת שלך, הנטל מוטל על התביעה. בהתחלה יש גורם שחוקר, אחרי זה זה מועבר לגורם התובע שמקבל החלטה, ואז זה הולך לבית המשפט שמוסמך לשקול את כל השיקולים, בין של הרחמים, בין של הצדק, בין של ההרתעה, שיקולי הגמול וכל מה שיש בחוק העונשין. הטיעון שהעבירות הפליליות צריכות להיות למקרים החמורים, זו הסיבה שמתוך עשרות הסעיפים שיש באכיפה המינהלית של העיצומים הכספיים נבחרו על ידי משרד התחבורה מעט סעיפים. כאשר יש לנו סעיפים שהם גם בעיצומים הכספיים וגם בעונשין, כמו המקרה של שירותי תחזוקה לרכב, המשרדים מייצרים נהלי אכיפה שבהם הכלל הוא שהולכים לעיצום כספי. מתי הולכים לעבירה פלילית? כשיש כוונה מיוחדת, כשיש היקף מאוד גדול. 

<דוד ביטן (הליכוד):>
לא סיפק שירות פעמיים, שלוש וארבע פעמים.
<אביטל בגין:>
אכן נכתב בנהלים. במשרדים האחרים אתה יכול לראות שזאת בדיוק המדיניות. הכלל הוא שלא הולכים לעבירה פלילית.
<דוד ביטן (הליכוד):>
כל הדברים האלה כתובים בעיצום הכספי?
<אביטל בגין:>
לא כולם. חלק מהעבירות לא נמצאות בעיצום הכספי, בגלל שרצינו שיינתן למפרים את יומם בבית המשפט, לא רק בפני המנהל, כמו למשל בחובת הפיקוח שלגביה נטען קודם.

<היו"ר איתן כבל:>
אני מבין את העניין הזה של הדאגה מהשתת עונשים פליליים, אבל העונש הפלילי פה הוא לא התחלת הדרך. תזכרו שזה שוק שהוא כבד. עיצומים כספיים הם לא דבר שבהכרח יכולים להרתיע, אני אומר את זה בצורה מאוד ברורה, אני אומר את זה בעדינות רבה. אני אומר לכם מהניסיון בוועדה. יש חוק שהעברתי בוועדה. יש גופים ששווה להם. על אחת החברות הגדולות הושת סכום של מיליון ו-2 מיליון שקלים. היה שווה לה לשלם כל שנה את הסכום הזה. זה לא שאתה מתחיל משם. הנחת העבודה היא שאתה צריך לפנות לדבר שייצר את ההרתעה.
<יורם בונן:>
אולי צריך לייצר את זה בחקיקה.
<היו"ר איתן כבל:>
זה המצב. 

<יורם בונן:>
לא. אין מדרג בחקיקה.

<זאב פרידמן:>
אדוני היושב-ראש, עם כל הכבוד המתבקש, יש היום פסיקה של בית המשפט העליון. המחוקק קבע שני מסלולים כדי שיסירו את הפליליות מהמקרים הקלים. לשם כך זה נוצר. זאת דרך המלך. זה עוד יותר רחוק ממה שאמרה הגברת בגין. אם יתקפו מישהו באופן פלילי ובאופן ישיר, יש לו עילה בג"צית נגד הגורם שפעל בדרך הזאת. אנחנו צריכים להבין שהמחוקק, כשהוא יוצר את המדרג הזה, הוא כבר משית באופן מדורג.
<רונן לוי:>
אנחנו בכל זאת צריכים לחשוב על שני דברים. רוב המוסכים הם עסקים קטנים. שני הסעיפים הראשונים פחות מטרידים אותנו. אנחנו צריכים הגנה מפני חברות הביטוח והליסינג. מדובר על מאות אלפי מכוניות בשנה שמביאות חלקים למוסכים. הן בעצם מכריחות את המוסכים להתקין את מה שהן מביאות, בלי שיקול דעת מקצועי. אין לנו הגנה על זה. אין פה השתת אותו קנס על שמאי שמשדל מוסך לשים חלק כמו שהוא חושב בגלל שהוא זול או בגלל שהוא לא מתאים. אם כבר עושים עלינו השתה פלילית, תגנו עלינו בכך שנקבל הגנה מפני מי שמשדל אותנו, שהוא יקבל את הקנס. לפחות שנקבל את ההגנה הזאת. לא יכול להיות שנהיה חשופים ללחץ כלכלי מידיים של חברות ליסינג או ביטוח. 
<חוה ראובני:>
האחריות הפלילית היא אחד הכלים שמגינים עליכם מפני לחץ. 

<רונן לוי:>
תשימו גם על שמאי. שמאי שבא למוסך וקובע לשים חלק שלא מתאים לרכב, שתהיה עליו - -  
<היו"ר איתן כבל:>
אתה לא מכניס לו את האישום הפלילי. זה דיון שהוא כבר יותר ועדת חוקה מאשר ועדת כלכלה.
<זאב פרידמן:>
אני חושב שזאת לא רק בעיה של מה ששמאים עושים למוסכים, אלא מה ששמאים עושים לשמאים. 
<היו"ר איתן כבל:>
אנחנו מקדימים את המאוחר בעניין הזה. זה בשבוע הבא. 
<זאב פרידמן:>
אני מציע שתהיה הוראה שתאמר שעל כל מי שמנסה להשפיע על בעל רישיון לפעול בניגוד לשיקול דעתו תהיה עבירה פלילית. 

<היו"ר איתן כבל:>

אני מבקש ממך, הגברת בגין, או מי שתחליטו, לעשות לנו את הסדר המשפטי. אני חושב שמתערבבים הכללים שבהם המערכת עובדת. מה החשש של חברי הכנסת? השתת דין פלילי היא עניין לא פשוט. אנחנו רוצים לוודא שאם כבר יש פליליות בעסק, שהיא תהיה מדרגית. יכול להיות שאני לא מבין גדול בזה, אני לא רוצה להתיימר, אבל מנוסח החוק כפי שמובא היום, תתקנו אותי אם אני טועה, האחריות להשית אחריות פלילית היא כמעט אוטומטית.
<חוה ראובני:>
אני חושבת שזאת אמירה מרחיקת לכת. החוק הזה כולל סמכויות מנהליות נרחבות, אם זה סעיף 13 שכבר אושר, של הסמכויות לשלול, להתלות, להגביל רישיונות, אם זה פרק העיצומים הכספיים שטרם אושר, שטרם נדון, להטיל קנסות מינהליים. אלה אמצעים קיימים, אלה אמצעים שהרבה יותר קל למערכת להפעיל אותם. נכון, העבירות הפליליות הן נשק יום הדין של המערכת. מצד אחד, זה  חייב להיות, בשביל לטפל במקרים החמורים ובשביל עבירות הליבה. מצד שני, גם לנו כמדינה וכמשרד התחבורה אין שום אינטרס לרוץ לשם לפני שניסינו את הכלים הקטנים יותר והקלים יותר. קנס של 30 אלף שקל הוא הרי קנס מגוחך בסכומים שמתגלגלים בענפים האלה. זאת התקרה. אין לנו שום סיבה לרוץ לכלי הפלילי, אבל הכלי הפלילי חייב להיות על עבירות הליבה, על המהויות המקצועיות הכי בסיסיות שביסוד החוק הזה. אנחנו, אחרי השלמת החקיקה, נכין מדיניות אכיפה, כי בסוף יש לנו 3 כלים שאנחנו צריכים לקבוע מדיניות וגישה איך אנחנו פועלים לפיהם. כבר נאמר שיש פסיקה, שיש חוקים אחרים. אנחנו לא  נעשה מה שבא לנו, אנחנו לא יכולים לעשות מה שבא לנו. גם אם היינו יכולים לעשות מה שבא לנו, סעיף העונשין היה האחרון שהיינו הולכים אליו.
<איתי עצמון:>
אני מצטרף לדברים שאמרה עו"ד ראובני. צריך לזכור שהוכחה של עבירה פלילית אינה דומה להוכחה של הפרה מינהלית. ברגע שנעשה המעשה בהפרה מינהלית, לא משנה מה מודעות היסוד הנפשי, ניתן להטיל עיצום כספי, ניתן להטיל קנס, כלומר, אין דרישה למודעות נפשית כאשר מדברים על עיצומים כספיים. בדין הפלילי נדרשת, אלא אם כן נאמר אחרת, מודעות, כלומר, להוכיח שהאדם התכוון, שהוא היה מודע למעשיו, לנסיבות של מעשיו וכו'. אני חושב שזה קו ברור מאוד בין שני סוגי האכיפה, מעבר למדיניות האכיפה.
<יעקב פרי (יש עתיד):>
ובכל זאת, אני רוצה מדרגיות גם פה.
<דוד ביטן (הליכוד):>
אני לא סומך. אני אתן לך דוגמה. למרות שבתכנון ובנייה היו עבירות שהן עבירות של זוטי דברים, היועצים המשפטיים בכל העיריות עמדו על זה שצריך להגיש כתבי אישום. היינו צריכים לתקן, להכניס סעיף מיוחד בחוק תכנון ובנייה. אני לא מוכן שהכל יהיה בידי התביעה ושיקול הדעת שלה. בשביל זה אנחנו מחוקקים. אני אומר שצריך איזה שהן דרגות גם בשיקול הדעת. אני לא רוצה לסמוך על איזה אדם שיחליט מה לעשות. הוא יכול להגיד: אני רוצה שבעל רישיון שסירב לתת שירות יקבל כתב אישום. 
<איתי עצמון:>
תלוי בנסיבות.

<דוד ביטן (הליכוד):>
לא קשור לנסיבות. יש סעיפים שאומרים: את אלה נגיש מיד, את אלה לא נגיש מיד.  
<איתי עצמון:>
זה יכול ליצור דווקא כשלים.
<אביטל בגין:>
יכול להיות שהעובדה שפרק י"ד נדון לפני פרק י"ג יצרה אצלכם את התחושה הזאת. יש שני שלבים. האפשרות הפלילית במקום העיצומים הכספיים נעשתה כבר פה. זה 18 מתוך תשעים ומשהו הפרות. מתוך אלו נגזרו העבירות האלו. יש לך הרבה הרבה יותר הפרות. את שיקול הדעת שאתה מבקש לבטא פה לגבי ההחלטה מה ילך לאיזה מסלול, אי אפשר לעשות ברמת חקיקה. אתה לא יכול להגיד באיזה היקף של פגיעה אתה תלך לפה ולא לשם, האם זה נעשה ב-10 רכבים, ב-100 רכבים או ב-50 רכבים,  האם זה התמשך לאורך זמן, האם זה פעם שנייה או פעם ראשונה. יש המון שיקולים שבאים לידי ביטוי בנהלים. אני יכולה להעביר לוועדה נהלים של גופים אחרים שעשו את זה. 
<דוד ביטן (הליכוד):>
נהלים יכולים להשתנות לפי האדם שנמצא בראש המערכת.
<אביטל בגין:>
נהלים יכולים להשתנות, אבל נהלים שומרים על שוויון באכיפה. 

<דוד ביטן (הליכוד):>
אני לא יכול להתחרות עם המילה "שוויון".
<יעקב פרי (יש עתיד):>
איפה מתבטא שיקול הדעת? 

<דוד ביטן (הליכוד):>
אין פה שיקול דעת.

<חוה ראובני:>
בסוף מישהו צריך להגיש כתב אישום.

<אביטל בגין:>
אתה רואה את זה בנהלים, בהחלטה על הגשת כתבי אישום. אני מבינה את הצורך של ועדה לראות דברים שהיו בחקיקה ולא בנהלים, אבל אני מבינה את זה כשאתה צריך להילחם נגד אינטרס של משרד. פה אין למשרד אינטרס ללכת ולתקוף דרך ההליך הפלילי, בגלל שזה לא ברשותם, זה עובר לפרקליטות. הם לא שולטים בזה, הם לא שולטים בהליך, הם לא שולטים בתוצאה בבתי המשפט.
<איתי עצמון:>
זה לוקח גם הרבה זמן. 
<אביטל בגין:>
זה הרבה זמן. זה חקירה יותר מסובכת. 
<היו"ר איתן כבל:>
הגברת בגין, אתם לא הבנתם מה הרצון של חברי הכנסת. אנחנו לא חושבים שאתם טועים או מציגים איזה מצג. החשש הוא חשש אחד. אנחנו מודעים לכך שזה נשק יום הדין, אנחנו מודעים לכל מה שהצגתם פה. אתה אף פעם לא יודע איזה פרקליט יהיה, מה יהיה, מה לא יהיה, מי עומד בראש המערכת. כל מה שאנחנו מבקשים זה ליצור איזה באפר, איזה מנגנון שיודע להגיד מלכתחילה שזה נשק יום הדין. אני לא יודע אם זה דבר שאתה כותב אותו בחקיקה, אם אתה יכול לכתוב אותו בחקיקה. אנחנו רוצים בנקודה הזאת שתנוח דעתנו.
<דוד ביטן (הליכוד):>
יכול להיות שאי אפשר.

<אביטל בגין:>
אני מציעה שאני אעביר דרך הייעוץ המשפטי נהלים כדי שתבינו איך נראה נוהל כזה. 
<איתי עצמון:>
לוועדה, לא לייעוץ המשפטי.
<אביטל בגין:>
דרך הייעוץ המשפטי, כדי שתראו איך מופעל שיקול הדעת. 

<דוד ביטן (הליכוד):>
קשה לכתוב את זה בחוק.

<איתי עצמון:>
יש מקומות שיש התייחסות למדיניות האכיפה?  

<אביטל בגין:>
בהגנת הצרכן ובכל דיני העבודה כתוב שדרך המלך היא ללכת לעיצום כספי.
<היו"ר איתן כבל:>
למה פה אי אפשר?

<אביטל בגין:>
שילוב הנסיבות הזה לא מתאים. גם אי אפשר לבטא את הנסיבות באופן מלא בחקיקה ראשית. יש שם כמה ההפרה מתמשכת, כמה היא חוזרת, מה ההיקף שלה, מה ההיקף של הנזק.
<היו"ר איתן כבל:>
גם פה זה נכון. פה זה סוג של הגנת הצרכן, אלא אם כן נגרמת תאונה שאז ממילא זה עובר לנתיב אחר של התייחסות. 
<אביטל בגין:>
אני לא מתווכחת על זה שזה בהגנת הצרכן. אני אומרת שבהגנת הצרכן זה בנוהל, לא בחקיקה. 
<איתי עצמון:>
שאלתי אם יש התייחסות בחקיקה לנוהל.
<אביטל בגין:>
בחקיקה אין התייחסות.
<איתי עצמון:>
הנוהל מאושר על ידי משרד המשפטים?

<אביטל בגין:>
לא. 

<איתי עצמון:>
כל רשות קובעת לעצמה.

<אביטל בגין:>
כן. בפועל זה נעשה בשיתוף פעולה איתנו, אבל לא ברמה הפורמאלית.

<היו"ר איתן כבל:>
מי בעד סעיף 180(א)?
הצבעה

בעד – פה אחד
נגד –  אין
נמנעים – אין
סעיף 180(א) אושר
<חוה ראובני:>
(ב) אלה דינם מאסר שנתיים או קנס כאמור בסעיף 61(א)(4) לחוק העונשין – 

(1) מי שנתן שירות רכב בלא רישיון או שלא בהתאם לתנאי רישיון, 
בניגוד להוראות סעיף 3(א);

(2) מי שעסק במקצוע בענף הרכב בלא רישיון או שלא בהתאם לתנאי
רישיון, בניגוד להוראות סעיף 4(א);

(3) יבואן רכב מסחרי שהנחה, או שהתערב לגבי שימוש של מוסך 
במוצרי תעבורה שלא נרכשו ממנו, בניגוד להוראות סעיף 45(א);

(4) יבואן רכב מסחרי שהתערב או סיכל ייבוא רכב בידי יבואן רכב
מסחרי אחר או פעל לסיכול קבלת רישיון יבואן רכב מסחרי בידי 

אדם אחר, בניגוד להוראות סעיף 45(ב);


6) מי שמכר או שיווק רכב חדש והוא אינו משווק רכב, בניגוד 


להוראות סעיף 65;


7) בעל רישיון לסחר במוצרי תעבורה שסחר במוצר תעבורה שיובא


בניגוד להוראות לפי סעיף 93;


8) בעל רישיון לסחר במוצר תעבורה שסחר במוצר תעבורה שלא 


סומן בהתאם להוראות לפי סעיף 96(א). 
<היו"ר איתן כבל:>
אמרתם שמתוך עשרות, אם לא מעבר לכך, נבחרו 18 סעיפים שהם סעיפי הליבה. מה הרציונל, מה ההיגיון של זה?
<חוה ראובני:>
הרציונל היה המטרות העיקריות של החוק בדברים שהם לא פליליים במסגרת החקיקה הקיימת. יש דברים בתוך החוק הזה שמהווים עבירה פלילית לפי חוק העונשין, כמו קבלת דבר במרמה, עבירות לפי הגנת הצרכן. את אלה אנחנו לא קובעים פה. כאן אנחנו קובעים עבירות ספציפיות, ייחודיות למטרות של החוק הזה. 

בסעיף (ב), שזה כבר מדרג ענישה יותר חמור, מדובר בעבירות שדינן מאסר שנתיים או קנס של עד 226 אלף שקלים. (1) זה הסעיף של פעילות בעיסוק טעון רישיון בלי רישיון. אם אין לך עבירה פלילית על זה, לא עשית כלום בכל החוק. (1) היה על שירות לרכב, (2) על מקצועות בענף הרכב. הדברים האחרים זה בנושא של קידום.
<דוד ביטן (הליכוד):>
אני מתנגד לשנתיים. אני הייתי מעדיף שיהיה כתוב שנה. את אומרת שזה שנתיים או קנס. למה לא יכול להיות עונש מאסר וגם קנס?

<אביטל בגין:>
יכול להיום גם וגם.
<חוה ראובני:>
לא תמצא בכל החקיקה במדינת ישראל ו/או. 
<דוד ביטן (הליכוד):>
אם אני עושה מספר פעמים את העבירות שקשורות בסעיף 180(א)(4), אין סמכות לבית המשפט להטיל עלי מאסר, כי זה לא רשום ב-(ב). 

<אביטל בגין:>
ב-(א) אין מאסר.

<דוד ביטן (הליכוד):>
אם חזרתי על זה 8 פעמים, אני כל פעם אקבל קנס? 

<אביטל בגין:>
כל פעם תקבל קנס. זאת המשמעות של עונש מקסימום. 

<דוד ביטן (הליכוד):>
אני חושב שאם חזרתי על זה הרבה פעמים, צריך לתת לבית המשפט סמכות לקבוע עונש מאסר. 

<איתי עצמון:>
אני רוצה להפנות את חבר הכנסת ביטן לסעיף 36 לחוק העונשין, שקובע שאם נקבע בחוק מאסר בלבד או  נקבע מאסר או קנס לחלופין, רשאי בית המשפט להטיל מאסר או קנס או שניהם כאחד. ככל שנקבע בחוק מאסר חובה, לא יטיל בית המשפט קנס. 

<יעקב פרי (יש עתיד):>
איתי, תראו מה אתם אומרים. אתם אומרים שזה שעובר על סעיף קטן (4) יכול לעשות את זה כל חודש. 
<דוד ביטן (הליכוד):>
100 פעם.  

<היו"ר איתן כבל:>
אם הוא חוזר על אותה עבירה כל שנה, מה עשינו?
<דוד ביטן (הליכוד):>
אני מעוניין להפחית את עונש המאסר לשנה. אני חושב שלגבי מי שחוזר על העבירות האלו של סעיף 180(א)(1)-(10), בית המשפט יוסמך לתת לו גם עונש מאסר.
<אביטל בגין:>
הדבר הזה אומר שאתה רוצה לשנות את עונש המקסימום.  

<דוד ביטן (הליכוד):>
מפריעים לי הניסוחים של סעיפים (3) עד (8). 

<חוה ראובני:>
בסעיף 45 אסרת עליו לעשות את זה.
<דוד ביטן (הליכוד):>
ביבוא רכב זה לא רק הוא, זו יכולה להיות גם מדיניות של היצרן לא לאפשר. מה קורה במקרה הזה? הוא אשם בכל מקרה. אם בא יבואן מקביל למרצדס בגרמניה ומבקש לייבא רכב, כאשר היצרן מחליט שלא כי זאת המדיניות שלו, אז הוא צריך להוכיח.
<חוה ראובני:>
אנחנו לא קובעים את האיסורים, האיסורים כבר נקבעו.
<דוד ביטן (הליכוד):>
אני לא מדבר על האיסור, אלא על האישום הפלילי.
<חוה ראובני:>
אם זה היצרן, אז היבואן לא ביצע עבירה.

<דוד ביטן (הליכוד):>
מי אמר? איך את מוכיחה?

<חוה ראובני:>
התביעה צריכה להוכיח שהיבואן עשה, לא ההיפך.
<דוד ביטן (הליכוד):>
איך תוכיחו?

<דוד ביטן (הליכוד):>
יש חזקה שאם הוא לא מצליח לייבא - -

<חוה ראובני:>
אין חזקה כזאת.  

<רון מלכה:>
אני צריך להביא הוכחות. אם לא הצלחתי – אין אישום. 
<אבנר פלור:>
צריך להביא הוכחות.

<דוד ביטן (הליכוד):>
אם אי אפשר לייבא את המרצדסים האלה, אז יש הבנה, אפילו בתת המודע של החוקר, שהוא השפיע - -
<חוה ראובני:>
ההבנה לא מקימה תיק פלילי.

<היו"ר איתן כבל:>
בסוף הוא יצטרך לייבא רכב. כשעסקנו בסעיפים האלה, אחד הדברים המרכזיים שכל הזמן ניסו היבואנים להגיד זה "מה אתם רוצים מאיתנו, זה היצרן". 

<דוד ביטן (הליכוד):>
אני לא מתייחס לצד האזרחי.
<היו"ר איתן כבל:>
קיבלנו הסכמה של כל הנוגעים בדבר.
<דוד ביטן (הליכוד):>
זה אות מתה הדבר הזה. לכתוב סתם סעיפים שאין להם משמעות - חבל על הזמן.
<היו"ר איתן כבל:>
אני לא מסכים. אם היבואן לא ייבא רכב כזה, תמיד אתה יכול לפנות ליצרן ולברר איתו את העניין הזה.
<אבנר פלור:>
אם יוכח שהיבואן היה מעורב בתהליך - -
<יורם בונן:>
בפסקה (4), הסעיף שמטיל את האיסור המהותי, שולב היסוד של כדין. אנחנו מבקשים שגם כאן תהיה התאמה כך שהיישום יהיה, הענישה תהיה בגין התערבות שלא כדין. ככל שיהיה ייבוא שלא כדין, אנחנו נפנה למשרד התחבורה, אנחנו נודיע לכם, אנחנו נדרוש שתאכפו, אנחנו נלך לבג"ץ. זה יסכל את הייבוא. אם אתם מתכוונים לשלול את הגישה שלנו לפעולות שמותרות לנו כדין, אז אולי תגידו את זה עכשיו. אם לא, אנחנו מבקשים שהאיסור יהיה על התערבות שלא כדין.
<איתי עצמון:>
האיסור תואם לסעיף שאושר בוועדה.

<אביטל בגין:>
אין צורך להוסיף את המילים האלו. זה מפנה לסעיף פה. אל המונח "שלא כדין" מתייחסים בחוק העונשין. 

<דוד ביטן (הליכוד):>
אם זה כדין זו הגנה מבחינתך.

<יורם בונן:>
אם באמצעות פנייה למשרד התחבורה אני מסכל את הייבוא, האם עברתי עבירה פלילית?

<אביטל בגין:>
סעיף 45 אומר לך שאתה צריך לפעול שלא כדין.
<חוה ראובני:>
בלי להפר את 45 אתה לא נכנס לפסקה הזאת.
<היו"ר איתן כבל:>
חברים, אנחנו לא נחזור לדיון בסעיף המהותי. בכל השאלות שאנחנו מעלים כאן נגענו, התייחסנו. אנחנו פה, בחדרים אחרים כל הזמן מנסים להכפיל את הענישה. למה? כי הטענה היא שבתי המשפט מגרדים את התחתית של הענישה. אנחנו כל הזמן מנסים לייצר מצב שבו אנחנו רוצים להחמיר על הענישה. מה העניין? אנחנו כל הזמן רוצים שכולם יפעלו בתוך המסלול. מה חסר לי פה? חסרה לי כאן החזרה. אני מסכים איתך, דוד, בעניין הזה, שאם אפשר ניתן לו שנה, אבל אם הוא חזר על אותה עבירה פעם נוספת נכפיל לו. 
<אביטל בגין:>
הדבר כתוב בחוק העונשין, בחלק הכללי לגבי דרכי הענישה, בהבניית שיקול הדעת בענישה. המשמעות היא שהכנסת צריכה להעלות פה את עונש המקסימום. את ההבניה הזאת יש בחוק העונשין ביחס לכל העבירות. אני לא ביקשתי להחמיר. אם הוועדה רוצה שיהיו נסיבות שבהן העונש יהיה גבוה יותר, הדרך לעשות את זה היא לקבוע פה עונש מקסימום גבוה יותר.

<חוה ראובני:>
אני מבקשת לציין שרוב העבירות כאן הן עבירות של תאגידים. תאגידים לא יושבים בכלא ממילא. 

<דוד ביטן (הליכוד):>
לא נכון, את יכולה להאשים גם את המנהלים.

<אביטל בגין:>
המנהלים זה עבירת קנס. חובת הפיקוח של המנהל היא עבירת קנס.
<חוה ראובני:>
תקרא את 183 בהמשך.  

<דוד ביטן (הליכוד):>
למה פה לא? בתכנון ובנייה מאשימים את החברה ואת המנהל של החברה. מה ההבדל? 
<היו"ר איתן כבל:>
אני לא יודע מה זה חברה.

<חוה ראובני:>
יש כאן סעיף ספציפי של אחריות נושאי משרה.

<דוד ביטן (הליכוד):>
כל הנושאים הם באחריות נושאי משרה. בסעיף 183 אפשר להאשים את המנהל, לכן הוא יכול לשבת בכלא.
<איתי עצמון:>
העונש שלו הוא רק קנס, לא?

<דוד ביטן (הליכוד):>
אז מה עשיתם פה?  מי ישב בכלא? הכל זה חברות היום. רק המוסכניקים הקטנים ישבו בכלא, זה נראה לכם?
<רון מלכה:>
ואם זה רק נושאי משרה, מה יקרה? כל פעם יבחרו פקיד אחר שהוא ממילא לא נושא משרה, אין לו אחריות פלילית. 

<דוד ביטן (הליכוד):>
אני לא מסכים לזה. אם יש עבירה פלילית עם מאסר, גם מנהל התאגיד יעמוד לדין פלילי. מה זה הדבר הזה? רק המוסכניק הקטנצ'יק?
<אביטל בגין:>
אדם יכול להיות חייב בפלילים על מעשה שהוא עשה. המבנה התאגידי מאפשר לייחס לתאגיד עבירה גם כשהמנהל לא ידע ולא עשה אלא אורגן אחר עשה את זה. 

<דוד ביטן (הליכוד):>
למה בתכנון ובנייה מאשימים? כי החוק מאפשר את זה. אותו דבר פה.
<אביטל בגין:>
אני לא יודעת מה יש בתכנון ובנייה ולמה. פה צריך לכתוב את היבואן. מי שחייב פה בחובה הוא זה שיישא באחריות כאשר הוא מבצע את ההתנהגות. לתאגיד יש דרך יותר רחבה לייחס את ההתנהגות מאשר לנושא משרה, כי יכולים להיות כל מיני אורגנים שמבצעים את היסוד הנפשי והיסוד ההתנהגותי. 

<דוד ביטן (הליכוד):>
כשמגיעים למשרד המשפטים, הם תמיד עומדים על הרגליים האחוריות, הם לא רוצים לתקן כלום. אם תעמידו רק את התאגיד, זה רק עבירות קנס. מי שיעמוד לדין אלה האנשים הקטנים, המוסכניק הקטן. אני לא מסכים לדבר הזה בשום מקרה. אתם רוצים פתרון של הבעיה? תאפשרו להעמיד לדין את המנהל של סיטרואן. ברגע שהוא ידע שהוא יעמוד לדין והוא יקבל כתב אישום, מיד הוא ירוץ ויסדיר את כל העניינים.

<רון מלכה:>
ככה הוא ישלח שלוחים.

<היו"ר איתן כבל:>
בואו נקרא קודם את כל הסעיפים, אחר כך נראה איך סוגרים את המעגל.

<חוה ראובני:>
עבירה נמשכת
181.
נעברה עבירה כאמור בסעיף 180 ועושה העבירה המשיך בביצוע העבירה, דינו



- נוסף על כל עונש אחר, קנס נוסף בשיעור חמישה אחוזים מגובה הקנס הקבוע


לאותה עבירה, לכל יום שבו נמשכת העבירה.

עבירה בידי
182.
נעברה עבירה כאמור בסעיף 180 בידי תאגיד, דינו – קנס פי שלושה מהקנס 

תאגיד


שנקבע לעבירה.
אחריות נושא 
183.
(א) נושא משרה בתאגיד חייב לפקח ולעדות כל שניתן למניעת עבירות כאמור

משרה בתאגיד

בסעיף 180 בידי התאגיד או בידי עובד מעובדיו, המפר הוראה זו, דינו - 



מחצית הקנס הקבוע לאותה עבירה כאמור בסעיף 180.


(ב) נעברה עבירה כאמור בסעיף 180 בידי תאגיד או בידי עובד מעובדיו, 



חזקה היא כי נושא משרה בתאגיד הפר את חובתו לפי סעיף קטן (א), אלא



אם כן הוכיח כי עשה כל שניתן כדי למלא את חובתו.



(ג) בסעיף זה, "נושא משרה בתאגיד" – מנהל פעיל בתאגיד, שותף, למעט



שותף מוגבל, או בעל תפקיד אחר בתאגיד האחראי מטעם התאגיד על 



התחום שבו נעברה העבירה.

המבנה הוא שיש את האחריות על העבירה. עכשיו אנחנו מנסים להתמודד עם כמה מצבים נוספים. אחד, כאשר זאת עבירה נמשכת, לא מעשה שהיה ונסתיים, אלא שבאופן מתמשך מתבצעת פעילות לא חוקית. הדוגמה הכי נוחה זה מי שנותן שירות רכב בלי רישיון. הוא עושה את זה לאורך זמן. זה לא שיום אחד הוא עשה פעולה אחת, אלא מנהל עסק עשה לאורך זמן. על עבירה של כל יום נוסף - 5% מהקנס. אם מדובר בעבירה בידי התאגיד, ומכיוון שאי אפשר להטיל עונש מאסר על התאגיד, מעלים את הקנס לגובה פי 3. אותו מבנה של פי 3 או פי סכומים אחרים לתאגיד קיים בנזקי זיהום אוויר. בשמן זה פי 4, בחוק אוויר נקי זה פי 6, בחוק הגנת הצרכן זה כפל. זה מודל קיים בחקיקה. 
משפט אחרון לגבי אחריות נושא משרה. יש הגדרה מי הם נושאי משרה. הם צריכים לפעול כדי למנוע. אם הם לא פועלים כדי למנוע עבירות, הם נושאים באחריות.
<דוד ביטן (הליכוד):>
נניח שאדם עבר עבירה. עד שבית המשפט גמר לדון בעניינו כבר עברו שנתיים. בית המשפט מוסמך לתת לו 5% ליום?

<אביטל בגין:>
אם אחרי שהוגש נגדו כתב אישום הוא ממשיך להפר את החוק - אפשר.

<היו"ר איתן כבל:>
זה ברור.

<דוד ביטן (הליכוד):>
הקנס גבוה מידי. 5% ליום זה גבוה.
<היו"ר איתן כבל:>
למה? זה לא נכון. 

<דוד ביטן (הליכוד):>
אתה יודע מה זה 5%?

<היו"ר איתן כבל:>
אם הוא ביצע עבירה אז באו ותבעו אותו. אם הוא הפסיק, זה עד אותו זמן. אם הוא המשיך ופעל, אני הייתי מעלה את זה ל-10%. בזה אין בעיה.
<דוד ביטן (הליכוד):>
נניח שבעל מוסך סירב לתת שירות בניגוד להוראת סעיף 15. הוא בא אליו ב-1.4 והוא סירב לתת לו שירות. הוא הגיש תלונה למשרד התחבורה.
<אביטל בגין:>
זאת לא התנהגות שיכולה להיות נמשכת, זאת התנהגות נקודתית. עבירה נמשכת צריכה להיצמד להתנהגות שיכולה להימשך, כמו למשל פעולה ללא רישיון. יש הבדל בין מי שפעל ללא רישיון במשך חודש, לבין מי שפעל ללא רישיון שנתיים. 
<דוד ביטן (הליכוד):>
רק על זה את מדברת?

<אביטל בגין:>
לא. יכולות להיות עוד התנהגויות.
<דוד ביטן (הליכוד):>
תציינו איזה.

<חוה ראובני:>
עבירה חוזרת זה דבר אחד, עבירה נמשכת זה דבר אחר. עבירה חוזרת זה משהו שהוא עושה באופן חוזר ונשנה. היום הוא מסרב לתת שירות לג'ינג'ים, מחר הוא מסרב לתת שירות למי שיש לו עיניים ירוקות. עבירה נמשכת זה מי שאין לו רישיון.
<דוד ביטן (הליכוד):>
רישיון ממשרד התחבורה או רישיון עסק?

<חוה ראובני:>
רישיון לפעולות - -
<דוד ביטן (הליכוד):>
הוא לא יכול לקבל את הרישיון שלכם בלי רישיון עסק, נכון? 

<חוה ראובני:>
אנחנו לא אוכפים רישיונות עסק. 

<דוד ביטן (הליכוד):>
זאת אומרת, הוא יכול לקבל מכם רישיון בלי רישיון עסק?

<היו"ר איתן כבל:>
לא. 

<חוה ראובני:>
מה שטעון רישיון עסק - - 

<דוד ביטן (הליכוד):>
אז כולם בהפרה. תעמידי את כולם ישר לדין?  

<היו"ר איתן כבל:>
הוא לא תובע אותו על רישיון עסק. 

<דוד ביטן (הליכוד):>
ה-5% ביום זה בעייתי. זאת עבירה נמשכת.
<אביטל בגין:>
הוא מקבל רישיון על תנאי ממשרד התחבורה.

<היו"ר איתן כבל:>
5% זה על עבירה כזאת או אחרת שהיא במסגרת החוק אליו אנחנו מתייחסים.  

<דוד ביטן (הליכוד):>
אתה לא יכול לקבל רישיון ממשרד התחבורה בלי רישיון עסק. אני לא מסתכל על היבואן שעל מנת לייבא משהו הוא חייב את הרישיון קומפלט, ואני לא מסתכל על מוסך גדול. ניקח את האדם הקטן, את הפנצ'ר מאכר. כדי לקבל את הרישיון לוקח לפעמים שנה וחצי. הוא לא יכול בגלל זה לקבל את הרישיון ממשרד התחבורה, נכון? 

<אבנר פלור:>
הוא מקבל על תנאי. 
<דוד ביטן (הליכוד):>
שמה?

<אבנר פלור:>
הוא יכול להתחיל לעבוד עד מועד מסוים שבו הוא אמור להראות לנו את רישיון העסק.

<דוד ביטן (הליכוד):>
כמה זמן? 

<היו"ר איתן כבל:>
דוד, זו לא הבעיה בחוק הזה וגם לא בחוק האחר.

<חוה ראובני:>
אלה דברים שקיימים בהרבה דברי חקיקה אחרים – חוק אוויר נקי, חוק הגנת הצרכן. אלה מודלים קיימים.
<דוד ביטן (הליכוד):>
יותר מדי קנסות ועבירות יש פה.
<היו"ר איתן כבל:>
אני השתכנעתי. זה בסדר גמור, שיעמדו בחוק.

<אבנר פלור:>
החוק הזה הוא חוק מאוד מאוד מורכב, הוא לא פשוט. אנחנו פתחנו את השוק בתחום הייבוא, בתחום מוצרי תעבורה. מצד אחד, אנחנו פותחים, אנחנו סומכים על היבואן, אם זה יבואן מוצר התעבורה, אם זה יבואן הרכב וכו' וכו'. מצד שני, אנחנו צריכים להחמיר בענישה. אתה לא יכול להקל ולהקל בלי להחמיר בענישה. זה השיניים שלנו.
<היו"ר איתן כבל:>
הנחת העבודה שלי שביציאה לדרך יהיו לא מעט בעיות. 

<דוד ביטן (הליכוד):>
אני הולך לעניינים העקרוניים שאמרתי. אחד, להקטין את המאסר לשנה, ושניים, עבירה של נושאי משרה צריכה להיות גם עבירה פלילית. 

<אבנר פלור:>
אתה מוכן לתת ככה גם למוסך בלתי מורשה? איך תתייחס אליו?

<אביטל בגין:>
אני יכולה להגיד מה הסטנדרט בחקיקה של עבירות ללא רישיון. חוק רישוי עסקים זה עונש מקסימום של שנה וחצי. החקיקה נעה בין שנה ל-3 שנים, כשהרוב באזור של שנה וחצי, שנתיים ולמעלה מזה. עכשיו עבר חוק המדבירים עם שנה וחצי. החלטת הוועדה היא בטווח הזה. אנחנו לא נתנגד אם תערכו שינוי בתחום הזה.
<היו"ר איתן כבל:>
אני לא מסכים עם חברי בעניין הזה, כי אני בטוח שאף אחד לא יעמוד בשנתיים. הסטטיסטיקות מוכיחות את זה כמעט  מידי יום בבית הזה. ברגע שנקודת ההתייחסות היא שנתיים, אז לפחות אתה אומר שאולי הוא יטיל שנתיים. ברגע שנקודת ההתייחסות היא שנה, אתה נותן לשופט נקודת פתיחה או נקודת התייחסות אחרת. אני מקווה שהשופט יעשה דין ויעשה צדק. יש סטנדרט בחקיקה. 
<דוד ביטן (הליכוד):>
איזה סטנדרט?
<היו"ר איתן כבל:>
הסטנדרט שהיא ציינה עכשיו.
<דוד ביטן (הליכוד):>
אתם לא מקבלים את הסטנדרט. 
<היו"ר איתן כבל:>
הוא נדון בבית הזה. 

<אביטל בגין:>
אני אומרת מה נקבע בכנסת במהלך 10 השנים האחרונות. 

<זאב פרידמן:>
אדוני היושב-ראש, אני ממליץ לך להסתכל על חוק הגנת הצרכן שנקבע בו עונש מאסר של שנה יחד עם קנס או בנפרד מקנס, וכמה פעמים בכלל ניתן כזה עונש. אנחנו מדברים על חוק ותיק מאוד. אני חושב שפעם אחת נקבע עונש מאסר, שגם הוא אחר כך הומר לקנס.
<אביטל בגין:>
לכן יש עיצומים כספיים.

<רונן לוי:>
אני בתחושה לא טובה מזה שהם הצליחו להבריח את כל נושא השמאים והביטוח.

<היו"ר איתן כבל:>
עוד לא הגענו לזה. 

<רונן לוי:>
הגענו. זה לא בדיני העונשין.

<היו"ר איתן כבל:>
הוא צודק?

<רונן לוי:>
על מי שמשפיע על שמאי אין עבירה.

<אביטל בגין:>
אנחנו מתנגדים לעבירה של השפעה בלתי הוגנת.
<היו"ר איתן כבל:>
אני מודיע לכם, לא יהיה חוק אם לא ניתן מענה לזה. אני אומר לכם את זה בצורה הכי ברורה. אם זה לא יהיה, כל החוק הזה נכה לגמרי. אם אנחנו לא מצליחים לשבור את התהליך הזה, אני לא מקבל שום דבר. אל תספרו לי סיפורים שאתם פותחים פה משהו. אני נלחם נגד התופעה הזאת כבר שנים.
<דוד ביטן (הליכוד):>
מה זו "השפעה"? קשה מאוד להגדיר.

<היו"ר איתן כבל:>
שהוא כותב לו, כמו שהוא הראה לך.
<רונן לוי:>
הוא מסכל יבואן.
<היו"ר איתן כבל:>
זה לא שאחר כך אתה בא ואומר לו: שמע, אח שלי, יש לי סחורה יותר טובה במחסן, תיקח אותה, לא ראיתי. הוא כותב לו בצורה מפורשת. קרב שלם היה בעניין הזה.
<רונן לוי:>
אני רוצה להביע את המחאה על זה שמשרד המשפטים מביא את הנוסחים – זה למרות שישבנו ודיברנו על זה - בלי זה. זה לא עולה כאן לדיון עם חברי הכנסת, למרות שזה עלה כבר בחוקים לפני כן. את כל נושא הביטוח השמטתם. זה פשוט לא מגיע לכאן לדיון. חברי הכנסת עושים את החקיקה, כאשר כל תחום הביטוח שמשפיע על המוסכים, שזה תחום רחב מאוד שמשפיע על הבטיחות בדרכים, פתאום נעלם. דוחים עוד פעם ועוד פעם את השמאים. אני אומר לך שאני מקבל פה אס אם אסים מהחברים שלי: אנחנו מוחים, בין אם אנחנו לא בהסדר, על כך שלא נותנים לנו לעבוד, ובין אם אנחנו בהסדר, על כך שלא נותנים לנו להתפרנס ומכריחים אותנו להכניס חלקים. איכשהו זה נעלם מפה לחלוטין. את אמרת שאתם נגד. שיעלה כאן לדיון.
<אביטל בגין:>
אני אשמח להרחיב על מה אני נגד.

<זאב פרידמן:>
אדוני היושב-ראש, אני אהיה לפה לאותם אנשים שלא נמצאים כאן, וזה השמאים. חלק מהפעילות הזאת זה לא באשמת השמאים בהכרח, משום שהשמאים האלה נלחצים מהצד השני. באים ואומרים להם: חבר'ה, אם אתם מוציאים את השומות שלכם בצורה כזאת, אנחנו נוציא אתכם מהרשימה, או שמכתיבים להם כל מיני דברים.

<היו"ר איתן כבל:>
מוכר לי מעניינים אחרים.

<זאב פרידמן:>
הטענה הבסיסית שאומרת שמותר להתווכח ולהשפיע על שיקול הדעת בוויכוח לגיטימי זה טוב ויפה, אבל זה מבזה את המקצוע הזה. כשאומרים השמאים שעשרות של שומות משתנות זה אומר משהו על השומות, זה אומר שהשומות האלו לא שוות שום דבר. מכיוון שאני מאמין שהשומות הן שומות טובות והם מושפעים לשנות אותן מהעמדה שלהם, אני חושב שהדרך היא – זה כמו שאנחנו סומכים על רופא כיוון שהוא איש מקצוע מורשה - לדאוג שחוות הדעת שלהם תהיה חוות דעת שלא מושפעת. כשם שבעלי מוסך הם אנשים שאנחנו רוצים לסמוך עליהם כי הם אנשים מורשים ולמדו את המקצוע שלהם, כך אנחנו רוצים לסמוך על השמאים שיפעלו לפי מיטב הבנתם.
<דוד ביטן (הליכוד):>
הוא מושפע והמוסמך שנותן הצעת מחיר לא מושפע?
<זאב פרידמן:>
חבר הכנסת ביטן, ישנם פסקי דין, גם בערכאות נמוכות יותר וגם בבית המשפט העליון. היו מקרים – אני לא שמעתי, זה הכל לכאורה - שבהם מתקשר פקיד בחברת ביטוח ואומר לשמאי: תשנה את השומה שלך, תכניס חלקים שאני מכתיב לך, תעשה את זה באופן זול יותר.  

<דוד ביטן (הליכוד):>
השמאי כותב מה שהוא כותב, ואז בא הפקיד בחברת הביטוח ואומר: תשמע, אתה כתבת שהעלות הזאת היא 8000 שקל, אבל יש לי שמאויות אחרות מלפני חודשיים או שלושה שעלו כ-4000 שקל. אני לא יכול לדבר איתו על זה? זה נקרא השפעה בלי הוגנת? יש גבול לאן הולכים עם ההשפעה הבלתי הוגנת. 

<לאה ורון:>
אמרנו שפרק י"א לא יידון היום.

<רונן לוי:>
באכיפה זה לא נמצא, בעונשין זה לא נמצא.
<היו"ר איתן כבל:>
אני מבקש לדיון הבא לבוא עם הצעות קונקרטיות להתמודדות עם העניין הזה. 

<דוד ביטן (הליכוד):>
בכל הסעיפים האלה?

<אבנר פלור:>
זה נמצא בפרק השמאים.

<היו"ר איתן כבל:>

ראיתי. אני אומר את עמדתי גם כיושב-ראש הוועדה. אין מצב שאנחנו נאפשר טיפול דרדלה באחד החוליים הכי גדולים, לשיטתי, כמי שמלווה את העניין הזה הרבה מאוד שנים, שבו יש הכתבה למוסך על מנת שהמחיר יהיה נמוך יותר להשתמש בחלפים מסוג כזה או אחר. אינני מדבר על מצב שבו יש תחרות בשוק, שיש מאן דהוא שבדק את הכל. זה לא שהוא נתן לו את זה כי הוא רצה לתת לו, אלא הוא נתן לו את זה תוך כדי תנועה.
<דוד ביטן (הליכוד):>
איך זה הולך במציאות? המחירים כשזה מכוסה על ידי הביטוח הם פי שניים מהמחיר שהאדם משלם באופן פרטי. על מה אתם מדברים? תראה את הסכומים כשמדובר בתיקון על ידי המוסך עם הכיסוי של הביטוח, לעומת מצב שאני הולך באופן פרטי. אתה יודע איזה הבדלים יש? ההשפעה היא הפוכה, צריך להעלות את המחיר, לא להוריד את המחיר.
<אבנר פלור:>
היות וחבר הכנסת ביטן רוצה פחות משנתיים, ואמרו לי פה חבריי שברישוי עסקים לוקחים שנה וחצי, אז אפשר להוריד לשנה וחצי. 
<היו"ר איתן כבל:>
אין לי בעיה. לא שאני משתגע על זה. אני לא ממציא את הגלגל מחדש. 

<דוד ביטן (הליכוד):>
אל תכתוב כלום, תשאיר את זה לבתי המשפט. מה הם אומרים לנו? יש רף ענישה בבית המשפט. כתבו אותו בחוק. 

<היו"ר איתן כבל:>
ההיפך.
<הדוד ביטן (הליכוד):>
אני אומר לכם שבעניין הזה הרף של בית המשפט יהיה הרבה יותר גבוה.
<היו"ר איתן כבל:>
ההיפך. אני לא מסכים איתך.
<אבנר פלור:>
להיפך, היא הביאה כמה דוגמאות שזה פחות.
<היו"ר איתן כבל:>
תראה לי פעם אחת שבית המשפט הודיע: חברים יקרים, אני מתנצל, הייתי רוצה שיהיה עונש יותר כבד. נדיר. היו כמה מקרים שבית המשפט אמר שאילו הייתה עומדת בפניו האפשרות - -  

<דוד ביטן (הליכוד):>
בתי המשפט נוטים היום יותר ויותר בעבירות צרכניות או רישוי עסקים לתת עונשים הרבה יותר כבדים, כי הם טוענים שזאת מכת מדינה. אתה רואה את זה בפיצול דירות.
<היו"ר איתן כבל:>
אבל לא פלילי.
<דוד ביטן (הליכוד):>
פעם הקנס היה 10 אלפים שקל או 2000 שקל, היום הקנס הוא פי 2 ממה שהאדם הרוויח על פיצול הדירה. יש מדיניות כזאת, יש הרחבה של העניין. אנחנו צריכים להגביל טיפה את המקסימום.
<היו"ר איתן כבל:>
אוקי, שנה וחצי. 

<דוד ביטן (הליכוד):>
רק בגלל שאנחנו שניים, אני הולך איתך בעניין.

<יורם בונן:>
אני לא מבין מה הייתה עמדת הוועדה קודם. הבקשה שלנו, אדוני - אני לא יודע אם הצביעו או לא הצביעו – שיתווסף סעיף, כמו שיש בחוק ניירות ערך ששם יש גם אכיפה פלילית וגם אכיפה מינהלית, שיקבע את הקריטריונים מתי הולכים להליך פלילי. זה מודל שקיים בחקיקה.
<אביטל בגין:>
אני אציג לכם את הנהלים שקיימים בחקיקה.

<היו"ר איתן כבל:>
המסמך של הנהלים יימסר לוועדה כדי שנפיץ אותו. אני מבקש התייחסות רחבה לדברים שלנו, אני לא פותח את זה עכשיו. אם יש דבר כזה שאפשר לעשות לו השתה לחוק הזה, אנחנו נפתח את זה ונעלה את זה.
<אביטל בגין:>
אני אבדוק.

<דוד ביטן (הליכוד):>
לגבי בעל או נושא משרה, אני מבקש שיהיה מחצית מהעונש, לא מהקנס. אני רוצה עונש שיהיה עונש מאסר.
<איתי עצמון:>
אני חושב שזה מודל מאוד חריג.

<דוד ביטן (הליכוד):>
אני בעד שנוריד את השנים, אבל ניתן עונש מאסר. 

<איתי עצמון:>
עבירה של נושאי משרה בתאגיד היא עבירה עצמאית, היא עבירה של הפרת חובות פיקוח. זה לא המעשה עצמו, זאת עבירה נגזרת, לכן העונש שלה הוא עונש קל יותר. הוא בדרך כלל לא נקבע כעונש מאסר.
<רון מלכה:>
אם לא יהיה עונש מאסר אישי לנושאי משרה ויבואנים, הם ידרסו אותנו.  

<היו"ר איתן כבל:>
אני מבין את מה שאומר פה חברי דוד. הוא אומר שהמוסכניק הוא הש.ג. 
<דוד ביטן (הליכוד):>
אם אתה מחיל עבירה פלילית על המנהל, הוא בסופו של דבר ידאג שלא יהיו עבירות.
<אביטל בגין:>
אתה צריך לראות מה העבירה פלילית שאתה מייחס לו.
<דוד ביטן (הליכוד):>
 אם אני מנהל את החברה ולא עשיתי כלום, לא עמדתי בסעיף הזה. זה לא רק פיקוח, זה לעשות ככל הניתן למניעת העבירה.
<איתי עצמון:>
תקרא את סעיף קטן (ב).

<דוד ביטן (הליכוד):>
"ככל הניתן" זה לא למכור איזה שהוא מספר. שיהיה מחצית מהעונש.
<איתי עצמון:>
בחקיקה העדכנית לא נהוג להטיל - - 
<היו"ר איתן כבל:>
אני מבקש מגברתי שתיתן לנו תשובה אם זה מתאפשר. 
<דוד ביטן (הליכוד):>
מה זה "לא נהוג"?

<איתי עצמון:>
בחקיקה בכלל לא נהוג לעשות את זה.

<היו"ר איתן כבל:>
אנחנו מצביעים על סעיפים 180-183, כאשר בסעיף 180(ב) הורדנו את המקסימום לשנה וחצי במקום שנתיים. אמרתי לגברת בגין לתת לי מסמך וגם לבדוק בחוק ניירות ערך אם אפשר לעשות העתקה. 

<דוד ביטן (הליכוד):>
אם זה המצב, נעשה רביזיה.
<היו"ר איתן כבל:>
נעשה רביזיה. לגבי נושאי משרה בתאגיד, לגבי השתת העונש, אני רוצה שתחזירי אלי עם תפישה יותר מגובשת. אם צריך, נפתח את זה.
<דוד ביטן (הליכוד):>
מה זה "אם צריך"? מה היא צריכה להגיד פה? 

<חוה ראובני:>
אני רוצה לציין ש-180(ב)(5) לא הוקרא, הוא לא נמצא בתוך ההצבעה.

<איתי עצמון:>
לא מצביעים על סעיף 180(ב)(5), כיוון שסעיף 52 עוד לא אושר.

<דוד ביטן (הליכוד):>
איתן, אם בחוק כתוב הנושא של המדרג, אז נעשה רביזיה. לגבי 183, אין פה עניין שצריך לקבל ממנה נתונים. או שמחליטים כך, או שמחליטים כך. 

<היו"ר איתן כבל:>
אם צריך אני אעשה רביזיה ואפתח את זה.

<דוד ביטן (הליכוד):>
על מה רביזיה? 

<היו"ר איתן כבל:>
על העניין אם מקובל ואיך עושים. יש הבדל בין מצב שאנחנו עוברים סעיף סעיף ומתקינים חוק מא' עד ת', לבין זה שיש בנושא העונשין תפישה שכוללת את החוק הישראלי. היא תפישה רוחבית. אם כל אחד יעשה בנושא העונשין דין לעצמו בהתאם לחברי הכנסת שהיו באותו יום בדיון - - ועדת החוקה עוסקת בהבניית שיקול הדעת השיפוטי.  

<דוד ביטן (הליכוד):>
איפה יש שיקול דעת שיפוטי?
<היו"ר איתן כבל:>
ועוד איך יש.

<דוד ביטן (הליכוד):>
יש פה עניין של אחריות. שיקול דעת שיפוטי לא קיים בעניין הזה. השאלה מה אנחנו מטילים  בחוק הזה. לפי הסעיף הזה מה שאני מטיל זה מחצית מהקנס, נכון?

<אביטל בגין:>
כן.

<דוד ביטן (הליכוד):>
אני אומר שבעבירות מהסוג הזה, אם אנחנו רוצים למנוע אותן, ואנחנו מדברים על זה - -יש המון בעיות בין היבואן הראשי ליבואן המקביל.

<היו"ר איתן כבל:>
יהיו.

<דוד ביטן (הליכוד):>
אם בעניין הזה אתה רוצה ליצור הרתעה, אתה צריך לדאוג שנושא המשרה יוכל לקבל עונש מאסר בפועל.

<אביטל בגין:>
עדיין יש פה חשיבות - -

<דוד ביטן (הליכוד):>
ולכן זה לא משנה מה המדיניות המקובלת. זה לא משנה לי. זה עניין של מדיניות.

<היו"ר איתן כבל:>
אני מודיע לכם, עד שהחוק הזה יקבל פנים אנחנו נעבור 7 מדורי גיהינום. על כל סעיף כזה יושבים כבר ברגעים אלה עורכי דין – אני אומר את זה קצת בלשון של הגזמה - ומנסים לראות. את חושבת שמישהו התכוון להגיד: אוקי, ועדת הכלכלה אישרה? בוודאי שינסו לעשות את המוות בעניין הזה. 

<דוד ביטן (הליכוד):>
איתן, בוא נתקן כפי שאני אומר, כאשר אם תהיה בעיה נעשה רביזיה. 
<אביטל בגין:>
מה שאמר אדוני נכון בחוק הטיס, בפקודת הרוקחים, בחוק המזון, בחוק הגנת הצרכן, בכל החוקים האלה שבהם יש את ההוראה. יש פה היבט רוחבי, כי ההתנהגות שאתה מטיל עליה פה את הענישה היא לגבי חובת הפיקוח. לגבי חובת הפיקוח, היחס של מה נושא המשרה צריך לעשות בתאגיד היא שאלה שנכונה לכל מגוון התאגידים. 

<היו"ר איתן כבל:>
איפה הבעיה? גם לי קשה לצאת חוצץ נגד התהליך הזה, אבל דוד צודק בעניין הזה שבעניינים כאלה צריך להשית עונשים שהם עונשי מאסר. נדיר שראשי מערכות הועמדו לדין. זה קרה רק  כשהיה משבר ומדינה שלמה על רגליה. מה יקרה? הפקידות הזוטרה עלולה למצוא את עצמה, במקרה הגרוע מבחינתה - -  מה שאומר דוד זה שאנחנו צריכים לייצר את המדרג הזה שבו יש עבירות שיודע מנהל התאגיד או הבכיר שמקבל את ההחלטות שהוא יוכל לחטוף בעצמו. זה העניין.  אנחנו נצביע על הדברים כמו שהם. לדיון הבא אני רוצה הצעה ברוח הדברים שלי ושל דוד.  מי בעד סעיפים 180-183, פרט לסעיף 180(ב)(5), עם התיקונים?
הצבעה

בעד – פה אחד 

נגד –  אין
נמנעים –  אין
סעיפים 180-183, פרט לסעיף 180(ב)(5), אושרו
<אבנר פלור:>
ב-6א, אדוני היושב-ראש, ביקשת מאיתנו לבחון מחדש את כל הנושא של התקפות של הרישיונות, אז הצענו הצעה שכוללת את כל התקופות. 
<חוה ראובני:>
אנחנו נותנים כאן סעיף כללי שמדבר על תקופות תוקף לרישיונות, כאשר בעיקרון הוא אומר שרוב הרישיונות לפי החוק יהיו ל-6 שנים, כאשר כמה אחדים יהיו קצת אחרת. זה סעיף מסגרת שישתלב לתוך פרק ב', לא בנפרד לכל רישיון את התקופה שלו.  

<חוה ראובני:>
תקופת תוקף

6א.
(א) המנהל ייתן רישיונות לפי חוק זה לתקופה של שש שנים.

רישיונות ואישורים



(ב) על אף האמור בסעיף קטן (א), רישיון  יבואן רכב זעיר יינתן 



לתקופה של שנתיים, והרישיונות והאישורים המפורטים להלן –



לתקופה שעד ליום 31 בדצמבר של השנה שבה ניתנו:

(1) אישור לייצור דגם רכב לפי סימן ב' לפרק ג';
(2) רישיון ייבוא רכב לפי סעיף 28 ורישיון לייבוא מכונה
ניידת לפי סעיף 30;

(3) אישור לייצור דגם של מוצר תעבורה לפי סימן ב' לפרק
ז'.




(ג) על אף האמור בסעיפים קטנים (א) ו-(ב), תקופת תוקפו של רישיון




או אישור לא תעלה על תקופת תוקפם של מסמכים שהם תנאי




לנתינתו לפי חוק זה.

<איתי עצמון:>
כלומר, אם החוזה של יבואן רכב ישיר עם איזה שהוא גורם הוא ל-3 שנים, אז תקופת הרישיון שלו תהיה ל-3 שנים ולא ל-6 שנים. 

<חוה ראובני:>
נכון. אי אפשר שהרישיון יימשך מעבר לתוקף המסמכים.
<אבנר פלור:>
האחריות מוטלת על אותם בעלי רישיון לבדוק ולוודא שהמסמכים שלהם בתוקף. אם יש שינוי כזה או אחר, הם אמורים להודיע לרשות.
<היו"ר איתן כבל:>
פה ברור שהאחריות נתונה לפתחו של כל אחד ואחד מהגופים. הוא לא יכול להגיד: לא שמתי לב, שתו לי , אכלו לי. החובה היא שאתה עוסק בעסק מספיק חשוב וגדול כדי שתבחן את הדברים. 

<חוה ראובני:>
תסתכל איזה תאריך כתוב על הרישיון שלך, אל תצא מתוך הנחה שהוא ל-6 שנים.

<היו"ר איתן כבל:>
בדיוק. זה כמו שאם פג תוקף הרישיון שלך, לא הודעת או הלכת לבצע את זה, אתה לא יכול להאשים את הרשויות בעניין.
<איתי עצמון:>
אם תוך כדי תקופת הרישיון יבואן רכב ישיר או כל יבואן אחר מחדש את תקופת התוקף של אותו מסמך, הוא לא יידרש להגיש בקשה חדשה לרישיון ולשלם את האגרה.
<חוה ראובני:>
אם מדובר רק באותו מסמך שהוא קיבל רישיון ל-3 שנים כאשר בכל שאר התנאים הוא עומד באופן מלא, הוא יראה שהוא האריך את המסמך ויאריכו לו את הרישיון, כי התנאים האחרים כבר התקיימו בו.
<היו"ר איתן כבל:>
מה שצריך לעשות זה שיהיה מסמך שאומר שלא חל שום שינוי מהתוקף. יש כאן אחריות פלילית אם הוא משקר או אם הוא עובד בלי רישיון. במקום שיתחיל לבדוק, יבדקו לו ועוד פעם יטרטרו אותו, יהיה מסמך שבו הוא אומר: על מנת לקבל את ה-3 השנים, אני מצהיר שלא השתנה כלום במצבי. ככה צריך להיות.
<איתי עצמון:>
יכול להיות שצריך לעגן את זה בנוסח. 
<יורם בונן:>
נדמה לי שאיתי כיוון למקום שזה לא יהיה ממש אקט של הארכת תוקף הרישיון. אולי אפשר להוסיף בסוף הסעיף את המילים "אלא אם הוארך תוקפם קודם לפקיעתם". 

<איתי עצמון:>
זה פחות או יותר ברוח שאני חשבתי.

<אבנר פלור:>
לא באופן אוטומטי. אנחנו נבדוק, נוודא, כי יש דברים שאנחנו צריכים לבדוק, אם זה שיקולי תחרותיות, כל מיני שיקולים. 

<היו"ר איתן כבל:>
זה ברור. אני לא רוצה שנתחיל לייצר פה מנגנוני בירוקרטיה בלתי נגמרים. חייב שיהיה איזה באפר.
<חוה ראובני:>
הרעיון של הארכה אוטומטית לא נראה לי כי אז ייווצר פער. 

<היו"ר איתן כבל:>
לא אמרתי. 

<חוה ראובני:>
זה מה שמשתמע מהנוסח שהוא הציע.

<היו"ר איתן כבל:>
אמרתי שחייב שיהיה איזה באפר שיודע לבוא ולהגיד.

<חוה ראובני:>
אני מסכימה, מצוין, רק אני חושבת שהנוסח שהוצע פה לא אומר את זה.
<איתי עצמון:>
יש לי רעיון קצת אחר. אני מציע לכתוב שאם פקע תוקף המסמך, אחד או יותר, לפני תום תקופת הרישיון ובעל הרישיון הודיע על כך למנהל, יראו זאת כהארכת תוקף, לא כבקשה חדשה לרישיון, אם המסמכים אושרו להנחת דעתו של המנהל, כי אחרת ייווצר מצב שהרישיון פג תוקפו והוא יידרש להגיש בקשה חדשה לרישיון, על כל המשתמע מכך. 
<חוה ראובני:>
אולי אפשר לומר את זה פשוט יותר, שהוארך תוקפו של מסמך כאמור בטרם פקע הרישיון.
<איתי עצמון:>
אבל יכול להיות שלא הוארך תוקפו, יכול להיות שזה התקשרות עם גורם אחר. יכול לקרות מצב כזה.
<יורם בונן:>
נדמה לי שמה שמעירה עורכת דין ראובני מכוון לרוב המכריע של המקרים.
<איתי עצמון:>
לרב המכריע, לא לכולם.
<דוד ביטן (הליכוד):>
אם הוארך אין בעיה, אם זה מקור אחר צריך לבדוק. צריך לכתוב את זה באיזו שהיא צורה. אני מציע לכתוב שתוקפם של מסמכים שהם תנאי לנתינתו לפי חוק זה, אלא אם כן הוארך תוקפם של מסמכים אלה.
<איתי עצמון:>
לפני תום תקופת הרישיון.

<דוד ביטן (הליכוד):>
ולא הגענו למקסימום של ה-6 שנים.

<איתי עצמון:>
נכון. הוארך תוקפם, אבל בכל מקרה בעל הרישיון יידרש להודיע על כך למנהל כדי שיבדוק זאת.

<דוד ביטן (הליכוד):>
תנסח את זה. אם זה מסמך חדש, צריך לבדוק אותו.
<איתי עצמון:>
להנחת דעתו.

<דוד ביטן (הליכוד):>
זה ניסוח פשוט. אתה לא יכול לחרוג מה-6 שנים.

<איתי עצמון:>
לא מעל 6 שנים.

<חוה ראובני:>
ויאריך תוקף הרישיון, ובלבד שתוקפו לא יעלה על 6 שנים או לתקופה האמורה. 

<דוד ביטן (הליכוד):>
במצטבר היא לא תעלה על 6 שנים.

<חוה ראובני:>
ובלבד שתוקפו המצטבר לא יעלה על.

<איתי עצמון:>
הרעיון הוא שהוא לא יידרש לעבור שוב הליך של הגשת בקשה לרישיון. זאת התכלית.

<חוה ראובני:>
אני מבקשת לומר עוד משהו שהוא לא בתוך הנוסח בסעיף הזה אלא בסעיף האגרות שעוד נגיע אליו. ברישיונות שהן 6 שנים עדיין אגרת רישיון צריך יהיה לשלם מידי שנה בשנה. 
<דוד ביטן (הליכוד):>
בסדר, לא נכנסים לזה.

<חוה ראובני:>
רק שיהיה ברור שזאת הכוונה.

<דפנה עין דור:>
שלא נגבה אגרה ל-6 שנים קדימה. 

<דוד ביטן (הליכוד):>
כמה הרישיון של יבואן כל שנה?

<אבנר פלור:>
אין היום רישיון יבואן, זה משהו חדש.

<דפנה עין דור:>
אבל יש למוסכים.

<היו"ר איתן כבל:>
מי בעד סעיף 6א עם התיקונים?
הצבעה

בעד – פה אחד 

נגד – אין
נמנעים – אין 

סעיף 6א אושר
<חוה ראובני:>
הוראת שעה
192.
(א) בתקופה של שנתיים החל ביום תחילתו של חוק זה – 

(1) בסעיף 29(7)(ב), לא יקראו את הסיפה החל במילים "ומספר
הקילומטרים שהרכב נסע";



(ב) השר, בהסכמת שר האוצר ובאישור הוועדה, רשאי, בצו, להאריך את


תוקפן של הוראות השעה שבסעיף קטן (א) לתקופה אחת נוספת של שנתיים.


עניינו של סעיף 29(7) בתנאים ליבואן רכב זעיר לייבוא רכב. כל סעיף 29 מדבר על התנאים לקבלת רישיון ייבוא. זה מדבר על יבואן רכב זעיר. אחת הדרישות שהוטלו עליו זה שיהיה מדובר ברכב שמספר הקילומטרים שהרכב נסע אינו עולה על 150. זה נקבע בסעיף 29(7)(ב). אנחנו מבקשים שבשנתיים הראשונות לחוק הזה ההגבלה הזאת לא תחול ולא נהיה מוגבלים עד 150 קילומטר. אנחנו מבקשים שתהיה אפשרות להאריך את ההוראה הזאת חד פעמית לעוד שנתיים, בהנחה שאם יימצא שאנחנו רוצים להישאר עם הוראת השעה הזאת דרך קבע, במהלך השנתיים שיבואו אחרי זה ההוראה תישאר ונטפל בחקיקה לעגן את זה בצורה קבועה.
<איתי עצמון:>
כלומר, במצב שבו חלה הוראת השעה, יבואן רכב זעיר יוכל להביא רק רכב משומש, ללא תנאים כלשהם. הוא צריך להיות מסוג, מתוצר כאמור ברישא, אבל הוא יוכל להיות כל רכב שנרשם במדינת חוץ.
<חוה ראובני:>
בדיון על הסעיף הקבוע נאמר שלא צריך את ההגבלה של 12 חודש כשיש את ההגבלה של 150 קילומטר. אם אנחנו מסירים את ה-150 קילומטר כדי לא להגיע למצב שנאמר פה שבאמת לא רצוי, אולי את השנה בכל זאת צריך לשים. המטרה הייתה להשמיט את ה-150.

<היו"ר איתן כבל:>
מבחינת התכלית הראויה אנחנו מגשימים אותה יותר עם השנה מאשר אם אנחנו מפחיתים - -
<זאב פרידמן:>
אני הייתי משאיר את שני הסעיפים, גם וגם, משום שמה יקרה, ילכו לחברת השכרה - -
<היו"ר איתן כבל:>
אני לא רוצה לדון בזה. אני לא מרגיש בטוח. תלכו הביתה, תחשבו על הדברים האלה עוד פעם. אני לא מרגיש שאני יכול לאשר את הסעיף הזה כשיש לי פה תחושות שאני לא מגשים באמת את התכליות הראויות שלשמן אני מעביר את הסעיף הזה. נלך, נחשוב, כדי שלא נמצא את עצמנו בתקלה, כמו שאמר פה זאב, וכדי שלא נהיה במצב של תקלה שעלולה לנבוע, כמו שאמר יהודה. אני מבקש, תלכו, תחשבו על העניין הזה כדי לתת לנו את התשובה. תודה, הישיבה נעולה.
<הישיבה ננעלה בשעה 15:25.>

